
PREFATA 


„ Verum est testimonium meum, quia 
scio unde veni et quo vado.” 
Secundum Iohannem, 8, 14-15. 


„Mărturia mea este adevărată, zice Mântuitorul, căci eu 
ştiu de unde vin si unde mă duc“. Nouă ne-au fost date istoria 
si filosofia, prin care să ne reamintim de noi înşine. O istorie 
şi o gândire filosofică multimilenară, pe firul cărora putem să 
mergem până spre începuturile lumii. Si trebuie s-o facem 
pentru a fi cu adevărat ceea ce suntem, căci este nevoie să 
ştim, în felul nostru, „de unde am venit“, spre a putea mărturisi, 
printr-o anamneză colectivă, printr-o readucere aminte, si 
despre ceea ce este posibil să fim. Şi dacă nu am venit ca alţii, 
de pe unde i-au adus vânturile pustiei, este demnă de crezare 
mărturia noastră, că locul nostru a fost si va rămâne aici, chiar 
dacă fiecare dintre noi, la vremea cuvenită, se va retrage spre 
tărâmuri de dincolo, mai bune sau mai rele, după faptele si 
gândurile sale. 

Platon înţelegea prin „anamneză“ reamintirea sufletului 
despre lumea în care a fost înainte de întrupare. Anamneza 
are şi semnificaţia reamintirii unor lucruri sau fapte dintr-o 

viata anterioara. Sunt persoane care cred ca au mai trait candva 
şi se bucură la gândul că vor mai trai şi alte vieţi. Dar nu pot 
aduce mărturii convingătoare. 

Readucerea aminte nu este o simplă amintire a ceva pe care 
l-a trăit cineva. Anamneza are o nuanţă de mister. Se întâmplă, 
cum zicea Constantin Noica, să ne reamintim de lucruri pe care 
nu le-am uitat. Pe care nici nu puteam să le uităm, căci nu le-am 
trăit noi. În limba pe care o vorbim există cuvinte sau potriviri 
ale acestora care ne evocă întâmplările celor care au fost cândva. 
Sunt nume de persoane sau de locuri care ne fac să tresărim, fără 
să vrem. Sunt poeme şi cântece care par izvorâte, cum zicea 
Blaga, din spaţiul nostru matrice. Ni-l reamintește şi ne trezește 
nostalgia lui, dacă ne-am îndepărtat de el. 

Psihologii disting între conştient și inconștient. 
Reamintirea este un fel de trezire a inconştientului, a unui 
bagaj de cunoștințe şi simtaminte refulate, trecute în uitare, 
dar care lucrează acolo nestiute şi ne obligă adesea la fapte în 
aparenţă nemotivate. Se vorbește însă si despre un inconștient 
colectiv, despre faptul că ne readucem aminte de trăirile 
ancestrale ale strămoşilor. Pe baza lor ne construim tot felul 
de imagini arhetipale, care stau la baza credințelor, a miturilor 
şi a legendelor noastre, unele foarte vechi, altele mai noi, 
persistente sau perisabile. 

Oricum, reamintirea nu se face spontan. Platon concepuse 
un personaj mijlocitor, care să moşească renașterea amintirilor. 
În lipsa lui, dacă simţim nevoia anamnezei, putem să-i căutăm, 
mergând pe urmele trecutului, mărturiile strămoşilor. 
Asemenea paleontologilor şi arheologilor, putem să 
reconstruim trecutul îndepărtat din vertebre și cioburi, dar și 
din rădăcini de cuvinte, din nume și denumiri, din toponime 

si hidronime, din desene rupestre, din cântece sau colinde, 
din mituri și povestiri. 

Mergând, de exemplu, pe urmele dacilor cauconi, ajungem 
într-o preistorie fabuloasă, care extinde la dimensiunile întregii 
Europe teritoriul locuit cândva de neamul tracilor, considerat 
de către Herodot cel mai numeros din lume, după cel al inzilor. 
O simplă afirmaţie, pentru care avem însă o mulțime de 
mărturii lingvistice, păstrate la populaţii europene astăzi mult 
diferenţiate. Şi ne pare tot mai stranie maniera istoricilor noștri 
care se închid singuri în tarcul graniţelor de astăzi ale 
României, care se tot restrânge, chiar sub ochii noștri, 
temându-se să pască, cel puţin cu gândul, din iarba mănoasă 
a întregii preistorii europene. 

Avem însă mărturii ale readucerii aminte nu numai despre 
numele strămoșilor, înrudiţi cu celelalte popoare vechi 
europene, ci şi despre credinţele lor originar-totemice. Despre 
practicarea lykantropiei, în amintirea lupului-totem. Cu relatări 
mitologice, dar si cu date istorice şi chiar cu reprezentări 
incontestabile. Organizarea Junilor si obiceiurile acestora, la 
daci şi populaţiile ariene, se regăsesc până în zilele noastre, 
ca mărturii ale acestei anamneze. 

Acestea sunt motivele pentru care am considerat că merită 
un interes deosebit conceptul de „istorie mitologică“ pe care 
încearcă să-l impună câţiva istorici români, el fiind familiar 
deja savanților europeni care se ocupă cu preistoria sau 
protoistoria. Istoria mitologică nu este o istorie paralelă, o 
paraistorie, ci, în măsura în care istoria, cum zicea A.D. Xenopol, 
este „expunerea evoluţiei spirituale“, miturile si legendele fac 
parte integrantă din „faptele spiritului“, iar mărturiile acestor 
„fapte“ se dovedesc mai trainice decât evenimentele, căci ele 

razbat pana in zilele noastre in forma anamnezelor colective, 
populare, traditionale, ca si in creatiile culturale elevate, de 
genul coloanelor arhetipale brancusiene. 

Dacă spargem însă tiparele rigide ale istoricilor si ne 
interesăm şi de ceea ce se petrecea în celelalte dacii (Dacia 
Ripensis, Dacia Pontica, Dacia Mediterranea), ca si în celelalte 
teritorii locuite de traco-geti (Pannonia, Moesia, Tracia), atunci 
trebuie să ne reamintim, ca ţinând tot de trecutul nostru, si de 
contribuţiile teologico-filosofice ale daco-romanilor, numiţi, 
pe bună dreptate, străromâni. De trăinicia creștinismului din 
aceste zone, în primele secole ale erei noastre. Ca si de 
renașterea lor, de tip anamnezic, în scrierile slavo-române până 
în secolul al XVII-lea. 

Fără o astfel de legătură, între vechile credinţe despre 
nemurirea sufletului la traco-geti si credința puternică a 
străromânilor creştini și a celor medievali este imposibil de 
conceput istoria isihasmului din România, a dreptei credinţe 
creștine, ridicată la cele mai înalte culmi ale credinţei în genere. 
Si, în mod special, apariţia „isihasmului laic“ în Învățăturile 
lui Neagoe Basarab. 

Am trăit, firește, vremuri grele, de persecuții religioase 
comparabile cu martirajele primilor creştini, dar reamintirea 
dreptei noastre credinţe renaşte astăzi fără intermediul vreunui 
mositor, ca imagine arhetipală, imposibil de şters din memo- 
ria noastră colectivă. 

Dimitrie Cantemir a fost primul nostru istoric, recunoscut 
chiar pe plan european, care a considerat istoria veche si cea 
contemporană lui în contextul lărgit al Sud-Estului Europei, 
care a trecut plin de curaj peste abisurile tăcerii, postulând, în 
felul sau „axiomatic“, că aceasta „nici nu pune, nici nu ridică 

lucrul“, adică ceea ce s-a făcut cândva cu temei, cu „cauză 
înainte mergătoare“. 

Numai aşa se explică supraviețuirea românilor de aici şi 
din alte zone ale Sud-Estului european și totodată conștiința 
românească a acestora. Mărturie stând pentru aceasta situaţia 
deosebită a macedo-românilor care, manati de urgia timpurilor, 
au ajuns în Ungaria și Transilvania, devenind, în scurtă vreme, 
principalii salvatori ai ortodoxiei şi ai culturii românești pentru 
populaţia vlahă din teritoriile Imperiului Austriac. 

În mod asemănător trebuie privită şi contribuţia 
cărturarilor de şcoală ardeleană care au avut un rol decisiv în 
renașterea culturii din Principatele Române. Unul dintre ultimii 
ardeleni nedreptatiti de memoria culturii noastre, Simion 
Bărnuţiu, merită, firește, să i se aducă cinstirea cuvenită. 

Dar nimeni altul n-a reușit, mai bine decât Mihai 
Eminescu, să facă legătura, şi s-o exprime mai frumos, între 
istorie, filosofie şi creaţia poetică. El însuşi se considera un 
fel de reprezentant al trecutului îndepărtat, al prezentului si al 
viiorului acestei tari, căci credea în posibilitatea contopirii 
acestora într-un individ. Fiecare dintre noi suntem o astfel de 
contopire, dar o conștientizăm în măsuri diferite si numai 
puţini dintre noi suntem în stare să aducem mărturii artistice 
„de tăria parfumurilor sale“. 

Anamneza nu se referă însă numai la trecutul îndepărtat. 
Uneori suntem nevoiţi să ne reamintim evenimente dintr-un 
trecut mai apropiat. Simtim nevoia să evocăm anumite 
persoane si, în măsura în care suntem filosofi, anumite 
personalităţi filosofice, nedreptatite, cum a fost Vasile Conta, 
sau uitate pe nedrept, cum este cazul lui Dan Bădărău. În alte 
cazuri, este datoria noastră să-i pomenim, aducându-le pe 

această cale cinstirea cuvenită, pe cei care ne-au ajutat să 
devenim ceea ce suntem. În cazul nostru, pe Virgil Bogdan, 
cu întreaga dinastie de cărturari a familiei sale, si pe Constantin 
Floru, alături de Constantin Noica, adică pe ultimii descendenţi 
ai școlii lui Nae Ionescu. 

În fine, ne rămâne să vorbim despre legătura filosofiei 
cu propria sa istorie. Or, filosofia, chiar de la părintele ei, 
Aristotel, a rămas o permanentă confruntare a „celor noi“ (hoi 
neoteroi) cu „cei vechi“ prin critică sau apologetică. Filosofia, 
de altfel, se deosebeşte de ştiinţe tocmai pentru faptul că ea 
însăși nu este altceva decât procesul propriei sale constituiri 
istorice si nu numai rezultatul acestui proces. $i invers, istoria 
filosofiei este desfășurarea în timp a acesteia. 

Filosofii, în măsura în care n-au căzut în ispita de a se 
referi la probleme ştiinţifice, rămân vechi sau noi, dar nu 
invechiti. Nu este o ruşine pentru un fizician modern să nu fi 
auzit de fizica lui Aristotel, dar este intolerabil pentru un filosof 
să nu cunoască logica lui Aristotel. Aceasta, pentru faptul că 
prima nu mai are astăzi nici o valoare, dar ultima este astăzi 
mai actuală decât acum două milenii. Ceea ce înseamnă că 
filosofia, în orice acceptie, disciplinară sau categorială, nu 
este altceva decât un sir de mărturii ale anamnezei. Si, uneori, 
filosofii o recunosc deschis, numindu-se chiar ei „cei noi“: 
neopitagoreici, neoplatonici, neoaristotelicieni, neothomisti, 
neokantieni s.a.m.d. 

Filosofiile renasc din cenușa lor, păstrată cu grijă în vase 
ferecate, care doar seamănă a urne funerare. Problema, de la 
Socrate încoace, a rămas aceeași, de a găsi, cum zicea Dimitrie 
Cantemir, „cheia celor mai ferecate porţi ale filosofiei“. 
Aceasta este, firește, logica. Numai că nu există o singură 

logică si fiecare dintre ele îşi are propria sa istorie, ca si 
sistemele filosofice desferecate cu aceste chei. 

Fiecare filosof vine cu propria lui marturie despre aceasta 
de sine readucere aminte. Unii o fac atât de iscusit, încât intra 
si ei, cu sistemele lor cu tot, în urnele aducerii aminte. Alţii, 
care merg alături de acestea, care nu se revendică de nicăieri, 
pentru care nu există istorie, nici mitologică, nici logică, îşi 
găsesc liniștea în uitare. Dar aceasta nu mai are trebuinta de 
nici o mărturie. 


București, 2004 


ALEXANDRU SURDU 


1. PE URMELE CAUCONILOR 


Iar mâine, în zorii zilei, mă voi duce 
La cauconii cei viteji, 

Ca să-mplinesc o veche 

Si sfântă datorie. 

După Homer, Odiseea, III, 366. 


Primele relatări despre cauconi (kaukones) le avem de 
la Homer. În Odiseea, zeița Athena se desparte de fiul lui 
Ulise pentru a-i vizita pe cauconi, fata de care rezultă că ar 
fi avut anumite îndatoriri rituale. Strabon localizează 
despărțirea în Vestul Peloponesului, în regiunea numită 
Triphylia. Tot Strabon, urmându-l pe Hekataios, si apoi 
Stephanus din Bizanţ, îi amintește pe cauconi, alături de alte 
populaţii, considerate de origine negrecească („barbari în 
Pelopones*), mai precis, de origine tracă. Întreaga regiune 
Elis, și parti din Triphylia, Achaia şi Arkadia, alcătuiau ceea 
ce se numea pe vremea lui Strabon Kaukonia. Este amintit 
și un râu Kaukon şi toponimele: Pylos, Samikon și Dyme ca 
fiind cauconice. 

Tot Homer, de data aceasta în Iliada (X, 429 si XX, 329), 
aminteşte de alți cauconi, din Asia Mică, care au participat la 
războiul troian ca adversari ai grecilor. Ei ar fi locuit în Sudul 

Marii Negre, intre Bithynia si Paphlagonia (ambele locuite 
de traci). 

Cauconii din Asia Mică erau, evident, o populaţie 
diferită de cauconii din Pelopones, dar de origine comună, 
şi anume tracică. Fiind vecini cu aheii în Pelopones si făcând 
parte dintre semintiile trace din Asia Mică, se presupune ca 
au migrat împreună cu acestea din Nordul Peninsulei 
Balcanice, o parte alături de ahei (spre Sud-Vest) şi alta (spre 
Sud-Est) alături de mysieni, frigieni, bithinieni si alte triburi 
trace. Pătrunderea acestora în regiunile amintite ar fi avut 
loc în jurul anilor 1600 î.H. Ele şi-au menţinut o oarecare 
autonomie în epoca homerică (a războiului troian). 

Ca si aheii, cauconii (consideraţi o semintie a tracilor) 
au coborât în Balcani pe ruta populațiilor ariene, si anume de 
la Nord spre Sud, traseul lor trecând, inevitabil, prin apropierea 
Carpaţilor. 

Există chiar documente care atestă existența cauconilor 
la Carpaţi, respectiv într-o zonă localizabila în Tara Bârsei si 
împrejurimi. Ptolemeus (sec. II d.H.) enumeră printre triburile 
care locuiau pe teritoriul Daciei şi caucoensii, o semintie de 
daci cauconi. 

Ținând seama de modul în care enumeră Ptolemeus 
aceste populaţii, de la Nord către Sud și de la Vest către Est, 
rezultă că teritoriul dacilor cauconi era undeva spre Est, fără 
să depăşească însă Carpaţii Răsăriteni (dincolo de care nu 
mai era în acea vreme teritoriu dacic). Dar Ptolemeus mai 
enumeră la Nord de cauconi încă o semintie, iar la Sud încă 
trei serii de semintii. Populaţia din Nord de cauconi sunt 
costobocii, atestati în Vestul Ucrainei (după Plinius cel Bătrân). 
Ei, neputând să se întindă până la Carpaţii Sudici (căci astfel 

ar fi cuprins un teritoriu imens), nu pot fi localizati decat la 
Nord de Tara Barsei. Semintiile enumerate imediat la Sud de 
cauconi sunt biefii, buridavensii si cotensii. Buridava este 
atestata pe Olt, putin mai la Sud de iesirea din Carpati, ceea 
ce face ca semintia cotensilor sa poata fi plasata pe aceeasi 
linie cu cauconii in sudul curburii Carpatilor, deci la Sud de 
Tara Barsei. Daca nu se tine cont de acest plasament, atunci 
seria in care sunt enumerati cauconii ar trebui plasată în plină 
zonă montană a Carpaţilor Sudici, ceea ce nu este plauzibil. 

Ținând cont de majoritatea interpretărilor care s-au dat 
acestui text, teritoriul dacilor cauconi ar putea fi localizat în 
Sud-Estul Transilvaniei, cuprinzând nu numai Tara Bârsei, ci 
si o parte din actualul Judeţ Harghita, spre izvoarele Oltului, 
ca şi parti din Judetele Buzău si Mureș. 

O altă relatare, de data aceasta despre o tara a cauconilor 
(Caucaland), o avem de la Ammianus Marcellinus (la sfârşitul 
secolului al IV-lea). Este vorba de Athanaric, regele vizigoților, 
care, fugind din fata hunilor şi neîndrăznind să calce hotarele 
imperiului roman, ,,... s-a retras cu toţi ai săi într-un loc din 
Caucaland inaccesibil din cauza mulţimii de păduri şi a 
munţilor, gonindu-i de aici pe sarmati“. 

Au existat $i pentru aceasta Caucaland diferite localizări. 
Ținând însă cont de faptul ca Athanaric se retrăgea din zona 
Siretului superior spre Sud, munţii si pădurile în discuţie nu 
pot fi decât ale Carpaţilor Răsăriteni. Or, singurul Land 
autentic pe care îl fac inaccesibil aceştia este zona Ţării Bârsei 
(Burzenland). „Inaccesibil“ pentru cavaleria de stepă a hunilor. 
Pe de altă parte, nu este neglijabil amănuntul alungării 
sarmaților. Aceştia coborâseră din zona regiunilor mlăștinoase 
ale Maeotidei, unde obișnuiau să-și adăpostească vitele. 

Despre ei nu se relateaza ca ar fi trait pe munti. Dar Tara 
Bârsei, cu mlaștinile sale întinse, putea fi un loc ideal pentru 
aceşti păstori. Gotii erau şi ei crescători de animale mari (cai 
$i vaci) pe care nu le puteau tine în munți. În Tara Bârsei s-au 
găsit numeroase urme ale goților, tocmai în regiunile cu cele 
mai multe mlaștini (la Reci și Hărman). 

Urmărindu-se traseele de migraţie ale arienilor, s-a ajuns 
la concluzia că aceştia, înainte de a se despărți în grupurile 
mari ale latinilor, germanicilor, celților, tracilor și aheilor, ar 
fi convietuit în Nordul Mării Negre și în preajma Munţilor 
Caucas. Istoricii antici vorbeau de o localitate Achaia în 
Caucasul de Vest, în care ar fi trăit mai multe neamuri de ahei 
(plurima Achaeorum genera), dar şi albani şi iberi. Studii 
lingvistice comparative au pus în evidenţă asemănări 
surprinzătoare între limbile basce si caucaziene. lar despre 
albani se ştie că făceau parte dintre strămoșii latinilor. 
Explicaţiile fanteziste ale anticilor, cum că aheii din Caucas 
ar fi fost grecii, rămași acolo cu ocazia expediției lui Iason 
după „lâna de aur“ si salbaticiti ulterior, nu pot fi luate în 
consideraţie. Dar tot anticii (Herodot) menţionează în regiunile 
învecinate Caucasului, începând din Nord-Estul Lacului Aral 
şi până în vecinătatea Nistrului, numeroase populaţii de geți 
(massagetii, tissagetii şi tyragetii), dupa care urmau dacogetii 
şi tracogetii care ocupau teritorii până în Pelopones şi Asia 
Mica, ceea ce l-a și determinat pe Herodot să-i considere pe 
traci (împreună cu geții si dacii) ca cel mai numeros popor 
după inzi. 

Dar denumirile caucon şi Caucas au în mod evident o 
rădăcină comună. Pe de altă parte, dacă aheii convietuiau în 
Pelopones împreună cu cauconii și în Asia Mică împreună cu 

tracii, iar urme ale loc se găsesc şi în Transilvania, ei puteau 
foarte bine să convietuiasca cu aheii și tracii (geţi) şi în preajma 
Munţilor Caucas, cum s-a si presupus. Mai mult, că numele 
lor se trage de la acești munţi, sau, poate invers, că ei le-ar fi 
dat această denumire. 

Cert este că în toate locurile pe unde au fost atestati 
cauconi sau populaţii înrudite cu acestea se găseau, şi în forme 
derivate s-au menţinut până târziu și chiar până în zilele 
noastre, denumiri cu rădăcina cauc- şi, uneori, oronimul 
Caucas. În Lycia din Asia Mică, unde se ştie că s-au stabilit 
traci misieni, exista un munte Caucas, ca şi în Insula Keos 
populată de ahei. 

Dar există si o relatare despre un Caucas, care ar putea 
fi localizat tot pe teritoriul cauconilor din Sud-Estul 
Transilvaniei, respectiv în Caucaland. Este vorba de inscripţia 
unui soldat roman: „Soldatul C. Julius Mansuetus din legiunea 
a I-a Minerva consacră matroanelor Aufone o inscripție în 
amintirea trecerii sale pe lângă fluviul Alutus de lângă Muntele 
Caucas“. Alutus fiind Oltul, Munţii Caucas trebuie localizati 
în vecinătatea lui. Or, această vecinătate nu apare decât în 
două locuri: la traversarea Carpaţilor pe la Tr. Roșu şi în Nordul 
Țării Bârsei. 

Dar cauconii din vecinătatea Caucasului Caspic nu au 
migrat numai în dierectia Vest-Sud. Denumiri de locuri si 
semintii cauconice apar şi spre Nord si Vest. 

În vecinătatea Lacului Ladoga se găseşte regiunea care 
se numea Kaukola, în preajma căreia erau locuri cu denumiri 
specifice: Kaukonen, Kaukola şi Kaukopăă. Cercetări 
arheologice mai recente (J. Werner, Mykenae-Siebenbiirgen- 
Skandinavien, Firenze, 1952) si lingvistice (I. Duridanov, 

Baltisch-trakische Parallelen, Lund, 1975) au dovedit o 
surprinzatoare continuitate culturala din Estul Scandinaviei 
pana in Pelopones — unul dintre punctele centrale ale acestui 
ax fiind in Transilvania. 

in Nord-Vestul Germaniei, pe coasta Marii Baltice 
trăiau până în vremurile istorice menţionate de Tacitus două 
semintii de cauci, alături de populaţiile germanice si celte, 
de care se deosebeau însă. Ei au avut numeroase lupte atât 
cu frizii din Nordul Olandei, cât și cu romanii din Sud și 
saxonii din Est. În primele secole ale erei noastre, caucii 
reprezentau încă o populaţie distinctă, ceea ce l-a îndreptăţit 
pe Velcius Paterculus să vorbească despre o chaucorum 
nationes. În afara anticilor (Strabon, Tacitus, Ptolemeus, Dio 
Cassius) există numeroase studii arheologice, istorice și 
lingvistice în legătură cu aceste populaţii (Erdniss, Waller, 
Hachmann, Stiimpel, Berthelot, Zeuss). 

Dacă se admite faptul că acești cauci din Nord-Vestul 
Germaniei erau o populaţie provenită din strămoşi de origine 
tracă (mai precis proto-tracă sau proto-getă), atunci devin 
explicabile multe ciudatenii ale acestora, în special 
lingvistice, care au dat de gândit până în primele secole ale 
mileniului nostru. 

Este vorba în primul rând de numele dat populaţiei din 
această zonă (de cronicarii Ekkard și Dudo, pe la începutul 
secolului al XI-lea) și anume acela de daci. Denumirea s-a 
menţinut până în zilele noastre la englezi şi scandinavi (dutch), 
care îi numesc astfel pe olandezi. Ekkard îi distinge clar pe 
daci de dani şi goți, iar denumirea Dacia, dată acestei regiuni, 
nu poate fi considerată, cum se face uneori, o simplă scriere 
greșită în loc de Dania (de unde a provenit Danemarca). 

Cronicarul Dudo nu vorbește numai de o dacisca regio, ci $i 
de o dacisca lingua, pe care n-o înțelegeau saxonii (saxonibus 
inexpres). De ce apare o asemenea denumire tocmai într-o 
zonă locuită în vechime de cauci ? — de o populaţie bănuită a 
fi venit din regiunea Caucasului și de a fi de origine tracă ? 

Dar denumiri asemănătoare apăreau şi în Nordul Asiei 
Mici, care era locuită de cauconii traci. Astfel era Dakibyza 
din Bithynia, Dakia, sanctuar al lui Zeus în Kataonia $i Dakora 
lângă Muntele Argaios. Fireşte că nici „Daciile“ acestea nu 
aveau cu Dacia cauconilor de la Carpaţi o altă legătură decât 
cea lingvistică. Or, aceasta trebuia să provină dintr-un substrat 
arian de origine traco-getică. 

Este la fel de surprinzătoare şi moştenirea, tot de la caucii 
din Nord-Vestul Germaniei, a denumirii Sate/, care a dat în 
olandeză Zettel şi apare în nume de locuri (Satels, Satelsrâne, 
Satelsgrund). Or, Satel acesta înseamnă tocmai sat (Dorf), 
iar locuitorii acestor „sate“ se numeau Saten, adică săteni ! 
(K. Waller, Chaukische Siedlungen im Spiegelbild der Flur 
und Ortsnamen, in ,,Die Kunde“, nr. 4, 1936, p. 118). 

Dar despre cauci se spune ca ar fi migrat si spre Irlanda 
si Spania. În Irlanda sunt menţionaţi de Strabon (kaukoi) alături 
de manapioi, ultimii fiind amintiţi de Ptolemeus şi ca vecini 
si probabil înrudiţi cu caucii de pe Rinul de jos. 

Făcând abstracţie de asemănările lingvistice basco- 
caucaziene, este astăzi recunoscută arheologic migraţia 
arienilor si în special a celților în Spania. Iar printre aceştia 
sunt amintiţi și aşa-numiţii kaukaioi. De la ei s-au păstrat două 
denumiri de localităţi mai importante: Caucoliberum şi Cauca. 
Ultimul a fost ocupat de către romani, în anul 151 î.H. 
Denumirea lui s-a păstrat ulterior în forma Coca. Aceeași 

transformare este atestata in vechea Sicilie, colonizata de ahei, 
este vorba de trecerea denumirii Caucana in Cocanicus, dar 
şi la populaţia numită de Ptolemeus kauchabenoi (spre Sudul 
Asiei Mici) unde localitatea Kaukaba a devenit ulterior 
Cochaba. 

Etimologii germani au semnalat înrudirea denumirii 
cauci (şi chauci) cu cea de cauconi şi Caucaland (J. Grimm, 
Geschichte der Deutschen Sprache, I. Bd., Leipzig, 1868, p. 
469). Interesant este faptul că etimologia cuvântului hoch 
(înalt) este explicată prin goticul hauhs si arhaicul hauhas, 
provenite din kaukas, si având initial si semnificaţia de deal, 
respectiv munte (F. Kluge, Etymologisches Worterbuch der 
deutschen Sprache, Strassburg, 1899, p. 177). Dar denumirile 
kaukas si kaukasa apar şi în limba lituaniană tot cu semnificația 
de deal, înălțime, ridicătură de pământ. Toate acestea dovedesc 
legătura dintre cauci, cauconi şi Caucas. Este mai greu de 
precizat însă care dintre ele a fost determinantă, dar apariţia 
toponimelor cu rădăcina cauca- şi a denumirilor Caucas 
pentru munți tocmai în regiunile locuite de cauconi nu mai 
poate fi considerată întâmplătoare. 

În acest sens trebuie înţeleasă si legătura dintre cauconii 
semnalati de Ptolemeus, undeva în Sud-Estul Transilvaniei, 
muntele Caucas, semnalat de soldatul roman, undeva pe lângă 
Alutus (Olt) si Caucaland, menţionată de Ammianus 
Marcellinus tot în aceeaşi zonă. Rămâne de văzut dacă în 
regiunea respectivă se mai menţin sau nu toponime care să 
amintească, într-un fel sau altul, de aceste denumiri. 

Având în vedere trecerea frecventă, menţionată deja, a 
rădăcinii cauca- în coca, este demn de semnalat Muntele 
Coca (671 m) din Comuna Niculeşti, Judeţul Buzău. În 

regiunea de munte a Buzăului sunt mai multe localităţi 
numite Coca, iar locuitorii lor se numesc cocani. În Tara 
Bârsei se găseşte și Dealul Cocanilor. Dacă derivă din cauca-, 
atunci denumirea montană Coca nu mai necesită altă 
explicaţie, iar legătura dintre Coca şi cocani este analogă 
celei dintre cauca- $i cauconi. 

Trebuie amintit aici şi faptul că și în Caucasul Caspic 
apar denumiri de înălțimi ca Kochar si Kochtan, iar terminația 
-khokh înseamnă chiar munte: Adai-Khokh, Khion-Khokh ş.a. 

J. Grimm sugerează nu numai legătura dintre chauci, 
cauconi si Caucaland, dar le alătură acestora, pe baza 
transformării cauca — coca si denumirea Cogaionon 
(muntele pe care se găsea peştera lui Salmoxis) care ar putea 
să provină din Coca (Coca-ionon), terminația -ion, -ionon 
desemnând locuri cu semnificaţii religioase. Filologul J. 
Wolff considera că si denumirea germană Kockel (cu 
variantele Kukel si Kukul) a Târnavelor ar proveni din 
românescul coca sau cuca, care înseamnă „munte“. Cel 
mai semnificativ munte din zona Târnavelor fiind socotit, 
în acest sens, Muntele Gogan, cu variantele mai vechi 
Cocan şi Chuchan, care atestă deci transformarea lui c în 
g, deci din coca- poate deriva coga- şi respectiv Cogaionon, 
chiar dacă ultima denumire nu s-a mai păstrat. 

O altă formă derivată din kaukas (munte în limba 
lituaniană) este denumirea tot lituaniană ciukuros, care 
înseamnă creastă, pisc. Dar acelaşi lucru înseamnă și albanezul 
cuke (ciuke). Or, în regiunea presupusă a dacilor cauconi apar 
frecvent nume montane cu aceeaşi formă lingvistică, Ciuca 
(1127 m.) de lângă Brașov (ciucă şi cucă sunt de altfel termeni 
comuni în limba română pentru ridicătură sau vârf de munte). 

Aceeași origine o au si toponimele Ciuc şi Ciucas (maghiarizat 
Ciucaş), ultimul fiind cel mai apropiat ca formă de Caucas. 
Ciucasuri există mai multe în această zonă, ceea ce dovedește 
că denuimirea era cândva un nume comun ca şi ciucă. Cel 
mai înalt este Ciucasul din Sud-Estul Ţării Bârsei (1956 m.); 
un altul, Ciucasul Mare (1449 m.), este situat lângă Poiana 
Brașovului; un deal cu pășune de lângă Hălchiu se numește 
tot Ciucas; mai este un Ciucas în Munţii Harghita și două 
Ciucasuri la Nord-Vest de Baraolt — ultimele nefiind departe 
de Olt, ca şi Munţii Ciucului de altfel. 

Toate acestea dovedesc faptul că în zona în care se 
presupune că au locuit dacii cauconi mai există încă şi astăzi 
numeroase mărturii toponimice care ar putea, într-o astfel 
de interpretare, să ne readucă aminte trecutul nostru 
îndepărtat, despre care avem date scrise numai până în 
vremea năvălirii hunilor. 


2. LYKANTROPIA SI ORGANIZAREA 
JUNILOR LA DACI SI POPOARELE 
ARIENE 


Trăind într-o zonă nordică, de păduri şi stepe, arienii 
primitivi au avut de înfruntat, mai ales ca păstori, atacurile 
permanente ale lupilor. Lupul era în aceste zone cel mai 
periculos animal, singurul care ataca „organizat“, în haite, și 
pe care nu-l speria nimic altceva decât focul. Era firesc ca 
arienii primitivi să venereze un astfel de animal, să-l considere 
un strămoș al lor și să încerce, pe cât posibil, să-l imite. Pentru 
aceasta, vânătorul trebuia să observe vreme îndelungată modul 
de comportare al lupilor, să-l înveţe chiar din copilărie!, să şi-l 
însușească ca pe propriul său comportament. Nu trebuie uitat 
faptul că vânătorii purtau în permanenţă, ca îmbrăcăminte, 
pielea lupului. Exista însă si o transformare a omului în lup 
(ykantropie), neintentionata sau intenţionată. 

Transformări neintentionate ale oamenilor în lupi se 
petreceau în cel puţin trei cazuri: fie prin turbare, când omul 
devenea lup menținându-și doar înfățișarea de om, fie prin 


1 C.T. Stewart, Die Entstehung des Werwolfglaubens, în „Zeitschrift 
des Vereins fiir Volkskunde“, Berlin, 1909, p. 32. 

pseudoturbare, fie prin crestere intre lupi, respectiv prin 
salbaticire. 

Este cunoscut faptul ca, printre manifestarile teribile ale 
turbării la om, în afară de agresivitate, ferocitate si analgezie 
(dispariţia oricărei senzaţii de durere), omul mușcă, latra si 
urlă ca un lup adevărat. Acelaşi lucru se petrece si în cazurile 
de pseudoturbare. Acestea se declanşează independent de 
voinţa omului, uneori din motive psihice, cum ar fi frica de 
turbare (isteria rabiofobă), când cineva este mușcat de lup 
sau câine, fără ca aceștia să fie turbati, dar spaima îi produce 
crize asemănătoare turbării”, sau, cum ar fi anumite crize de 
isterie, printre care trebuie amintit zooantropismul (delirul de 
metamorfoză într-un animal, adesea în lup), când bolnavul 
îşi imaginează că este lup, comportându-se ca atare, având 
crize de furie, ucigând şi chiar devorând oameni, în special 
copii. Crizele încep printr-o mâncărime a pielii (eine per- 
verse Sensation der peripherischen Hautnerven), ceea ce a 
dus la afirmaţia, susținută adesea de lykantropi, că, în acest 
timp, le creştea părul de lup pe sub piele, de unde a provenit 
şi denumirea de versipellis. S-a constatat, la mai multe popoare, 
apariţia unor adevărate epidemii de lykantropie și s-a ajuns, pe 
la sfârşitul secolului al XVI-lea, la concluzia că aceste praesagi 
furores sunt manifestări ale unei boli epidemice, lykantropii 
nemaifiind uciși, ci trataţi ca bolnavi”. Tot de natură psihică 


? D. Ionescu, Turbarea, Bucuresti, 1952, p. 76. 

3 R. Leubuscher, Uber die Wehrwolfe und Thierverwandlungen, 
Berlin, 1850, p. 15-20. 

+ Ibidem, p. 55. 

5 Ibidem, p. 20, 27, 37. 

este si lykantropia imaginară. Bolnavul are anumite stări 
extatice, adesea cataleptice, cand isi imagineaza ca, 
transformat în lup, trăieşte în mijlocul haitelor, atacă si ucide€. 
Pseudo-turbarea poate să aibă și cauze externe, obiective. Este 
vorba de consumarea involuntară a unor anumite plante sau 
fructe, cum ar fi ciumăfaia. 

Se ştie că lupoaicele ca şi alte animale sălbatice fură și 
adoptă copii”, în cazurile în care îşi pierd, din anumite motive, 
puii. Vînătorii primitivi, prin imitatia lupoaicei, reușeau să 
scoată puii din vizuine, ceea ce crea lupoaicelor condiţii 
prielnice adoptiunii. Oamenii-lup suferă serioase transformări 
morfologice (structura oaselor, în special a membrelor și a 
coloanei vertebrale, devine cu totul alta din cauza mersului 
patruped), fiziologice (din cauza dispunerii organelor interne 
în altă poziţie) și senzoriale (dezvoltarea mirosului, transpiratia 
prin limba etc.). Oamenii-lupi au multe dezavantaje fata de 
părinţii adoptivi, dar se pare că supraviețuiesc totuși, 
compensandu-si unele deficienţe fizice. Copiii-lup care au 
depășit însă vârsta de trei ani nu mai pot deveni niciodată 
oameni. Aceste tipuri de luponizare au constituit desigur 
exemple pentru vânătorii primitivi. În toate cazurile, omul-lup 
era dotat cu forte supraumane, pe care nu i le putea oferi altceva 
decât însuși procesul de luponizare. 


€ Ibidem, p. 38. 

7J. Lamart, Genetica inteligenței, Bucuresti, 1977, p. 15. Pentru 
amănunte vezi L. Malson, Les enfants sauvages, Paris, 1964; J.A.L. 
Singh, R.M. Zingg, Wolf children and Feral Man, New York, 1942; 
A. Gesell, Wolf child and human child, London, 1941. 

8 M. Bejat, Talent, inteligență, creativitate, Bucuresti, 1971, p. 66-73. 

Crescătorii de vite, care erau nevoiţi să devină vânători 
de lupi pentru a-și apăra avutul, dar si războinici pentru a şi-l 
menţine, prin cucerire permanentă de noi terenuri pentru 
păscut, au constatat de timpuriu groaza pe care le-o provoca 
duşmanilor urletele lor, care semnificau atacul lupilor, şi pieile 
autentice de lup pe care le purtau. A urmat transformarea 
lupului in totem, omul considerându-se la început înrudit cu 
lupul, ca făcând parte din același clan, şi apoi considerând că 
lupul îi este propriul strămoș. Din acest moment au început şi 
restricţiile de tip tabu în legătură cu lupul. Vânatul lupului nu 
se mai făcea oricând şi de către oricine, tot aşa nici deprinderea 
imitării lui. Este vorba de perioada patriarhală, când bărbaţii 
clanului se constituie în grup separat, distingându-se astfel 
de copii şi femei. 

Amintirea acelor vremi îndepărtate s-a menţinut în 
religiile primitive ale popoarelor ariene: la strămoșii grecilor, 
la romani, la popoarele nordice şi, într-o anumită formă, chiar 
la geto-daci. 

Focarul religiei grecești îl constituia Elida (Elis) în special 
zona din apropierea localității Olimpia. Aici s-au întrepătruns 
în mod armonios concepţiile religioase ale cauconilor, aheilor 
şi arcadienilor. În special primii și ultimii fiind consideraţi de 
acelaşi neam. Eroul eponim al cauconilor, strămoșul lor 
legendar era Caucon. El era adesea confundat cu Lykos’ 
(Lupul), o veche zeitate de origine tracă". În alte versiuni era 


°’ Pauly-Wissowa, Realencyclopéidie der classischen Altertumswissen- 
schaft, Stuttgart, 1953, XI, 64. 
19 Loc. cit. 

considerat ca fiu al lui Poseidon"! sau al lui Kelainos', iar de 
regulă fiul arcadianului Lykaon, acesta, la rândul lui, fiind 
unul dintre fiii lui Pelasgos!5 ceea ce ilustrează şi eponimic 
înrudirea dintre cauconi, arcadieni și pelasgi'*. Lykaon însuși 
considerat, ca şi Lykos, o zeitate pregrecească (tracică), un 
fel de rege al zeilor (Gărterkânig)'?, a fost înlocuit ulterior de 
Zeus (acesta purtând și el initial adaosul de Lykaios) si a sfârşit 
prin a fi degradat la rangul de simplu animal (lupul pribeag). 

Procesul degradării, datorită influențelor mitologice 
exterioare, apare în legenda lui Lykaon. Acesta, fiind rege al 
Arkadiei, ar fi întemeiat pe muntele Lykaion (muntele lupilor) 
sanctuarul lui Zeus Lykaios, numit Lykosura (ceea ce reflectă 
etapa intermediară, de contopire a lui Zeus cu Lykos — zeul-lup 
autohton). Dar pe muntele Lykaion nu se aduceau jertfe lui Zeus, 
ci marelui zeu-lup, care era Lykaon însuşi, iar acestuia i se aducea 
ca jertfă carne de om. Erau jertfiți în special copii si tineri. Era 
vorba deci de un obicei foarte vechi, practicat de arienii 
antropofagi, de oamenii-lupi (invesmantati în piele de lup), de 
luptătorii al căror totem era lupul!€. Jertfele umane se aduceau 
periodic, din patru în patru ani, cu ocazia unor sărbători speciale, 


" Loc. cit. 

12 P, Grimal, Dictionnaire de la mythologie grecque et romaine, Paris, 
1951, sub voce „Caucon”. 

13 Pauly-Wissowa, op. cit., XXV, 2245. 

14 H. D’Arbois de Jubainville, Les premiers habitants de |’ Europe, 
Paris, 1889, p. 106. 

15 Ibidem, p. 2259. 

16 G. Fougères, Lykaia, in C. Daremberg et E. Saglio, Dictionnaire 
des Antiquités greques et romaines, Paris, 1892, sub voce. 

care se petreceau pe Muntele Lupilor, intr-un loc deschis, fara 
templu sau statui. Victima umană era sacrificată şi apoi mâncată 
de către tinerii luptători, care, în felul acesta, deveneau şi ei 
oameni-lup (lykantropi)'’, adică războinici maturi. 

Zeus, fiind în trecere pe aceste meleaguri, a fost sărbătorit 
după obiceiul locului, ba i s-a făcut chiar o cinste deosebită, 
Lykaon oferindu-i ca jertfă pe propriul său copil, Arkas. A fost 
o perioadă în care se aduceau jertfe umane lui Zeus Lykaios, 
fără ca prin aceasta să se producă vreun sacrilegiu, căci acel 
Zeus iniţial era identic cu Lykos, iar întreaga regiune se numea 
Lykaonia (Tara Lupilor)'*. Legenda îl surprinde însă pe Zeus 
fără atributul /ykaios — un Zeus autentic, revoltat de sacrilegiul 
petrecut. Acesta îl pedepseşte pe Lykaon transformându-l în 
lup; îl reînvie sau, în alte variante, îi lipește la loc părţile tăiate 
(braţele) lui Arkas, al cărui nume îl va purta ulterior întreaga 
tara (Arkadia) si instituie ca pedeapsă pentru oricine va mai 
mânca carne de om, transformarea pe nouă ani în lup”, dupa 
care devenea om numai dacă, în acest interval, nu se atingea 
din nou de mâncarea interzisă. Deci ceea ce constituia înainte 
un lucru de mare cinste, transformarea în om-lup, devenea acum 
o pedeapsă înjositoare. 

Obiceiul lykantropiei era frecvent într-o perioadă foarte 
veche, devenind ulterior secret şi apoi interzis. El făcea parte 
din cadrul sărbătorilor numite Lykaia, care se ţineau şi ele 
periodic (din patru în patru ani) în cinstea zeului lup, un zeu 


1 Loc. cit. 
15 Pauly-Wissowa, op. cit., XXV, 2253. 
19 L, Preller, Griechische Mythologie, I, Berlin, 1872, p. 100-102. 

care apare si în reprezentări grafice ca om îmbrăcat în piele 
de lup”. Cultul era practicat si în Argos si în Asia Mică la 
Iykieni (Lykia însemnând, ca si Lykaonia, Tara Lupilor)”. 
Iniţial, acest zeu era numit Lykurgos la cauconii şi aheii din 
Arcadia” şi Triphylia? si chiar la traci”. El a luat apoi 
înfăţişarea si numele altor zei, ca: Artemis Lykoatis, in 
regiunea vechiului oraş Lykoa; Zeus Lykaios, despre care s-a 
vorbit, Apollon Lykaios în Argos, căruia i se jertfeau lupi, 
lupul apărând si pe monedele oraşului Argos; Apollon 
Lycogenes în Lykia” ş.a. Cel mai important rămâne Zeus 
Lykaios si serbările Lykaia, căci pentru acestea sunt atestate 
concursurile și jocurile gimnastice, care urmau după 
efectuarea lykantropiei si care s-au transformat cu timpul în 
celebrele jocuri olimpice. Ele constituiau partea a doua a 
sărbătorii şi erau iniţial probe de luptă, devenite ulterior 
concursuri și, în cele din urmă, jocuri sportive. 
Semnificaţia întregului cult era următoarea: periodic, tinerii 
cauconi şi tinerii celorlalte populaţii pregrecesti (traci, pelasgi, 
ahei, arkadieni) urmau, după o pregătire prealabilă, să intre în 
rândurile luptătorilor maturi, consideraţi oameni-lup, după 
totemul arienilor. Ei erau supuși la anumite probe, după care 


% Pauly-Wissowa, op. cit., sub voce ,,Lykaios”. 

21 P, Grimal, op. cit., sub voce. 

2 Homer, Iliada, VII, 142 sq. 

233 Pausanias, Descriptio Graeciae, V, 5, 4; VIII, 4, 8 si 10; 45, 2. 

+ Homer, Iliada, VI, 130 sq; Strabon, Geogr., X, 3, 6; Pausanias, 
Descriptio Graeciae, I, 20, 2; vide amănunte la G. Musu, Zei, eroi, 
personaje, Bucuresti, 1971, p. 31-34. 

235 P, Grimal, op. cit., sub voce, „Leto”. 

erau transformați în oameni-lup (îmbrăcaţi în piei de lup — 
vechiul veșmânt al războinicilor arieni) cu ocazia unui sacrificiu 
uman, din carnea căruia trebuiau să mănânce. Totul se încheia 
cu o serbare urmată de un spectacol pe gustul vremii. 

Ceva asemănător se petrecea însă și la romani. 
Corespondentul zeului-lup (Lykurgos) al cauconilor era la 
Roma Lupercus%. Se crede însă că ar fi fost vorba mai degrabă 
de o zeita-lup, dea Luperca” sau de o lupoaică sacră, care ar 
apărea şi în legenda despre creşterea lui Romulus şi Remus. 
Legenda aceasta este însă cu mult mai nouă decât obiceiul, 
numit Lupercalia, care corespunde și el grecescului Lykaia, 
ca și denumirea peșterii (Lupercal), care amintește de muntele 
Lykaion, în care era păstrată imaginea zeului-lup (Lupercus). 
Deci nu era vorba de o zeitate feminină. Lupercalia consta 
din trei acte distincte, cel mai important fiind sacrificiul în 
faţa zeului-lup la intrarea din peștera Lupercal. Erau sacrificate 
capre şi tapi. Cu ocazia acestui sacrificiu, erau aduși în fata 
altarului doi tineri cărora preotul le atingea fruntea cu cuțitul 
inrosit de sângele victimelor sacrificate, ceea ce se considera 
o rămăşiţă care aminteşte de vechile sacrificii umane”, uitate 
deja în epoca relatărilor despre lupercalii. Participanţii la 
sărbătoare, numiţi luperci, împodobeau apoi idolul lupului, 
străbăteau un traseu, care se transforma într-un alai sărbătoresc 
şi se întorceau la peșteră. 


% O. Gruppe, Griechische Mythologie und Religiongeschichte, 
Miinchen, 1906, p. 204. 

2 C. Daremberg et E. Saglio, op. cit., sub voce „Luperci“. 

% Loc. Cit. 

Despre neuri, vecinii nordici ai dacilor se stie ca se 
transformau în lupi”. In Nord-Vestul Caucazului trăia o 
populaţie numită Lupones (după Plinius, Lupeni), iar în 
Nord-Vestul Daciei sunt menţionaţi sarmatii lupioni (Lupiones 
Sarmatae)!. În nordul îndepărtat s-a păstrat nu numai tradiția 
vechilor lykantropi (ulfhepnar) si a oamenilor urși (berserkr)?, 
ci şi a unor zeităţi-lup* si a unei întregi suite de eroi, legaţi 
prin nume sau comportări de lup, cel mai vechi numindu-se 
chiar Ulf (Lupul), corespondentul grecescului Lykaon. În 
sagele nordice se păstrează tradiţia despre o armată sălbatică 
(wilde Heer) alcătuită din grupuri de lykantropi*. Războinicii 
obișnuiți din vechile armate nordice, ca şi războinicii lui Odin, 
erau toţi lykantropi (ulfhepnar) ca de altfel toate vechile 
personaje legendare ale nordicilor*. 

În fine, traco-getii din Transilvania şi cei din Pannonia 
se numeau daci, fiind atestate şi numiri înrudite ca: daos, 


°° Herodot, Historiae, IV, 105. 

30 J, Marquart, Skizzen zur historischen Topographie und Geschichte 
von Kaukasien, Wien, 1928, p. 10. 

3! Tabula Peutingeriana, W. Schmidt, Die Geten und Daken, în 
„Archiv des Vereins fiir siebenbiirgische Landeskunde“, 1860, p. 
189. 

3 L. Weiser, Alterméinliche Jiinglingsweihen und Ménnerbiinde, 
Bühl, 1927, p. 53. 

3 M. Isbasescu, Walhalla si Thule, Bucuresti, 1977, p. 25 si 30. 

3 L. Weiser, op. cit., p. 61. 

35 O. Hoffler, Kultische Geheimbiinde der Germanen, Frankfurt am 
Main, 1934, p. 34. 

3 Ibidem, p. 56-57; 170-171; 197. 


34 \ Alexandru Surdu 


davos, davus”, ca şi celebrele -dava, din componenţa unor 
toponime. Anticii au subliniat legătura dintre daos (pl. daoi) 
şi dakos (pl. dakoi)”, ultima fiind o formă mai nouă, datorată 
probabil pronuntiei celto-romane. Forma -daci provine din 
daoi, exact ca forma graeci din graioi”. Daoi se mai numeau 
populaţiile scitice din răsăritul Mării Caspice” (în preajma 
Hyrcaniei) şi anumite triburi nomade ale persilor*', ceea ce 
subliniază originea ariană a denumirii. Dar daos înseamnă în 
limba frigiană (traco-getă) tocmai lup”. Faptul că dacos 
însemna lup în limba traco-getă a fost confirmat şi de numele 
plantei dakina (anemone nemerosa) care era tradus în greacă 
prin lyko kardia, respectiv inimă de lup“. Aceasta presupune 
că o parte dintre traco-geti se numeau lupi (daci), iar o parte 
din teritoriul lor Tara Lupilor (Dacia), tot asa cum se numeau 
lupi si locuitorii din Arcadia, lykienii şi o parte a tracilor din 
centrul Asiei Mici, iar ţările lor se numeau Tari ale lupilor 


37 Numele dacus e atestat la I. Caesar, De bello Gallico, VI, 25, deci 
pe la mijlocul sec. I î.H., dar era utilizat ca antroponim (nume de 
sclavi) încă din sec. IV î.H. la greci (în forma Daos) si din sec. Il î.H. 
la romani (în formele Davus si Davos). Vide: Istoria României, |. 
București, 1960, p. 257-258. 

38 Strabon, Geogr., VII, 3, 12. 

3° Pauly-Wissowa, op.cit., sub voce „doi“. 

% Loc. Cit. 

+1 Herodot, Historiae, I, 125. 

* G. Tocilescu, Dacia înainte de romani, Bucuresti, 1880, p. 193; 
dupa Hesychios, Dictionarium, Venetis, 1514, sub voce ,,Daos” (hypo 
phrygon lykos). 

% V, Georgiev, Bălgarska etimologija I onomastika, Sofija, 1960, p. 90. 

(Lykaonia, Lykia si Lykaonia din Asia Mica) sau cum se 
numeau /upioni o parte dintre sarmati sau /uponi locuitorii 
din nordul Caucazului. Aceeasi situatie este valabila si pentru 
Sciţii $i persii numiţi daoi. Toponimele terminate în -dava (din 
davos) ar insemna deci localitati ale dacilor, sau locuri de cult 
ale Lupului (Davos), cum erau si cele grecesti, ca Lykaion, 
Lykeion, Lykeios sau celtice si romane, ca: Lupia (la cauci) şi 
Lupiae sau Lupercal (la romani). În acest sens, denumirile: 
dac, Dacia, -dava, îşi găsesc o justificare unitară, coerentă şi 
plauzibilă, fără să mai constituie excepţii lingvistice sau 
istorice; o justificare ce se încadrează firesc în contextul 
etnologic al zonelor ariene“. 

La popoarele primitive în genere și la arieni în special 
existau așa-numitele „clase de vârstă“, atestate, în epoca 
patriarhală și ulterior, mai ales la bărbaţi. Ele se menţin 
până în zilele noastre și, prin analogii, poate fi descrisă 
atât forma lor originară, cât si direcţiile în care au evoluat. 
Existau trei clase de vârstă: copiii, junii şi casatoritii*. 
Bătrânii nu intrau la socoteală, fiind iniţial ucişi sau murind 
de foarte timpuriu (media de vârstă fiind mult mai scăzută 
decât astăzi). De regulă rămâneau în clasa „căsătoriţilor“, 
fără să aibă însă toate obligaţiile acestora. În mod deosebit, 
la romani, ei alcătuiau o clasă aparte, a veteranilor 


+ Linia, sugerată de Strabon, a derivatiei daos > dacos (lup), admisă 
şi de V. Georgiev (Raporturile dintre limbile dacă, tracă şi frigiană, 
în „Studii clasice“, II, 1960, p. 39-58), a fost completată de M. Eliade 
cu aspecte etnologice ariene (Les daces et les loups, în „Numen“, 
VI, 1959, p. 15-31 şi De Zalmoxis a Gengis-Khan, Paris, 1970. 

+ H. Jeanmaire, Couroi et couretes, Lille, 1939, p. 152. 

(veteranus) alături de clasa junilor (juniores) şi a seniorilor 
(seniores). 

Clasa junilor cuprindea bărbaţi între 17 şi 46 de ani, clasa 
seniorilor bărbaţi între 46 şi 60 de ani, a veteranilor bărbaţi 
de peste 60 de ani“. Ulterior, termenul de veteran a fost aplicat 
militarilor „lăsaţi la vatră“, care aveau însă în jur de 45 de ani, 
deci care intrau de fapt în clasa de vârstă a seniorilor. Clasele 
de vârstă la romani aveau o semnificaţie specială, militară, 
junia fiind de lungă durată (în jur de 25 de ani — perioada 
stagiului militar). De obicei ea dura mult mai putin. 

La greci junia se numea efebie, iar junele efeb. Ea începea 
la 18 ani” şi dura 2 ani (durata stagiului militar la Atena)“. La 
scandinavii apuseni junia se numea wikingitate (Wikingertum) 
sau berserkeritate (Berserkertum), ultimul termen fiind mai 
vechi, provenit din berserkr, care la rândul său era echivalent 
cu úlfhepnar” şi însemna „îmbrăcat în piele de urs sau de lup“. 
Wikingitatea dura 3 ani“. 

Junia, la toate popoarele ariene, era precedată de o 
perioadă de inițiere, în care tinerii erau pregătiţi pentru a 
deveni juni. Ei erau mai întâi despărțiți de restul copiilor și 
de femei. Pentru aceasta aveau un loc separat, retras, de 
obicei în pădure, în case speciale ale bărbaţilor, numite la 
greci andreion, şi de multe ori în peşteri. Pesterile reprezentau 


4 Pauly-Wissova, op. cit., sub voce „Juniores“. 

+ L, Weiser, op.cit., p. 30. 

48 P, Devambez, Enciclopedia civilizației greceşti, Bucuresti, 1970, 
p. 199. 

* L, Weiser, op. cit., p. 44 si 53. 

5 Ibidem, p. 61. 

locuri misterioase, izolate de lume, in care domneste 
întunericul, asociat cu spiritele, cu demonii nopții $i, in mod 
particular, cu lupul. Despartirea de mediul copilariei putea 
fi însoţită de anumite ceremonii*!, tinerii schimbându-și 
pentru moment înfăţişarea exterioară, îmbrăcămintea, 
aranjarea părului şi uneori culoarea pielii. Scopul principal 
al iniţierii era unul totemic, religios, dar acestuia i se asociau 
si altele, care ţineau de îndeletniciri generale sau speciale 
ale populațiilor respective. La popoarele războinice iniţierea 
avea un pronunţat caracter militar, dar puteau exista și initieri 
cu caracter mai mult profesional, ca acelea pentru pregătirea 
tinerilor „metalurgişti“, cum erau felchinii la greci, consideraţi 
ca fiind primii care au prelucrat bronzul”. 

Tehnica prelucrării metalelor a fost și a rămas, în toate 
timpurile, o îndeletnicire secretă, practicată în taină și însoţită 
de ritualuri complicate, calitatea dorită a metalului 
realizându-se de cele mai multe ori accidental, în ciuda 
procedeelor, respectate cu stricteţe, din generaţie în generaţie. 
Prelucrarea metalelor era trecută în seama unor „confrerii“ 
speciale“, minereul, ca si metalul obţinut, aparţinând unei 
colectivităţi, care putea să asigure mâna de lucru pentru 
procurarea minereului și prelucrarea lui. Tinerii destinati 
acestor îndeletniciri primeau o educaţie specială și alcătuiau 
un grup aparte. Din această categorie făceau parte cabirii — o 


5! Ibidem, p. 29. 

5 J. P. Rossignol, Les métaux dans l’antiquité, Paris, 1863, p. 106. 
55 J. Deshayes, Les outil de bronze de l'Indus au Danube, Paris, 
1960, p. 434. 


38 | Alexandru Surdu 


organizaţie de tineri bărbaţi, a căror origine este tracica™, 
reprezentaţi pe monumentul din Hierapolis ca purtând în mâna 
dreaptă câte un ciocan. Cultul cabirilor (consideraţi demoni 
sau zeități) era practicat in Frigia si mai ales în insulele 
Samothrake şi Lemnos (locuite de traci). În aceleași locuri, 
dar mai ales în Elis, cabirii erau puși în legătură cu o altă 
organizaţie de tineri, dactilii idaici, al căror cult se practica şi 
în Creta si era legat de toponimul Ida. Ei erau consideraţi în 
Elis ca fondatorii jocurilor olimpice, ca cei care au utilizat 
pentru prima dată focul, au descoperit bronzul şi fierul şi s-au 
ocupat cu prelucrarea metalelor”. 

Este firesc ca la populațiile primitive, pentru care metalul 
(respectiv armele) reprezenta o condiţie principală a 
subzistentei, faurii să fie alaturati zeilor (cum era Hefaistos la 
greci — Vulcan la romani — considerat ca părinte al cabirilor**), 
să fie cinstiți si sarbatoriti de colectivitate. Dar activitatea lor 
principală rămânea munca asiduă, ei fiind un grup restrâns al 
colectivitatii. Cu toate acestea, serbările lor si prestigiul pe care 
îl aveau, ca deținători ai unor forte legate de foc, de metal şi de 
unealtă (în special ciocan), s-a extins și asupra altor grupuri de 
tineri, ale căror atribute principale nu mai erau metalurgice. 

Berserkerii din ţările nordice aveau atribute războinice, 
dar forţa lor consta, printre altele, şi în faptul că erau 
invulnerabili la foc şi metal”. Căluşarii bănăţeni (dispăruţi 


+ Herodot, Historiae, II, 51. 

55 C. Daremberg et E. Saglio, Dictionnaire des antiquités greques et 
romaines, Paris, 1892, sub voce „cabiroi”. 

5 Herodot, Historiae, II, 37. 

57M. Isbasescu, Walhalla si Thule, Bucuresti, 1977, p. 237 sq. 

astazi), cu atribute magico-medicale, aveau un personaj 
purtător de ciocan”. Fierarii, până în Evul Mediu târziu, în 
special la popoarele germanice, aveau organizaţii de tineri 
aparte, independente de obligaţiile şi specificul breslei”. Faptul 
că la ahei şi traci existau organizaţii de tineri speciale 
consacrate focului si metalurgiei presupune că acestea aveau 
initial o „funcţie“ distinctă igno-tehnicd, care fusese cândva 
dominantă, şi anume în perioada înfloririi culturii miceniene 
în Pelopones și a culturii Wietenberg în Sud-Estul Transilvaniei. 
Hefaistos (Vulcan), ca zeu al focului şi al tehnicii, şi cabirii 
(respectiv dactilii), demoni și apoi păstrători ai cultului, 
ilustrau pe plan mitologic importanţa igno-tehnicii. 

Faptul că, în perioadele următoare, demonii focului erau 
reprezentaţi de tineri care executau dansuri războinice, în locul 
ciocanului apărând spada, sau dansuri orgiastice, ilustrează 
acapararea de către aceste organizaţii şi a altor funcţii (cea 
războinică si de procreatie). Chiar și prezentarea lui Hefaistos 
ca infirm, fn urma unei pedepse ceresti, aminteste de functia 
lui initial dominantă, acaparatoare, care a decăzut cu timpul. 
Dispariţia unei funcţii, transformarea ei se făcea însă prin 
menţinerea vechii tradiţii. Din această cauză, cabirii si dactilii, 
ca și alte grupuri de tineri (curetii, telchinii si coribantii) au 
început să aibă ulterior funcţii care nu mai aveau nici o legătură 
cu cele originare. Este de presupus că dacii aveau si ei bine 
reprezentată funcția igno-tehnică, cu organizaţii speciale şi 
zeități care s-au menţinut sau au fost asimilate ulterior cu altele. 


38H. B. Oprişan, Cdlusarii, Bucuresti, 1969, p. 46. 
5 L. Weiser, Altermânliche Jiinglingsweihen und Mănnerbiinde, 
Biihl, 1927, p. 10. 

Cabirii si dactilii sunt mentionati si in legatura cu perioada 
din copilăria lui Zeus petrecută în peștera de pe muntele Ida 
din Creta. Dactilii respectivi sunt numiţi idaici şi consideraţi 
ca demoni ai pădurii, deci legaţi de un cult vegetal. În faţa 
grotei de pe muntele Ida s-au descoperit obiecte de bronz 
identice cu cele din Elis“. În Elis există un Idaion (loc de 
cult) care are un corespondent și în Cipru (/dalion). Dar Ida 
din Asia Mică nu mai este un împrumut aheic. În aceeaşi 
situaţie sunt si localităţile Ida-Ide din Sud-Estul Transilvaniei, 
care ar putea fi legate si ele de culte asemănătoare. 

Coribantii, organizaţi ca $i dactilii și cabirii, aveau atribute 
mai mult orgiastico-medicale. Ei dansau ritmic, pe melodii 
acompaniate la instrumente de percuție, însoţite de strigăte, 
strâmbături şi autoflagelări, urmărind obţinerea unor transe 
de tip hipnotic, considerate curativ-medicale și prielnice pentru 
prezicerea viitorului. Asemenea grupuri de tineri erau pregătite 
de preoți speciali. Ele aveau deci o funcţie curativ-medicală, 
care va fi ulterior institutionalizata, necesitând cunoştinţe si 
practici speciale. 

În funcţie de scopul iniţierii erau alese și locurile speciale, 
care jucau rol de andreion, pentru militari amenajându-se, 
într-o fază mai evoluată „câmpuri de instrucţie“, castre sau 
chiar cetăţi; în ultimele cazuri fiind vorba nu numai de izolare, 
dar si de apărare contra unor atacuri armate. Faza de pregătire 
putea să dureze mai mult sau mai puţin, uneori câţiva ani, 
ceea ce ar coincide cu o etapă modernă de școlarizare. Tinerii 
erau supuși, în acest timp, la tot felul de probe: post, lipsă de 


% Pauly-Wissowa, op. cit., sub voce „Ida“. 

somn, sete, chinuri, exercitii fizice epuizante (alergari, ridicari 
de greutăţi, catarat pe stânci, rezistenţă sub apă s.a.m.d.), se 
exersau în dansuri rituale, muzică, exerciţii de autosugestie 
sau de sugestie colectivă (mijloace de intrare în legătură cu 
spiritele) şi, în fine, participau la exerciţii militare (de mânuirea 
armelor sau de tactică tradițională). 

Este evident că pentru initieri de acest gen erau necesari 
specialiști care să-i pregătească, iar aceștia puteau fi preoţi, 
militari sau meşteri, având uneori, în același timp, toate aceste 
atribuţii. La unele popoare primitive existau case ale bărbaţilor 
permanente, întregul colectiv bărbătesc ocupându-se de 
educaţia tinerilor. Modul de organizare depindea însă şi de 
numărul tinerilor şi respectiv de periodicitatea initierilor. Este 
evident că un clan restrâns nu-şi permitea construcţia unei 
cetăţi ca loc de iniţiere. 

Un rol deosebit de important îl avea vestimentația 
tinerilor, ca semn exterior, vizibil, al deosebirii dintre adoles- 
cent şi copil. De obicei, mai ales la popoarele războinice, 
adolescenţii îmbrăcau haina de războinic, numită la greci 
chlamys. Lykeienii, dacii, luponii etc., îmbrăcau pielea (salmos 
sau zalmos) de lup sau de urs, care constituia îmbrăcămintea 
de războinic şi semnifica filiatia totemica. 

Cuvântul „salmos“ s-a menţinut aproape în aceeaşi forma 
în prusaca veche (salmis) şi în lituaniană (salmas), însemnând 
în ambele limbi piele“!. El mai avea însă, de la început, și alte 
semnificaţii, cum ar fi: coajă, învelitoare, acoperiş, acoperământ 
în genere şi al capului în special, însemnând şi căciulă, coif, 


é! I. Duridanov, Trakisch-dakische Studien, |. Teil, Sofia, 1969, p. 85. 


42 \ Alexandru Surdu 


crestet, varf, pisc, culme, dar si asternut, strat superficial in 
genere, scoarță, crustă”. Salmos semnifica însă, în mod originar, 
învelișul exterior al animalelor, reptilelor şi peștilor. La nordici 
somonul, care își schimbă periodic înfățișarea și „pielea“, se 
numește şi astăzi salm, cu variantele: salmen, salme si salmo la 
germani si zalm la olandezi®. Salm este utilizat si cu semnificaţia 
de înfăţişare exterioară a peştilor în diferite stadii“. 

În germana veche este atestată trecerea salm > halm > 
helm“. Halm rămâne specializat pentru acoperiș și asternut 
din paie, sfârșind prin a semnifica pai în genere. În prusiană 
s-a menţinut însă într-o formă apropiată de cea originară 
(salme)®, iar în letonă salms”. În engleză a trecut în healm. 
Healm se consideră că ar fi avut si semnificaţia de crestet, 
frunte, vârf, pisc. Halm semnifică cupolă, acoperiș rotund, 
coif, cască. El s-a menţinut în lituaniană ca szalmas®, amintind 
forma originară. Înrudit cu acestea este si Holm, cu 
semnificaţia de creştet, pisc, culme, ridicătură şi insulă. 

Trecerile respective sunt atestate si toponimic, dar nu 
numai la popoarele germanice, ci si la vechii greci (Salmon > 


© I, Duridanov, Ezikăt na trakite, Sofija, 1976, sub voce ,,zalmos*. 
6 F. Kluge, Etymologisdches Wörterbuch der deutschen Sprache, 
Strassburg, 1899, p. 326. 

& Loc. Cit. 

6 M. Ebert, Reallexikon der Vorgeschichte, XIII, Berlin, 1929, p. 
285. 

6° F, Kluge, op. cit., p. 159. 

67 Loc. Cit. 

6 Loc. cit. 

© F, Kluge, op. cit., p. 171. 

Halmon” şi la traci (Salmorudis > Halmiris; Salmydessos > 
Halmydessos > Helmydessos). 

O trecere tot atât de frecventă este salm > salam, atestată 
la cauconi (Salmone > Salamona)", dar şi în Attica, Eubeea 
şi Cipru (Salmis > Salamis; Salminius > Salaminius), sau în 
zona cauceilor (Kaukaioi) de pe teritoriul Spaniei de azi 
(Salmantica > Salamanca). Trebuie menţionate $i toponimele 
Salmonia şi Salmonion din Creta; ultimul, sub influenţe biblice 
medievale, a devenit Solomon. 

Mulțimea acestor toponime, care apar și în Asia Mica 
(Salmania şi Salmakis)” şi uneori chiar în forma originară a 
cuvântului salmos (de exemplu Salmos din Beotia), multe 
dintre ele (atestate în antichitate) fiind centre religioase 
(Heiligtum), ca Salmonia si Salmonion™, deci, în acceptie 
antică, locuri de iniţiere, dovedește că cel puţin o parte dintre 
acestea îşi trag denumirea de la obiceiul de a utiliza pielea 
(salmos) de animal (lup sau urs) în cadrul ceremoniilor (Multe 
toponime de genul celor amintite pot deriva si de la restul 
semnificatiilor pe care le avea cuvântul salmos). 

Este deci probabil ca acelaşi cuvânt (salmos) să fi 
determinat si numele initiatorilor, care se presupune că aveau 
o funcţie permanentă (samani, preoți, militari sau meșteri). 
Spre deosebire de juni, care purtau pielea numai în perioada 
juniei, sau de războinici, care o purtau numai în luptă, aceștia 
o purtau în permanenţă, devenind pentru ei un semn distinctiv 


% Pauly-Wissowa, op. cit., vol. XXV, 1107. 

7! A. Fich, Vorgriechische Ortsnamen, Gottingen, 1905, p. 75. 
2 Ibidem, p. 76. 

73 Pauly-Wissowa, op .cit., sub voce. 

(cum era reprezentat Lykurgos in piele de lup sau divinitatile 
indiene Bhava si Sarva, ca si zeul german Wodan). Initiatorul 
era deci un salmonar (purtător de salmos), căruia îi corespunde 
în româneşte termenul de solomonar. 

Era deci firesc ca şi numele divinității daco-geților să fie 
legat de cuvântul salmos. Salmoxis era un salmo(nar)”* cu 
funcţia de xis sau de xais”, care putea să însemne rege, ca si 
Salmodegicos, care era un salmo(nar) cu atribuţia de degicos'. 

Solomonarii din literatura populară românească se 
aseamănă destul de mult cu preoţii (pleistoi) daco-geti, numiţi 
şi kapnobatai, adică „cei care călătoresc prin nori“, 
solomonarii călătorind și ei prin nori călare pe balauri. 

Având în vedere pronunția pregreceasca, deci tracică — 
Salmon(ia) şi Salmon(ion) — se poate considera că salmonarul 
se numea inițial salmon sau salamon. Admiterea acestui lucru 
ar explica denumirea Salamonsburg (Cetatea lui Salamon), 
atestată ca existând din epoca bronzului“ lângă Brasov. Este 


™ Porphyrius, Vita Pythag., 14, zice că la naștere i se aruncase 
deasupra o piele de urs. 

75 Având în vedere numele unor conducători sciți ca: Lipoxais, 
Arpoxais și Kolaxais, în care xais = maitre, segneur, roi (J. Coman, 
Quelques traits indo-européens des scythes, extras din „Revue des 
Etudes Indo-européennes“, 1943, p. 20. 

75 G. Tocilescu (Dacia înainte de romani, Bucuresti, 1880, p. 220) 
aminteşte de Diegylis (rege trac) al cărui nume seamănă cu Diegys 
(fratele lui Decebal). 

7! V, Pârvan, Getica, Bucuresti, 1926, p. 162. 

7% J. Teutsch, Die Salamonsfelsen bei Kronstadt, în „Bericht des 
Burzenlănder săchsischen Museums in Kronstadt“, 1913, p. 23-24. 

vorba de un loc retras, în mijlocul pădurii, înconjurat de stânci 
imense. Pe una dintre aceste stânci se găseşte o peşteră, destul 
de adâncă, ce putea fi utilizată ca loc de cult. Aceasta putea fi 
deci o cetate a lui Salmon. Conform trecerilor menţionate deja 
(Salmon > Salamon şi Salmon, respectiv Salamon > Solomon 
s-a ajuns, ca şi în cazul lui Salmonion, în cele din urmă, la 
denumirea românească Solomon (Chetrile lu Solomon), pusă 
ulterior în legătură cu regele Solomon. Este posibil ca forma 
Solomon să fi provenit din identificarea frecventă a lui 
Solomon cu solomonarul. 

Îmbrăcămintea tinerilor era completă, aveau și capul 
acoperit cu teasta lupului (maxilarul superior), cu o căciulă din 
pielea acestuia sau un coif (Helm) care o imita. Îmbrăcămintea 
avea menirea de a-i face pe tineri să intre, la propriu, în pielea 
strămoşului lup, să-i imite mersul şi obiceiurile. Transformată 
în ritual, această îndeletnicire se exercita prin dansuri simbolice, 
animaliere, fiind iniţial cu totul solemne, poate chiar 
înspăimântătoare”. Aceasta este de fapt originea dansurilor cu 
măşti animaliere, aşa cum erau practicate la greci si la traci®®. 
Masca cea mai frecventă era aceea de lup, uneori si de urs, în 
cadrul asa-numitelor wolfrituals, atestate la traci, în cinstea lui 
Salmoxis*'. Îmbrăcarea si dezbrăcarea pieilor si a măștilor se 
făcea si ea prin ritualuri dansante, in care muzica si mișcările 
aveau o mare importanță sugestivă. Se urmărea ca, treptat, 
îmbrăcarea hainei războinico-totemice să creeze o stare de spirit 


” L. B. Lawler, The dance in ancient Graece, London, 1964, p. 59. 
5 Ibidem, p. 67. 
8! Ibidem, p. 69. 

deosebită, un fel de transă hipnotică. Măştile in genere au o 
mare influență sugestivă asupra copiilor, care, deşi cunosc 
persoana mascată, o identifică cu ceea ce ea semnifică, 
înspăimântându-i exact în aceeaşi măsură ca animalul real. Dar 
masca avea aceeaşi influență şi asupra celui care o purta, 
făcându-l să-şi trăiască aievea rolul“. Măştile erau venerate si 
li se acorda aceeași importanţă, fie că erau purtate, fie că erau 
ținute în locuri speciale. 

În fine, când tinerii erau bine pregătiţi, se oficia ceremonia 
trecerii lor în rândul junilor, ceremonia transformării lor din 
tineri în războinici — „confirmarea“. Cu această ocazie, în 
funcţie de accentul mai mult religios sau mai mult militar al 
inițierii, tinerii erau supuși la anumite probe. Putea să fie vorba 
de vânarea animalului totem, care era apoi jertfit, i se bea 
sângele, i se mânca carnea, în special inima® şi i se îmbrăca 
pielea, sau de uciderea unui războinic duşman care era apoi 
jertfit în mod asemănător“. Pretutindeni unde domnea cultul 
lupului sunt amintite și jertfele umane (în cazul geților, 
sacrificiul mesagerului), ritual în cadrul căruia era jertfit chiar 
unul dintre tinerii inițiați. 

Aşa-numitul „ritual de trecere“ (rite de passage) era legat 
întotdeauna de o moarte rituală, care se realiza însă prin stări 
cataleptice$*, după eforturi grele, în urma a numeroase privatiuni, 


82 L, Weiser, op. cit., p. 21. 

83 G. Dumézil, Mythes et dieux des germains, Paris, 1939, p. 92. 

8 Obiceiul acesta este atestat la sciți (L. Weiser op. cit., p. 34). 

s H. Jeanmaire, op. cit., p. 153. 

86 Ibidem, p. 191; dar si prin alte mijloace, cum ar fi beţia (L. Weiser, 
op. cit., p. 121). 

si care se solda adesea cu moartea reală, ceea ce însemna, de 
fapt, pierderea probei decisive, finale, de trecere (tinerii care nu 
treceau probele parțiale erau uciși pe parcurs). Moartea rituală 
era considerată însă moarte reală“ și acest lucru era crezut atât 
de către cei care „mureau“, cât şi de către cei care dirijau 
ceremonialul, starea cataleptică fiind pentru toţi o dovadă 
incontestabilă a morţii. Această „moarte“ însemna pentru tânăr 
lepadarea de trecut, uitarea copilăriei, a limbii pe care a vorbit-o, 
chiar a mersului şi a mâncatului. Trezirea din starea letargică 
însemna nașterea propriu-zisă a juneluiss, care își schimba cu 
totul comportamentul, înfăţişarea şi limbajul“. La geţi, ca si la 
alte popoare, junii erau în vechime fatuati, tocmai pentru a se 
deosebi de tinerii „neconfirmaţi“ °°. Era vorba probabil si de 
însușirea unui limbaj secret’, cât si de introducerea unor anumite 
tabu-uri lingvistice, acestea nu numai fata de copiii neconfirmati, 
ci, în special, față de femei. Urmele patriarhatului primitiv s-au 
menţinut şi se menţin până în zilele noastre, în special la vânători 
$i păstori, care trăiesc o bună parte a anului izolaţi. 


87 L, Weiser, loc. cit. 

88 Aici este vorba de naștere — copilul moare şi se naşte junele (L. Weiser, 
op.cit., p. 21) — nu de înviere sau reinviere. Riturile de trecere nu au deci 
nici o legătură cu așa-numitele „reînvieri ale naturii“, iar punerea lui 
Salmoxis în postură de „zeu al vegetației“ (G. Musu, Zei, eroi, personaje, 
Bucuresti, 1971, p. 94-103) nu este cu nimic fndreptatita, cu atât mai 
mult cu cât „jertfirea mesagerului“ se făcea din patru în patru ani. 

5 H, Jeanmaire, op. cit., p. 190 si L. Weiser, op. cit., p. 13. 

°° Si despre Salmoxis se spunea că ar fi fost tatuat (Porphyrius, Vita 
Pythag., 14). 

°! L, Weiser, op. cit., p. 13. 

Pentru a-şi întări stăpânirea asupra femeilor, obținute 
adesea ca pradă de război, deci străine de cultul totemic, 
bărbaţii practicau tot felul de ritualuri, dintre care unele aveau 
menirea de a le speria, punându-le fata în fata cu animale de 
pradă, imitate cu dibăcie, prin pantomimă, vestimentaţie şi 
măşti, care, pentru mai multă autenticitate, produceau leziuni 
fizice. Această înșelăciune rămânea un tabu respectat cu 
sfințenie de către toţi bărbaţii clanului. Dar lupta nu se ducea 
numai direct, ci şi pe plan demonologic. Erau întreprinse 
numeroase ceremonii de purificare, cu interdicţia contactelor 
sexuale, și numeroase ritualuri de apărare sau de luptă contra 
spiritelor feminine, întotdeauna răuvoitoare, de tipul 
traditionalelor iele. Se ştie că likantropii nordici nutreau o 
ură patologică împotriva vrăjitoarelor, pe care le ucideau fără 
nici o discuţie, pentru cel mai mic semn suspect”. 

„Naşterea“ junelui era un prilej de sărbătoare. În afară 
de numele de lup (dac) pe care îl primeau toţi junii, fiecare în 
parte îşi primea şi numele său de războinic. Este evident că 
nume ca „Cel care inspiră groază“ (Burebista); „Cel cu mâna 
tare“ (Diurpaneus); „Cel greu de învins“ (Duras) sau „Cel 
puternic“ (Oroles)* erau nume de războinici, pe care purtătorii 
lor nu le puteau primi decât la vârsta când astfel de calităţi 
pot fi dovedite. „Naşterea“ era însoţită de un ceremonial 
colectiv, în cadrul căruia fiecare june-lup (dac) îşi primea 
însemnele juniei (personale) şi grupul junilor își primea 
însemnul totemic (colectiv). 


% O. Hăffler, Kultische Geheimbiinde der Germanen, Frankfurt am 
Main, 1934, p. 279. 
% G. Tocilescu, op. cit., p. 219-220. 

Însemnele personale puteau fi mai multe şi de naturi 
diferite. Puteau fi vestimentare, dacă tânărul nu le purtase încă 
din perioada iniţierii (în cazul acesta hainele purtate anterior 
erau arse, îngropate sau aruncate în apă”), în acest caz tânărul 
îmbrăca pielea de lup. Ulterior, pielea, ca îmbrăcăminte 
completă, a fost înlocuită prin parti sugestive (pars pro toto), 
cum era brăcinarul din piele de lup, mănușile”, căciula sau 
încălțările”. Junele-lup primea, în cadrul ceremonialului, care 
lua desigur o formă dansantă, de tip horă, arma rituală, 
buzduganul sau măciuca însângerată”, care servea la uciderea 
ceremonială a fiinţelor (animale sau umane) destinate jertfei. 
Buzduganul-măciucă era o armă arhaică, obişnuită la dacii din 
Transilvania. El consta dintr-o bucată de lemn al cărei capăt 
era introdus într-o sferă metalică de bronz*. Existau buzdugane 
cu capătul simplu, sferic, cu ghinturi sau cu muchii. Treptat el 
a fost înlocuit cu arme moderne, mai eficiente, buzduganul 
transformându-se din armă individuală în însemn colectiv al 
juniei, asa cum s-a păstrat până în zilele noastre, rămânând o 
armă specifică a junilor”. Este posibil ca încă din timpuri foarte 
vechi, alături de jocurile obişnuite cu arme (Waffentiintze) să fi 


% L, Weiser, op. cit., p. 29. 

% Ibidem, p. 46. 

% Efectele deosebite ale încălțărilor confecţionate din piele de lup 
sunt apreciate la unele popoare până în zilele noastre (O. Gruppe, 
op. cit., p. 805). 

° Die blutige Keule, S. Wikander, Der arische Mănnerbund, Lund, 
1938, p. 60 si 99. 

% G. Tocilescu, op. cit., p. 441-442. 

% M. Eliade, Les daces et les loups, în „Numen“, VI, nr. 1, 1959, p. 22. 

existat un joc al buzduganului, ca armă rituală, pe care îl juca 
fiecare june (aruncându-l vertical si prinzându-l), dar el rămânea 
semn distinctiv al conducătorului (salmonarului). 

În fine, grupul junilor-lupi îşi primea cu acea ocazie 
însemnul clanului, celebrul draco sau balaurul cu cap de lup. 
Acesta era de fapt însemnul junilor-lupi la multe popoare indo- 
europene, având o formă mai mult sau mai puţin asemănătoare, 
care consta dintr-un cap de lup continuat cu un trup, 
asemănător unei cozi sau mai multor cozi (panglici), care 
fluturau când dragonul era purtat în viteză, producând probabil 
anumite sunete (ca zmeiele de vânt). Dragonul apărea ca atare 
sau era figurat pe stindarde, în formă de emblemă, la populaţii 
iraniene si germanice!%, 

Ceremonialul ritului de trecere se încheia probabil cu o 
sărbătoare generală a întregii colectivităţi, la care participau 
ca asistenţi copiii si femeile. Era sărbătoarea reîntoarcerii, 
pentru populaţiile pașnice, iar pentru cele războinice sau im- 
plicate în războaie a despărțirii, căci pentru tinerii 
„confirmaţi“, abia acum începea junia, adevărata viata de lup, 
de războinici sălbatici şi sângeroşi. ,,Cruzi și lacomi de omor, 
ei nu crutau nimic în afara propriului lor clan, omorând tot ce 
le ieşea înainte: bătrâni, femei, copii, până şi animalele, găsind 
o mare plăcere în a înota în sânge“. 

Această cruzime, care nu era nici pe departe proprie 
lupilor (dacilor) geţi, ci tuturor războinicilor primitivi, avea 
la rândul ei mai multe cauze. 


1% M. Eliade, De Zalmoxis a Gengis-Khan, Paris, 1970, p. 20-21. 
‘01 G, Tocilescu, op. cit., p. 369. 

Este vorba, in primul rand, de faptul ca toate populatiile 
care practicau cultul lupului erau populatii razboinice, 
populatii a caror principala indeletnicire era razboiul (mijloc 
de subzistenta). Din această cauză, alegerea lupului ca totem 
nu era un lucru întâmplător. O dată oficiate riturile de iniţiere 
si de trecere, urma și viata autentică de lupi a junilor, care nu 
mai avea semnificaţie religioasă, ci practică, profană. 

Transformarea războinicilor nomazi în populaţie 
seminomadă, dobândirea acelei stabilitati relative, a început să 
determine treptat schimbarea raporturilor dintre clasele de 
vârstă. Exterminrea „bătrânilor“ nu mai putea fi practicată, ca 
în epocile migraţiei propriu-zise, căci o parte dintre aceștia 
începuseră să-și consolideze poziţiile, atât pe plan economic, 
cat si religios, ca un reflex al diferentierilor sociale. Ei deveniseră 
păstrătorii misterelor prelucrării metalelor, ale tainelor totemice 
si, în mod firesc, de bunuri materiale (unelte și arme); deveniseră 
conducători, producători, preoţi şi instructori, deşi clasa 
vârstnicilor nu se identifica cu pătura conducătoare. 

În această situaţie, grupul junilor-lupi, care initial constituia 
partea cea mai importantă a clanului, intra în subordinea relativă 
a acestei pături incipient conducătoare, sfârșind, în unele cazuri, 
cum s-a întâmplat la popoarele nordice, prin a se pune, în grupuri 
mici, în slujba câte unui rege!” (după ce însuși ritul luponizării 
a degenerat din fenomen colectiv şi periodic în fenomen indi- 
vidual si accidental)!%. 

Dar aceasta subordonare, care in Nord s-a realizat prin 
stingerea obiceiului, a fost precedată de așa-numitul ,,con- 


1% L, Weiser, op. cit., p. 44. 
1% Ibidem, p. 45. 

flict al claselor de vârstă“!%, de revolte ale junilor-lupi care 
adesea, asemenea lupilor autentici, își masacrau propriul clan, 
ajungând apoi ei înșiși în pericolul de a fi masacrați de propriii 
lor descendenţi. Pentru rezolvarea acestui conflict în favoarea 
lor, vârstnicii apelau tot mai mult la religie, la practici magice, 
la o educaţie „morală“ a tinerilor convenabilă bătrânilor, la 
stimularea în genere, cu orice mijloace, a pornirilor războinice 
ale junilor-lupi si la dirijarea lor permanentă contra unor 
adversari, reali sau imaginari, din afara clanului. 

Dar conflictul dintre vârste nu se datora numai luptei 
pentru supremație, ci (ca si în cazul uciderii bătrânilor 
incapabili de muncă si a schilozilor sau a bolnavilor incurabili 
sau contagioși, care ţinea desigur de o anumită „igienă a 
morţii“) caracterului restrâns al economiei primitive, care nu 
permitea extinderea nelimitată a colectivităţilor. Starea de 
război permanent implica pieirea periodică a unei bune parti 
din colectivitate, ceea ce în starea seminomadă ulterioară se 
petrecea mai rar. În plus, acum nu mai conta doar forța fizică 
brută, ci şi îndemânarea omului matur, care a determinat treptat 
mărirea limitei admisibile de vârstă. Se ajunge, în orice caz, 
la o situaţie inversă, când, în locul „bătrânilor“, colectivitatea 
preferă să-i jertfeascd pe tineri. 

Ştirile despre „sacrificiul mesagerului“ la geți sunt din 
această perioadă. Cel sacrificat este un dac, adică un june- 
lup. 

Având în vedere aceste situaţii, în care se găseau junii- 
lupi fata de colectivitate, se pot schița mai multe acceptii ale 
luponizării, care au evoluat in funcţie de transformările 


10 G, Dumézil, op. cit., p. 65. 

economice si sociale ale colectivitatilor. Acceptia originara 
este aceea de transformare a tinerilor in lupi pentru necesitatile 
războinice ale clanului, pe care aceștia îl conduceau, existenţa 
lor fiind garanţia existenţei clanului. Fiindcă nomazii aceştia 
mergeau uneori la întâmplare, alungaţi din urmă de alti 
nomazi, lupul totem avea şi semnificaţia de călăuză a 
clanului!%. Pentru a deveni luptători aprigi, junii trebuiau să 
aibă o anumită stare de spirit, să fie în permanență gata de 
luptă şi gata de a-și sacrifica oricând viaţa în folosul clanului; 
să fie în permanenţă asemănători lupilor turbati sau oamenilor 
turbati (prin mușcătura lupului), care luptă pe viata şi pe moarte 
împotriva oricui (pierzând noţiunea de primejdie), cu forte 
supraumane (într-o tensiune nervoasă maximă) şi cu un dispreţ 
total fata de moarte. Această stare de spirit a luptătorilor 
nomazi era o condiţie vitală pentru existenţa clanului. 
Imitarea lupului, a comportărilor sale, şi transformarea 
lui în totem s-au realizat în perioada foarte veche, în care arienii 
erau încă vânători. În perioada transformării lor în păstori 
nomazi si implicit în războinici, are loc a doua fază a 
luponizării, mai profundă decât prima. Acum se urmăreşte 
mai puţin transformarea exterioară vestimentară, mai puţin 
imitarea comportamentului exterior şi mai mult transformarea 
interioară, psihică, a junelui în lup și anume în lup turbat’. 
Renuntarea la pielea de lup, initial esenţială în cadrul 
luponizării, şi înlocuirea ei cu parti, mai mult sau mai putin 
semnificative, la daci se pare că simbolul îl constituia căciula, 


1% O, Gruppe, op. cit., p. 792. 
1% C, T. Stewart, op. cit., p. 35. 


54 \ Alexandru Surdu 


pilos din piele de lup'”’, dar războinicii purtau şi haine scurte 


din piele!%, dovedeşte interesul tot mai scăzut pentru 
asemănarea exterioară cu lupul. Ceea ce conta era obţinerea 
unei stări extatice, care se crede că era provocată prin mijloace 
şamanice de sugestie!%. 

Samanii (vrăjitorii) erau aleși dintre bolnavii psihici care 
aveau, printre altele, o mare putere de sugestie si autosugestie, 
reușind să-și provoace lor, cât şi altora, stări extatice, cum ar fi 
pseudoturbarea, delirul zooantropic sau isteria rabiofobă, deci 
stări asemănătoare turbării, care puteau fi declanşate sau oprite. 

Declanșarea „turbării“ se realiza printr-o serie de ritualuri, 
dintre care nu lipsea îmbrăcarea pieii de lup’, a măștii de lup 


17 Pilosul este atestat la daci (V. Pârvan, Getica, Bucuresti, 1926, p. 119 
şi 148), ca și la alte populaţii, printre care și la cauconii din Arcadia 
(pilos Arkadikos, E. Saglio et E. Pottier, op. cit., vol. IV, p. 481). El se 
confectiona mai întâi din piele (Pauly-Wissowa, op. cit., XL, 1330), 
fiind ulterior inlocuit cu alte materiale (E. Saglio et E. Pottier, op. cit., 
p. 479). Pilosul era un semn distinctiv (pileati faţă de comati, primii 
fiind nobili, ultimii oameni de rand. V. Parvan, op. cit., p. 147). 

1% Cu părul pe dinăuntru, asa cum sunt reprezentaţi pe monumentul 
de la Adamclisi. 

1% M. Eliade, De Zalmoxis..., p. 50. La indieni transformarea în lup 
se realiza cu ajutorul inspirării fumului Haoma (S. Wikandar, op. cit., 
p. 65). Se pare că si massagetii, care practicau cultul lupilor (Loc., 
cit.) foloseau un astfel de fum la ocazii rituale (Herodot, Hist., I, 202). 
Nu este exclusă nici consumarea unor alimente preparate din anumite 
fructe, cum ar fi ciumăfaia, care se ştie că produce accese de furie 
asemănătoare turbării (pseudoturbare). Cf. D. Ionesco, Pseudo-rage 
chez l’homme, Extras din „La Presse Medicale“, 6 nov., 1926, p. 4. 
10 Ç, T. Stewart, op. cit., p. 32. 

sau ulterior a obiectelor rituale care o semnificau!'!!. Muzica, 
cu un anumit ritm, si dansul!!? cu măști si arme (de obicei 
buzdugane) erau de asemenea parti importante ale procesului 
de declansare a „turbării“. Un rol important îl avea si credința 
în posibilitatea luponizării, garantată de intrarea în legătură 
cu spiritele sau chiar cu totemul lup. Aceasta se realiza prin 
desfăşurarea ritualului în preajma unor locuri considerate sacre 
(peşteri, case ale spiritelor) și prin uciderea prealabilă a lupului 
și jertfirea lui. Junele era convins de înrudirea cu lupul, în 
vremurile vechi neexistând o conștiință atât de pronunţată a 
deosebirii dintre om şi animal''’, iar preotul-saman, 
salmonarul (purtătorul de salmos = piele de lup)!!* era 
considerat lykantrop (pricolici) sau chiar lup autentic. 

În fine, jertfa umană, uciderea unui duşman sau a unui 
june, băutul sângelui și mâncatul cărnii umane, preparată sau 
chiar crudă — obicei primitiv care a fost apoi interzis (la greci 
cu mult înaintea erei noastre, la nordici abia pe la sfârșitul 
primului mileniu al erei noastre, o dată cu institutionalizarea 
Wikingităţii!!5) — constituiau, desigur, punctul culminant al 
ritualului. În perioada războaielor cu romanii, dacii mai 
practicau încă jertfele umane (pe Columna lui Traian apare scena 
unei petreceri a războinicilor daci — simbolizată printr-un butoi 
încadrat cu viţă de vie — unde, alături de înspăimântătorul draco, 


11 L, Weiser, op.cit., p. 46. 

112 Ç, T. Stewart, loc. cit. 

13 W, Hertz, Der Werwolf, Stuttgart, 1862, p. 11. 

14 Ibidem, p. 10. 

15 O. Schrader, Reallexicon der indogermanischen Altertumskunde, 
I. Leipzig, 1917, p. 277. 

si de stindardul dacic, apar sase cranii umane puse in varfuri de 
par pe zidul cetatii). 

Junii, o dată transformati în războinici turbati, porneau 
la luptă, pentru a-şi „descărca“ tensiunea nervoasă. În această 
stare, ei aveau realmente o putere supraumană și erau practic 
de neînvins!!6. Ei deveneau deosebit de periculoși, chiar si 
pentru membrii clanului, căci distrugeau tot ce le ieşea înainte. 
Despre pricolici se ştie, până la vremea noastră, că urlau ca 
fiarele, zgâriau si muscau, sfâşiau oameni si orice animal 
întâlnit, distrugând chiar şi plantele. Despre Angantyr (în 
Sagele nordice) şi cei 11 fraţi ai săi, toți pricolici, se povestea 
că, pentru a nu distruge întreaga tara, de turbati ce erau, la 
vremea lykantropiei se băteau cu copacii si stâncile!!7, ceea 
ce constituia şi îndeletnicirea lui Stradmbdlemne şi 
Sfarmăpiatră din folclorul românesc. Cu timpul, aceasta 
„turbare“ a fost probabil bine controlată de preotii-samani si 
provocată numai în cazuri potrivite, îndreptate, în orice caz, 
cât mai departe de teritoriul clanului. Nu se cunosc încă 
metodele prin care războinicii-lupi erau scoși din transă, căci 
scopul era, în mod firesc, luponizarea pe o anumită perioada'!® 
şi nu dereglarea psihică a luptătorilor (Geisteskrankheitt). 

Tot în vechile Saga, se povestește că luptătorii turbati 
(berserkerii) după consumarea stării extatice (Anfall) erau 
epuizați fizic si psihic, deveneau slabi și neputincioşi, lucru 
care ar fi determinat, printre altele, şi interdicţia luponizării!!?. 


116 L, Weiser, op. cit., p. 44. 

"7 Ibidem, p. 48. 

18 C, T. Stewart, op. cit., p. 35. 
19 L, Weiser, op. cit., p. 35. 

Lucruri asemanatoare sunt relatate si in izvoarele istorice 
despre luptătorii sălbatici, care, în afara războaielor, trăiau 
într-o inactivitate dezolanta!”°. Dificultăţi asemănătoare, de 
ordin psihic, sunt relatate și despre Ulf (Lupul), tatăl eroului 
Skallagrim, care, deşi trecuse de perioada tinereţii, când fusese 
berserker, și acum avea îndeletniciri obișnuite, seara devenea 
agitat, iar uneori noaptea era nevoit să rătăcească singur si să 
se transforme din nou în lup, lucru pentru care fusese numit 
„lup de seară“ (Abendwolf). Înainte de a muri, se spune că a 
intrat definitiv în starea de lup turbati?!. 

Sălbăticia cu care luptau toate populaţiile barbare!” si 
faptul că tinerii războinici jucau în aceste lupte un rol 
esenţial!%, apărând uneori chiar în veșminte lykantropice, ca 
longobarzii cu cap de câine (kynokephali), care se zice ca 
erau atât de sălbatici, încât beau sângele duşmanilor, iar când 
nu găseau adversari, îşi beau propriul sânge!”, dovedeşte ca 
toate aceste populaţii (celți, germani, geţi), practicau până 
destul de târziu rituri de tip lykantropic în legătură cu junii 
războinici. Despre toți vikingii din Jomsburg si mai cu seamă 
despre oamenii lui Styrbjörn (Ursul căpetenie) se povesteşte 
că erau pe jumătate fiare sălbatice, comportându-se ca ursii și 


lupii!%. A urla ca lupii era pentru ei ceva obișnuit!?%. 


122 


1% Tacitus, De origine et situ germanorum, XV, 1. 

121 L, Weiser, op. cit., p. 44. 

12 Tacitus, De orig. germ., XXXI, 1-3. 

13 J.J. Hatt, Les celtes et les gallo-romains, Paris, 1970, p. 135. 
124 L, Weiser, op. cit., p. 49. 

135 EB. Bengtsson, Vikingii, Cluj, 1974, p. 22. 

12% Ibidem, p. 26. 

O parte dintre populatiile ariene, cum este cazul dacilor, 
al aheilor şi al tracilor, s-au stabilit, încă din primele timpuri, 
în anumite locuri devenind păstori-agricultori, ceea ce 
înseamnă că erau nevoiţi să întreţină relaţii de schimb cu 
vecinii direcţi şi chiar cu unii foarte îndepărtați. Desi nu trebuie 
exclusă posibilitatea „războaielor“ între grupuri mici şi starea 
permanentă de nelinişte care domnea între acestea, este de 
presupus totuşi că necesităţile de războinici turbati nu erau 
permanente, pe de o parte, iar, pe de alta, că uneori nu mai era 
necesară și nici posibilă transformarea tuturor tinerilor în 
războinici. Aceasta înseamnă că, încă de timpuriu, ritualurile 
de iniţiere si de trecere s-au diversificat, unele având un 
caracter mai mult sau mai puţin paşnic, în ciuda menţinerii 
tradiționale, în special a dansurilor cu arme. 

Din povestirile nordice rezultă că această diversificare 
nu a exclus însă ritualul originar al luponizării, ci doar l-a 
restrâns. În locul „popoarelor“ de lupi, respectiv al 
transformării tuturor junilor în lupi, apar cu timpul grupuri 
restrânse, de până la 12 războinici!”, care se pun în slujba 
câte unui conducător. În această situaţie însă, au apărut şi 
cazuri în care se practica totuși luponizarea colectivă, dar nu 
erau mentinuti pentru necesităţile clanului decât o parte dintre 
războinici, restul fiind îndrumați spre alte meleaguri sau chiar 
alungaţi. Astfel a apărut o a doua semnificaţie a luponizării si 
chiar a Lupului — aceea de transformare a junilor în luptători 
pribegi si a Lupului în ocrotitorul lor. 

Înmulțirea populaţiei, întărirea clasei de vârstă a 
bătrânilor si totuşi starea precară, lipsurile si condiţiile vitrege 


127 L, Weiser, op. cit., p. 44. 

de existenţă, îi determinau pe conducătorii de clanuri să 
organizeze migrații ale junilor, însoţiţi uneori si de o parte a 
clanului (ca în cazul longobarzilor)!% pe care îl conduceau 
(kynokephali care apăreau în fruntea longobarzilor, trezind 
groaza). Lupul ca simbol al exilatului pribeag (Symbol des 
verbannten Fluchtlings)'” apare şi la ahei. 

Ambele acceptii ale luponizării erau legate, chiar de la 
început, de reprezentări religioase, care, mai târziu, au devenit 
probabil dominante, punând pe planul al doilea sau completând 
aspectele psiho-fiziologice ale ritualurilor de iniţiere. Este vorba 
de credința în nemurire pe care o aveau aproape în aceeaşi 
formă celtii!, germanii’?! si getii!. În felul acesta îşi explicau 
romanii curajul şi disprețul total al acestor populaţii pentru 
moarte. Aceste credinţe religioase îşi au însă baza în forma 
originară a lykantropiei, când luptătorul sălbatic avea aceasta 
convingere fără nici o reprezentare religioasă. 

Ritualul de trecere, care presupune moartea şi naşterea 
luptătorului, a fost primul pas în această direcție, determinând 
si specificul nespiritual al credinţei în nemurire. Nu sufletul 
este acela care supraviețuiește, ci individul însuși. Lumea 
veșnică nu este imaginată ca o lume a umbrelor, de dincolo, 
ci ca o lume alături’? de cea reală, cum era initial si lumea 


1% G, Dumézil, op. cit., p. 75. 

12 Pauly-Wissowa, op. cit., XXV, Stuttgart, 1926, 2233. 

130 H, Hubert, Les Celtes, I, Paris, 1932, p. 283-284; D. Berciu, Lumea 
celților, Bucuresti, 1970, p. 199; V. Cartianu, Urme celtice in 
spiritualitatea si cultura românească, Bucuresti, 1972, p. 198. 

B1 G, Dumézil, op. cit., pp. 79-86. 

132 Herodot, Historiae, IV, 93. 

15 V, Cartianu, op. cit., p. 199. 

zeilor ahei, localizata pe Muntele Olimp. Aceasta lume era 
imaginata atat la vechii germanici, cat si la geti, ca propria lor 
lume, ca fiind o casă, un loc sau o cetate a bărbaţilor 
(andreion)'*, în care intrau numai războinicii căzuţi în luptă 
(la germani!*, unde tradiţia s-a menţinut mai bine si mai mult, 
ca si la celţi!*, mai bine cunoscuţi, intrau si cei înfrânți în 
luptă, care se sinucideau). Practicarea sinuciderii după 
înfrângere este cunoscută și la daci (a fost practicată chiar de 
către Decebal). 

Desi în legătură cu geții nu se menţionează explicit faptul 
că numai războinicii ar fi nemuritori, acest lucru este evident, 
căci în andreion nu salasluiau decât bărbaţii luptători. Despre 
aceştia şi despre urmașii lor se spunea că „nu vor muri, ci vor 
merge într-un anume loc unde vor trăi de-a pururi și vor avea 
parte de toate bunatatile“. 

La germani, acest loc, numit Walhalla, este descris mai 
amănunțit. El nu este un loc de repaus, de lenevie, care ar fi 
fost o pacoste pentru un războinic sălbatic, ci, asemenea 
oricărui andreion, este un loc în care se fac permanente 
exerciţii militare, războinicii luptând până la moarte și 
trezindu-se apoi, la sfârşitul bătăliei!” , pentru a-i sărbători pe 
învingători, ceea ce făceau şi în viaţa de toate zilele, cu excepția 
„trezirii“. Este firesc ca si andreion-ul geților să fi fost imaginat 
în mod analog. 


134 Herodot, Historiae, IV, 95. 

135 G. Dumézil, op. cit., p. 85; Tacitus, De orig. germ., VI, 4. 
1% D, Berciu, op. cit., p. 93. 

157 M. Isbăşescu, Walhalla si Thule, Bucuresti, 1977, p. 37-38. 

În legătură cu „nemurirea“ getilor apare şi numele lui 
Salmoxis, care, provenit din salmos (piele), nu putea să fie, la 
început, decât numele unui salmonar. Tradiţia îl consideră un 
muritor (chiar un sclav al lui Phytagora), care a fost ridicat la 
rang de rege şi considerat demon'5, iar după unii chiar zeu!”’. 
Salmoxis era deci un preot-saman, îmbrăcat în piele de lup 
sau de urs!, care dirija sau oficia riturile de iniţiere!“ ale 
junilor-lupi. El făcea parte dintr-un clan (trib) probabil mai 
important și a ajuns în anumite împrejurări şi conducătorul 
lui militar (rege), dacă tradiţia este demnă de crezut. Salmoxis 
era, cu alte cuvinte, personificarea reală sau imaginară a 
funcţiei de salmonar, pe care a dublat-o cu aceea de conducător 


B8 Herodot, Historiae, IV, 94; Platon, Charmides, 157a; Apuleius, 
Apologia, 26, ş.m.a. 

15 Strabon, Geogr., VII, 3, 5; Lucian din Samosata menţionează 
obiceiul scitilor si al geților de „a zeifica pe cine vor“, așa cum au 
procedat si cu Salmoxis, care „a fost trecut pe lista zeilor“ (Lucian 
din Samosata, Adunarea zeilor, 9, în Izvoare privind istoria României, 
I, București, 1964, p. 615). 

14 Cum menţionează Porphyrius: „că la naștere i se aruncase deasupra 
o piele de urs“ (Porphyrius, Vita Pythag., 14). Aici poate fi vorba de 
„nașterea“ sa ca războinic, după iniţiere, când a îmbrăcat pielea (haina 
de războinic). Amănuntul poate fi reţinut nu atât pentru piele, cât pentru 
calitatea ei (de urs), obişnuită fiind la daci (lupi) pielea de lup. 

11 Despre Hellanicos din Mitilene care a trăit în prima jumătate a 
secolului al V-lea, fiind ceva mai tânăr ca Herodot, se spune că, în 
lucrarea sa Obiceiuri barbare, ar fi vorbit despre Salmoxis ca despre 
acela care i-a învăţat pe geţi ritul inițierii, atestând astfel atât 
practicarea acestui ritual la geţi, cât si legătura lui cu Salmoxis 
(Izvoare privind istoria României, I, p. 21). 

militar. Aceasta nu a însemnat însă desfiinţarea funcţiei de 
salmonar (preot iniţiator), care se exercita și la nivelul unor 
colectivităţi mai restrânse. Salmoxis, sau un alt personaj, a 
reușit însă cu timpul să centralizeze şi să dirijeze, pe un teritoriu 
relativ întins (căci altfel nu ar fi ajuns atât de vestit) procesul 
luponizării junilor. A fixat o periodicitate (la patru sau cinci 
ani)", o modalitate care a devenit vestită, de jertfă (sacrificiul 
mesagerului), care s-a generalizat apoi, dacă nu cumva era 
deja aceeași pentru toţi geto-tracii (aruncarea în sulițe); a 
reglementat sensul luponizarii (,,generala“ sau „de exil“) în 
funcţie de necesităţile colectivitatii pe care o conducea si a 
sugerat sau impus permanentizarea funcției de preot suprem 
(si eventual rege), ceea ce s-a și înfăptuit ulterior’. În acest 
sens, Salmoxis este o divinitate ariană obișnuită, provenită, 
ca si strămoșul zeului german Wodan, din proslăvirea unui 
salmonar (preot îmbrăcat în piele de lup sau de urs)". Dar si 
despre divinitatea indiană Rudra, asemănătoare lui Wodan, 
ca si despre divinitatile indiene Bhava şi Sarva se ştie că erau 
reprezentate ca vânători îmbrăcaţi în piele de lup!'%. 

Toate aceste reprezentări se alătură celor pregrecesti 
din Pelopones (Lykos, Lykurgos, Zeus Lykaios, Apollon 


12 Herodot, Historiae, IV, 94-95. 

143 „Obiceiul acesta, spune Strabon, a continuat până în zilele noastre, 
pentru că mereu se găsea cineva gata să-l sfătuiască pe rege — si 
acelui om geții îi spuneau rege“ (Strabon, Geogr., VII, 3, 5). Lui 
Salmoxis i-au urmat într-adevăr alti salmonari cu funcţii supreme, 
ca Deceneu si Comosicus (Iordanes, Getica, 73). 

14 T_T. Rusu, Religia geto-dacilor, Cluj, 1947, p. 87. 

145 S, Wikander, Der arische Mănnerbund, Lund, 1938, p. 72-73. 

Lykaios etc.) si din Italia (Lupercus), pretutindeni fiind vorba 
de zei reprezentaţi grafic ca oameni îmbrăcaţi în piele de lup!”®, 
cu excepţia lui Lupercus care, mai vechi fiind, era reprezentat, 
ca şi originalul Lykos, ca lup autentic. Deosebirea rezidă în 
faptul că Salmoxis n-a ajuns niciodată un zeu propriu-zis, chiar 
dacă era numit astfel. El ar corespunde în terminologia 
mitologiei grecești unui semizeu sau erou!“ care se considera 
că a trăit realmente si care a fost venerat pentru calităţi deosebite, 
dar totuși umane. De altfel, în relatările despre Salmoxis, acesta 
este considerat ca: „cel în stare să vestească voinţa zeilor“ şi 
„preot al zeului cel mai slăvit de geti“'**. Este menţionat chiar 
şi unul dintre numele zeităților cu care Salmoxis ar fi intrat în 
legătură. Este vorba de Hestia, celebra zeiţă a focului’. 
Faptul că Salmoxis ar fi locuit un timp sub pământ!“ sau 
într-o peșteră, dar şi alte amănunte din viaţa lui, apropia aceste 


1% Pauly-Wissowa, op. cit., sub voce „Lykaios*. 

14 Cum îl numește Clemens din Alexandria (héros): Izvoare privind 
istoria României, |, p. 637. Si Porphyrius menţionează că „barbarii 
îl adoră pe Salmoxis ca pe Heracles“, deci ca pe un semizeu 
(Porphyrius, Vita Phytag., 14). Chiar sensul termenului daimon, 
explicat si de Platon, este acela de „fiinţă intermediară“ între om si 
zeitate. Or, daimon este epitetul cel mai frecvent și cel mai vechi al 
lui Salmoxis (Cf. W.K.G. Guthrie, A History of Greek Philosophy, 
Cambridge, 1962, p. 318). 

48 Strabon, Geogr., VII, 3, 5. 

1» Diodor din Sicilia, Biblioteca istorică, I, 94, 2 (Izvoare privind 
istoria României, I, p. 189). 

15 Se consideră că și apropiații regelui Decebal s-au otrăvit, după un 
ultim ospăț, într-o sală subterană (Memoriile lui Hadrianus, in 
„Secolul 20“, nr. 7-8, 1977, p. 15). 

relatari de vechile traditii cauconice din Elis si Creta, legate 
de cultul lui Zeus. Este vorba, in primul rand, de nasterea lui 
Zeus in pestera de pe muntele Ida, de faptul ca Zeus era 
sarbatorit aici in fiecare an, pestera constituind, in acceptia 
cea mai veche (mentinuta numai in Creta), ,,rezidenta 
permanentă“ a zeului!!; apoi de faptul că această sărbătoare 
era legată de ritualuri de iniţiere (costumatie specială etc.)!?, 
de sacrificii animale şi umane şi, în același timp, de sărbători 
ale curetilor si coribantilor (organizaţii speciale de initiere)'*’. 
În fine, în Creta apare si un personaj mitologico-real 
asemănător lui Salmoxis. Acesta este celebrul Epimenide. 
Se povesteşte că Epimenide Cretanul, fiind trimis de tatăl 
său după o oaie rătăcită, a intrat într-o peșteră să se odihnească. 
Această peşteră, fiind aproape de Cnossos, locul de baștină al lui 
Epimenide, nu e alta decât peştera lui Zeus de pe muntele Ida!*. 
Aici i-a fost dat însă să doarmă nu mai putin de 57 de ani'*5. Încă 
din antichitate se considera însă că Epimenide nu ar fi dormit, ci 
s-ar fi retras în peșteră, trăind în singurătate'*, ca și Salmoxis. În 
legătură cu aceasta, sunt relatate despre celebrul cretan și ritualuri 
de tip samanic, asemănătoare celor practicate de salmonari!*’. 
Trezindu-se după un asemenea „somn“, Epimenide nu a mai 


151 E, Rohde, Psyche, Paris, 1928, p. 108. 

' Ibidem, p. 107. 

'5 Ibidem, p. 341 şi 344. 

'5 Ibidem, p. 106. 

15 Diogenes Laertios, Vitae philosophorum, I, 10, 109; după Pausanias, 
Descriptio Graeciae, I, 14, 4 ar fi dormit 40 de ani, iar după Suidas 60 
(H. Diels, Die Fragmente der Vorsokratiker, Epim., A.2.). 

155 D, Laertios, Vitae philos., I, 10, 111. 

'5T M. Eliade, De Zalmoxis a Gengis-Khan, p. 47. 

găsit în viata decât pe cel mai mic dintre fraţii săi, care era, la 
rândul lui, foarte bătrân. Această întâmplare l-a făcut celebru. 

Epimenide era în realitate un preot al lui Zeus, numele lui 
fiind legat de acela al curetilor şi coribanţilor!*. Izvoarele târzii 
îi atribuie chiar „contribuţii teoretice“ pe această tema!’. 
Întâmplarea relatată l-a detaşat însă de preoţii obişnuiţi. Deși el a 
continuat să fie numit „curet“!“%, a sfârșit prin a fi adorat ca zeu, 
căruia i se aduceau sacrificii!S!, exact în modul în care au procedat 
si geții fata de Salmoxis. Jertfele practicate de Epimenide însuși, 
cu ocazia unor „purificări““ constau în sacrificii animale si umane 
(la Atena a sacrificat doi tineri, pe Cratinos şi Ctesibios, dintre 
care unul s-ar fi oferit de bună voie)!®. 

Pe baza relatărilor despre șederea lui Epimenide în peșteră, 
se poate conchide că si Salmoxis, care era legat de culte 
asemănătoare, de ritualuri care se desfăşurau în preajma unor 
peșteri, era în realitate slujitorul unui zeu de genul lui Zeus 
Idaios, că intrarea în peşteră si zăbovirea acolo trebuie să fi 
semnificat iniţial traiul în compania zeului suprem (după 
Strabon) sau în compania mai multor zeități. Peștera nu 
simbolizează neapărat sălașul unui zeu subpământean, ci un 
loc izolat în mod natural de lumea obişnuită si care poate 
constitui o imagine a lumii, un univers în miniatură!%. Zeul sau 


15 D, Laertios, Vitae philos., I, 10, 111. 

1 E. Rohde, op. cit., p. 345. 

100 D, Laertios, Vitae philos., I, 12, 115. 

16! Jbidem, I, 10, 114. 

162 Ibidem, I, 10, 11o. 

1% M. Eliade, Zalmoxis, în „History of religions“, XI, nr. 3, 1972, 
p. 264. 

zeitatile pe care le frecventau salmonarii (pentru a le vesti regilor 
sau conducătorilor „voinţa zeilor“ sau „sfatul acestora“'™, cum 
a procedat si Salmoxis) în peşteri nu indreptatesc cu nimic 
considerarea lor ca zei chtonieni (zei ai pământului). Cu atât 
mai putin poate fi considerat însuși Salmoxis ca fiind un astfel 
de zeu'®. 

În fine, sunt demne de menţionat încă două amănunte, care 
îi apropie si mai mult pe cei doi eroi (Epimenide si Salmoxis). 
Este vorba, în primul rând, de un amănunt legat de Epimenide si 
anume de pielea acestuia care, după moarte, s-a constatat că era 
tatuat. Or, si despre Salmoxis se povestea același lucru, 
considerându-se însă că ar fi fost tatuat din întâmplare, de nişte 
tâlhari!S”. Dar obiceiul tatuării este atestat la traco-geti'™, si poate 
fi pus în legătură cu riturile de iniţiere, când tinerii își schimbau 
înfățișarea, îmbrăcămintea si portul părului. 

Tot despre Epimenide se spune că se deosebea de cretani 
prin faptul că-şi lăsa părul lung'®. Este posibil ca obiceiul 
tatuării să se fi perpetuat și la arienii sudici, fiind practicat 
însă numai de către preoţii initiatori. Se spune că în antichitate 
ar fi existat şi un proverb, dintre cele mai enigmatice, tot în 
legătură cu „pielea“ lui Epimenide!”. 


15 Strabon, Geogr., VII, 3, 5. 

16 Vezi expunerea amănunțită a concepţiei despre Salmoxis, ca zeu 
al pământului, la G. Musu, op. cit., p. 91-94. 

1% H, Diels, op. cit., Epim., A, 2. 

1% Porphyrius, Vita Pythag., 14. 

‘68 Paul Mackendrik, Pietrele dacilor vorbesc, Bucuresti, 1978, p. 13. 
1% D, Laertios, Vitae philos., I, 10, 109. 

170 H, Diels, loc. cit. 

Al doilea amanunt este legat de mitul cretan cu privire la 
„dragon“ sau balaur si la transformarea în urs, ambele fiind 
legate de numele lui Zeus Idaios. Acesta se zice că, de teama 
lui Cronos, s-a transformat în dragon, iar pe doicile sale 
(acţiunea se petrecea în copilăria lui Zeus, deci tot pe muntele 
Ida) le-a transformat în urși. Dar dragonul (draco) era si 
stindardul dacilor, iar de numele lui Salmoxis (Salmo = piele 
de urs sau de lup) este legat si acela de urs, transformările în 
lup, câine și urs fiind toate de tip inițiatic. 

Analogia Epimenide-Salmoxis nu se oprește aici, ci poate 
fi urmărită şi în modalităţile asemănătoare în care au fost apreciate 
cele două personalităţi antice. Ambele întâmplări (retragerea pe 
termen lung a celor două persoane în peşteri și considerarea lor 
ca moarte) fiind legate de concepții, mai mult sau mai putin 
explicite, despre „nemurire“ (despre Epimenide se spunea că 
„sufletul lui a trecut prin mai multe vieţi“"!), au fost puse în 
legătură cu doctrina lui Pythagora, care, din această perspectivă, 
reprezintă tocmai teoretizarea unor astfel de concepții. 

Despre Pythagora se spune că ar fi fost iniţiat în misterele 
lui Zeus Idaios, că ar fi fost deci în peștera de pe muntele Ida 
din Creta'”. Se spune de asemenea că el „a coborât în peștera 
Idei, împreună cu Epimenide“!’’. Aceasta înseamnă, având în 
vedere că Epimenide era cu mult mai bătrân, că Pythagora a 
participat la un ritual de iniţiere în peștera Ida, condus de 
Epimenide Cretanul, care avea funcția de curet (preot al lui 
Zeus Idaios). 


"i D, Laertios, Vitae philos., I, 10, 114. 
172 Porphyrius, Vita Pyth., 16-17. 
13 D, Laertios, Vitae philos., VIII, 3, 3. 

Deci, in acest sens, Epimenide este invatatorul lui 
Pythagora, care, la rândul lui, l-a avut ca invatacel pe Salmoxis, 
acesta fiind chiar sclavul lui. Se înţelege însă că între aceste 
trei personalităţi (toate legendare) nu a putut să existe nici o 
legătură, nici în spaţiu şi nici în timp. Ceea ce i-a determinat 
pe scriitorii târzii să le apropie nu este altceva decât 
asemănarea dintre întâmplările relatate. Se poate conchide că 
în aceste cazuri este vorba de aceeaşi credinţă veche, cu 
diferențieri foarte mici, având în vedere distanţa în spaţiu si 
timp care s-a menţinut, sub formă legendară, în Creta si Nordul 
Traciei, ca punctele cele mai îndepărtate și mai izolate de 
influenţele ulterioare. Legătura dintre cele două concepţii au 
realizat-o cauconii din Triphylia. Este vorba de Zeus Lykaios 
şi cultul acestuia. Comparând credinţele din Nordul Traciei 
cu cele din Triphylia si Creta, atât pe linia divinitatilor, cât şi 
pe linia reprezentanţilor pământeni ai acestora, se constată că 
datele istorice sunt destul de sărace, şi aceasta nu numai în 
privinţa credințelor traco-gete. Având însă în vedere faptul că 
toate aceste credinţe erau legate de ritualuri secrete, de iniţiere 
şi trecere, de mistere, păstrate în cea mai mare taină, este lesne 
de înțeles că acestea erau practic inaccesibile străinilor. Din 
acest punct de vedere, cele mai multe date s-au păstrat despre 
credinţa cauconilor din Triphylia, iar cele mai puţine despre 
cele traco-gete. Cu toate acestea, pe baza datelor de care 
dispunem, se poate conchide că religia traco-getilor din epoca 
primelor relatări despre Salmoxis se încadrează în contextul 
general indo-european al religiei. Dacii sunt lupi, asemenea 
lupilor latini, a lupilor cauconi din Triphylia (Lykaonia), a 
lykienilor din Asia Mică (tot de origine tracă), a lupionilor 
sarmati, a luponilor caucazieni ş.a.m.d. În acest context, ar 

părea chiar ciudat ca traco-getii să nu-şi fi avut „lupii“ lor, 
mai ales în zona Nordică, cea mai apropiată de reprezentările 
religioase zoomorfe. 

Toate acestea sunt mărturii adevărate, pe care ni le 
reamintește obiceiul de astăzi al junilor, practicat până la 
începutul secolului trecut în tot Sudul și Sud-Estul Transilvaniei, 
adică tocmai în zonele preponderent pastorale ale românilor, 
în care trăiau mocanii, tutuienii și moroienii. Urmasii mocanilor 
din Scheii Braşovului si ai tutuienilor din Brașovul Vechi au si 
astăzi organizaţii puternice ale junilor, marea lor sărbătoare 
ținându-se anual în prima duminică după Pasti'™. 


174 Vezi amănunte despre obiceiul junilor la Al. Surdu, Scheii 
Braşovului, Bucuresti, Editura Științifică, 1992. 


3. TRACO-GETO-DACII ȘI CONCEPTUL 
DE ISTORIE MITOLOGICA 


După ce arheologul Heinrich Schliemann (1822-1890), 
urmându-l pe Homer, a descoperit Troia, Micena, Tirintul, 
palatul lui Ulise din Itaca și Labirintul din Creta, istoricii ar 
trebui să fie mai atenţi la datele furnizate de mitologie. De 
altfel, miturile nu sunt simple povești, fabulatii cum li se spune 
uneori, ci conţin date fundamentale despre originea unor 
popoare. Ele nici n-ar fi avut circulaţie dacă ar fi fost invenţii 
ale unor autori sau ale unuia singur, căci orice infirmare a 
naraţiunii ar fi condus la compromiterea lor. La noi, cu excepţia 
lui Nicolae Densușianu, istoricii au ignorat mitologia. De 
curând însă, G.D. Iscru, în lucrarea Traco-geto-dacii — națiunea 
matcă din spațiul carpato-danubiano-balcanic, Casa de 
editură şi librărie Nicolae Bălcescu, Bucureşti, 2003, repune 
în discuţie conceptul de istorie mitologică. 

N. Densuşianu, după relatări mitologice europene, în 
special greceşti, considera că spaţiul carpatic a constituit 
centrul preistoric al vechii Europe. După retragerea ghețarului 
Wurm, populaţia de aici, numită a pelasgilor, s-a extins spre 
Asia și Africa de Nord. De aceeași populaţie sunt legate şi 
miturile despre giganţi și titani, localizabili tot în aceste zone. 
Faptul că în spaţiul european și chiar pe teritoriul ţării noastre 

s-au găsit schelete de uriasi pare să confirme aceste mituri 
care se regăsesc la majoritatea populațiilor antice. Este si epoca 
în care sunt plasate vechile zeități europene: Uranus si Saturn 
(Cronos), consideraţi, chiar de către Pitagora (sec. VI î.H.), 
drept cârmuitori ai pelasgilor. 

Nicolae Miulescu, bazat de data aceasta pe mitologia 
indiană, discută despre migrarea vechii populaţii europene 
spre India, unde a pus bazele civilizaţiei ariene. Din cauza 
neintelegerii cu brahmanii, care voiau să introducă teocratia, 
arienii s-ar fi întors spre locurile strămoșești. Ar fi vorba de 
reîntoarcerea arienilor şi nu de venirea lor (ca indo-europeni), 
diferiți de populaţia pelasgică. 

Faptul că imperiul pelasgilor ar fi dispărut o dată cu 
locuitorii lui nu este credibil, după G.D. Iscru, pentru faptul 
că, legendari sau nu, pelasgii sunt menţionaţi până în perioada 
istorică. Fie că este vorba despre arienii reintorsi, fie de cei 
localnici, cert este, de data aceasta cu mărturii istorice, că o 
parte dintre aceștia au migrat spre Sud (Grecia), Vest (Italia), 
Est (Asia Mică, Anatolia). Ei au fost cei care au adus si tradiţiile 
pelasgice, credinţele în miturile pe care le regăsim la greci şi, 
mai târziu, la italici. Majoritatea acestora se găsesc şi în 
mitologia românească, fără să li se fi acordat vreo importanţă 
istorică. Mai mult, abia în ultimele decenii a început să fie 
studiată mitologia românească. Regăsirea în cadrul ei a unor 
zeități primare, cum ar fi Gaea, schimbă perspectiva 
tradițională de plasare a teritoriilor carpatice la periferia istoriei 
si, fireşte, a celor care au locuit aceste teritorii, traco-geto- 
dacii, cum au fost numiţi în cele mai vechi scrieri. 

S-ar putea spune că este lipsit de importanță faptul că 
traco-geto-dacii sunt urmașii pelasgilor, ca primii locuitori ai 

Europei, sau o populaţie de migratori indo-europeni care s-au 
stabilit în zona carpato-danubiano-balcanică, cum au făcut-o 
si alti indo-europeni: germanii spre Nord, celții spre Vest etc. 
Dar situaţia nu este aceasta. Într-adevăr, germanii s-au 
îndreptat spre Nord, celții spre Vest, grecii și latinii spre Sud. 
În toate situaţiile se presupune însă că aceştia au venit de 
undeva. Prin simplă reprezentare vectorială se dovedește că 
toți au pornit-o dintr-o regiune central-europeană, localizabilă 
în spaţiul carpato-danubian cu extensiuni fireşti spre Nordul 
Mării Negre si Câmpia Pannonică. Arheologia dovedeşte 
locuirea permanentă a zonei respective cu mult înaintea acestor 
migrații. Chiar dacă ar fi venit dinspre Asia, arienii s-ar fi 
despărţit tot în această zonă, greu sau chiar imposibil de ocolit. 

Al. Vulpe, în recenta Istorie a românilor, vol. I, Editura 
Enciclopedică, Bucureşti, 2001, p. 241-247, consideră ipotetică 
originea indo-europeană, respectiv migraţia arienilor dinspre 
Asia. Antropologic, se constată că elementele pontocaspice 
descresc rapid si nu sunt prezente în Europa Centrală, iar 
lingvistic descresc invers, pierzându-se pe direcţia asiatică. 
Reprezentarea vectorială se dovedește adecvată și pentru 
extinderea influențelor lingvistice ariene, adică pornind tot de 
la o zonă centrală, care a constituit apoi și un fel de barieră, 
peste care n-au mai trecut ulterior alte influenţe. Pare indreptatita 
denumirea dată de către Rasmus Rask pentru limbile europene 
ca fiind „tracice“, căci presupusa tracă (traco-geto-dacă) era 
limba, chiar dacă nu originară (Ursprache), limba central- 
europeană, care n-a mai permis, datorită teritoriului extins al 
traco-geto-dacilor, confluenţe lingvistice, să zicem germano- 
greceşti. Aşa se explică faptul că în zona carpato-balcanică există 
toponime vechi atât protogermane cât şi pregrecesti, dar peste 
această zonă nu există influenţe toponimice. 

Acelasi lucru este valabil si din perspectiva arheologica. 
Interesant este studiul lui Joachim Werner, Mykenae, 
Siebenbürgen, Skandinavien, in Atti del 1. Congresso 
Internationale di Preistorie e Protoistorie Mediterranea, 
Firenze, 1952, p. 293-308, în care este vorba despre pumnale, 
săbii $i topoare din epoca bronzului, descoperite pe traseul indo- 
european: Scandinavia, Transilvania, Micena. Constatarea, cu 
ilustrații corespunzătoare, este că originea armelor indo- 
europene se găseşte in Transilvania. Asa-numitele săbii de tip 
Boiu, cu decorul spiralic al mânerelor, au fost armele de luptă 
ale micenienilor, care le-au perfecționat, ca și armele de luptă 
ale scandinavilor, mai puţin perfecționate. Motivele spiralice, 
care nu se mai întâlnesc nici în Nord, nici în Sud, sunt specifice 
culturii transilvane Wietenberg, care reprezintă o dezvoltare a 
motivelor ornamentale spiralice din neoliticul local. 

Migraţia arienilor spre toate zonele menţionate a însemnat, 
în primul rând, un transfer de populaţie, cu particularităţi 
antropologice, culturale, materiale si spirituale. Arienii originari 
nu transportau numai arme, unelte şi obiecte casnice, ci duceau 
cu ei si propriile lor credinţe, culte si zeități. Majoritatea zeităților 
grecești sunt de origine tracă, nordică fata de Peloponez. Asa 
erau si cele latine, germanice și celtice. Analogiile sunt 
cunoscute. Uneori arienii originari duceau cu ei și amintirea 
locurilor de baştină, ale căror nume le dădeau unor zone 
îndepărtate, dar asemănătoare cu cele natale. Până şi denumirea 
de Dacia se repetă spre Nord, ca şi denumirea „daci“. 

Este firesc faptul că arienii aveau si o limba pe care au 
impus-o, o limbă indo-europeană ale cărei variante se menţin 
până în zilele noastre. G.D. Iscru redeschide discuţiile pe 
această temă. Ce limbă vorbeau traco-geto-dacii, urmașii 

pelasgilor, hiperboreenilor, ai arienilor originari ? O limba 
asemănătoare, fireşte, într-o oarecare măsură, cu toate celelalte 
limbi ariene, care, având în vedere locul central al zonei 
carpato-danubiene, au suferit influenţa centrală a limbilor 
numite, cum s-a amintit, „tracice“. Că era vorba despre o limbă 
străveche este indiscutabil. Una dintre dovezile de primă 
importanţă o constituie si faptul că exista pentru aceasta si o 
scriere, anterioară cu un mileniu celei sumeriene. Tablitele 
de la Tartaria, ca și din alte localităţi (Karanovo, Gracialnita) 
locuite de traci, ca și scrierea tracilor dardani de la Troia sunt 
ilustraţii ale acestei situaţii deosebite. Dacă s-ar fi păstrat 
scrierea poetului Ovidiu în limba geților, problema ar fi fost 
rezolvată. Altfel, toate presupunerile trebuie să pornească de 
la situaţia lingvistică a populațiilor de pe teritoriile locuite în 
vechime de traco-geto-daci. Or, toate populaţiile acestea sunt 
vorbitoare de limbă română, cu diferențieri datorate 
influențelor străine, în special slave si greceşti. Româna 
originară sau străromâna, dinaintea influențelor amintite, este 
considerată de regulă latină vulgară. De unde s-a conchis că 
aceasta ar fi fost impusă de trupele romane în timpul 
convietuirii lor cu traco-geto-dacii, perioadă când s-a petrecut 
așa-numita „romanizare“. 

Se considera de obicei că străromâna ar fi fost o 
combinaţie între limba dacă şi latină, cum era și populaţia 
daco-romană, si se căutau, prin studii lingvistice compara- 
tive, elemente dacice menținute în limba română, cunoscutele 
barză, varză etc., care se presupunea că, initial, erau mult 
mai numeroase. În Istoria românilor, ed. cit., vol. II, Dumitru 
Protase consideră că romanizarea populațiilor autohtone 
constituie un proces istoric de mari proporții şi cu consecințe 

uriașe, comparabil ca însemnătate cu indo-europenizarea 
din mileniile III-II î.H. şi cu migrația popoarelor din mileniul 
I d.H. Cu referinţe foarte generale la popoarele neolatine, 
D. Protase acceptă că romanizarea s-a realizat pe fondul 
continuității etnice autohtone. Nicăieri localnicii învinşi nu 
au fost exterminați de romanii învingători. Nici un popor 
romanic nu a venit în actuala lui patrie din altă parte. Alttel 
spus, etnic, populaţia era daco-romană, cu preponderența 
totuşi a dacilor (aici nu se vorbește despre traci si geţi). 
Lingvistic însă, D. Protase consideră că în procesul de 
romanizare între latina populară si graiurile indigene nu s- 
a produs un amestec, o sinteză din care să se nască o limbă 
nouă, ci idiomurile locale ar fi fost înlocuite de latina 
populară, care le-a biruit, impunându-se pretutindeni şi pe 
toată verticala socială. 

Există însă zone întinse traco-geto-dace pe care nu au 
călcat niciodată romanii, la mari distanțe, ca cele din Nordul 
Mării Negre, unde populaţiile au vorbit si vorbesc inca 
limba română, fără să fi venit din altă parte, cum relatează 
şi D. Protase. Nu se ştie cum, dar influenţa latinofonă a 
fost extinsă și asupra dacilor liberi limitrofi. Cum rămâne 
însă cu tyragetii de dincolo de Nistru (Tyras) ? În plus, dacă 
romanizarea a depins de romani, pe un teritoriu de o 
asemenea întindere ar trebui să existe mari diferențieri 
lingvistice, cu grade diferite de romanizare, ceea ce nu se 
constată. Pentru evitarea unor astfel de întrebări, tot D. Protase 
(în op. cit., p. 167) consideră că romanizarea nu a încetat 
în Dacia după retragerea romanilor, ci ea a continuat şi s-a 
desăvârșit ca un proces natural în sânul populatiei daco- 
romane până în secolul al V-lea. 

G.D. Iscru pune în discuţie ipoteza unei limbi străromâne 
pe care ar fi vorbit-o traco-geto-dacii. Un fel de continuare 
directă a limbii ariene originare, din care a provenit și latina 
vulgară. Străromâna semăna cu latina vulgară, dar nu erau 
identice. Existenţa străromânei ar explica multe împrejurări 
deosebite, în afară de inutilitatea conceptului discutabil de 
romanizare prin învăţarea de la mare distanţă; lipsa translatorilor 
în relațiile romanilor cu traco-geto-dacii; negrecizarea geților 
din Dacia Pontică sau Scitia Mică, ci riscul, după Ovidiu, de 
getizare a grecilor, dupa mai mult de cinci secole de convietuire 
greco-getică (sec. IV î.H. — sec. I. d.H.); existenţa unor 
particularităţi lingvistice ariene (toponomice, de exemplu) la 
celți, iberi, germani şi români, neprovenite din limba latină, ca şi 
asemănări româno-vechi germanice (cf. lucrările lui C. Diculescu) 
sau româno-vechi grecești (cf. Dacia threicia, a lui Dan Botta). 
Este pusă în discuţie și vechea problemă a identificării geților cu 
goții, de la Iordanes citire. 

S-ar părea că nu este chiar atât de greu să ne imaginăm 
limba străromână, anterioară influențelor slave (lexicale şi 
gramaticale). G.D. Iscru se referă în mod special la lucrările 
unor autori mai putin citați, Gabriel Gheorghe, Dumitru Bălașa 
şi C.B. Stefanoski, care au contribuţii interesante în această 
direcţie. Străromâna se dovedește limba română arhaică, pe 
care o mai vorbesc, fireşte, într-o oarecare măsură, populaţiile 
românești izolate, de regulă pastorale, nereceptive la 
neologisme si, cu atât mai putin, la structuri gramaticale 
străine. Constantin Noica vorbea adesea despre bogăţia 
tezaurului lingvistic al vorbitorilor din bordeie, creatorii 
poeziilor populare, greu echivalabile de către autorii culti, care 
au pierdut sensurile profunde ale limbii arhaice românești. 

Limba aromana-macedoneana este un exemplu de limba 
română fără influenţe slave, deci mai veche din aceasta 
perspectivă. Ceea ce nu înseamnă totuși neschimbată, dar care 
l-a îndreptăţit pe autor (Stefanoski) să considere că latinizarea 
poporului armân este o improvizatie..., un mare neadevar care 
a fost inventat în perioada renașterii și a umanismului si 
adoptat de oamenii de ştiinţă, ceea ce susţine că este valabil 
şi despre limba română în genere. 

Acestea sunt câteva dintre problemele pe care le pune în 
discuţie G. D. Iscru în lucrarea menţionată. Ele privesc trecutul 
îndepărtat al strămoşilor noștri, locul lor în lumea europeană 
si dârzenia cu care au reuşit să înfrunte timpul. Sunt multe 
lucruri noi, nestiute sau mereu ignorate, despre trecutul nostru, 
pe care le semnalează adesea străinii, când nu sunt rău 
intenţionaţi. 

Figurat vorbind, traco-geto-dacii bat la porțile istoriei, 
în care nu s-au bucurat încă de cinstirea cuvenită. 


4. CONTRIBUŢII TEOLOGICO- 
FILOSOFICE ALE SCRIITORILOR 
DACO-ROMANI 


Retragerea trupelor şi administraţiei romane din Dacia a 
însemnat, fireşte, o dată cu părăsirea oraşelor (cetăților), si 
încetarea vieţii citadine şi, respectiv, culturale elevate pe 
teritoriul din Nordul Dunării. Ceea ce n-a însemnat însă acelaşi 
lucru si pentru teritoriile din Sudul Dunării, care, asa cum le 
arată şi denumirile (Dacia Mediterranea, Dacia Ripensis, Dacia 
Pontica, numită Scythia Minor), formau o continuitate nu 
numai teritorială, ci si etnică cu Dacia Nord-dunăreană, 
continuată în Sud cu Moesia si Tracia. Populaţia din aceste 
zone este numită astăzi traco-geto-dacică. Romanizată sau nu, 
în eventualitatea în care vorbea o limbă protoromană, ea a 
fost încadrată câteva secole în viaţa militară, administrativă 
şi culturală a latinitatii orientale. Sunt cunoscuţi 41 de împărați 
de origine traco-geto-dacă ai imperiilor Roman si Bizantin, 
începând din 235 si până în 610. Populaţia situată în Nordul 
acestor teritorii a fost numită daco-romană, ca şi cultura pe 
care au dezvoltat-o. 

Istoricii români tradiţionali, foarte precauti în 
consideratiuni despre istoria teritoriilor daco-romane care nu 

se gasesc intre granitele actuale ale tarii noastre, au dovedit 
un oarecare interes numai pentru cultura daco-romană din 
Dacia Pontica. Initiativa in privinta scrierilor teologico- 
filosofice ale daco-romanilor le-a revenit teologilor romani, 
care, urmându-i pe cei străini, s-au referit la valoarea acestora 
pentru istoria bisericii creştine. 

O primă cercetare de amploare îi aparţine lui loan G. 
Coman (Scriitori bisericeşti din epoca străromână, 
Bucuresti, 1979). El se referă pe larg la afinitatile dintre 
credinţele traco-geto-dacilor și cele creştine (,,Nemurirea 
traco-geto-dacă și atingeri cu creştinismul“). Se dovedește 
că această populaţie era de mult pregătită pentru adoptarea 
creștinismului. Faptul că nu este vorba de simple paralelisme 
îl dovedește, după loan G. Coman, și relatările patristice 
despre creștinarea acestei populaţii, proces în cadrul căruia 
se apela la vechile credinţe. Este invocat Clement 
Alexandrinul (150-215) care face referinţe la cultul lui 
Salmoxis, la sacrificiul mesagerului si la meditaţia asupra 
morţii dătătoare de viaţă întru Hristos, atât la bărbaţi cât şi 
la femeile înțelepte. Bărbaţi si femei înțelepte amintind de 
geții, un popor barbar, căruia nu-i lipsește gustul filosofiei. 
Este amintit si Sfântul Grigore de Nazianz, care a trăit până 
în 389. Acesta, încercând să-l convertească la creștinism pe 
Nemesius, îi amintește de geticul Salmoxis. Îndumnezeirea 
sau nemurirea, conchide loan G. Coman, devine astfel un 
important punct de întâlnire între salmoxism si creştinism. 
La acestea se adaugă practicarea înţelepciunii sociale si 
comportamentale: dreptatea, cumpătarea, modestia, 
echilibrul şi viaţa de tip monahal, ascetic al preoţilor traco- 
geto-daci, ca un preludiu al monahismului creștin. 

Istoric, se mentioneaza legatura intre cetatile pontice si 
populatia locala, majoritara in aceasta zona chiar de pe vremea 
coloniilor grecesti. Aceeasi populatie romanizata, deci daco- 
romană, ca şi cea din Nordul Dunării, numită adesea ,,scita“, 
după denumirea ulterioară a Daciei Pontice, constituia baza 
etnică a localităților citadine şi rurale din Scythia Minor, având 
în mod firesc trecutul comun al crestinarii. Dovadă numeroșii 
martiri din Nordul şi Sudul Dunării de până la consolidarea 
creștinismului (313) sub Împăratul Constantin cel Mare (306- 
337), daco-roman din Moesia Inferior, dar şi mai târziu 
(martiriul Sf. Sava din 372). Creştinismul era bine instaurat şi 
în Nordul Dunării, datorită castrelor și valului de apărare 
(Brazda lui Novac), păzite de trupe romane creștine. Dar 
documente literare teologice nu apar decât în Sudul Dunării. 
Ioan G. Coman se referă la Niceta de Remesiana (din Dacia 
Mediterranea), Laurentius de Novae (din Moesia Inferior), 
Teotim de Tomis (Scythia Minor), Axentius de Durostorum 
(născut in Dacia ocupată de goti), Palladius de Ratiaria (născut 
în Dacia Ripensis), Maximin de la Dunărea de Jos, Sf. loan 
Cassian (Scythia Minor) si Dionisie Exiguus (Scythia Minor). 
Enumerarea teologilor daco-romani, consideraţi ,,straromani“, 
denotă o extindere considerabilă faţă de mărginirea istoricilor 
români la teritoriul de astăzi al Dobrogei (Scythia Minor), 
indreptatind extinderea cercetărilor pe întregul teritoriu al 
traco-geto-dacilor. 

Ion G. Coman insistă asupra caracterului ecumenic al 
scrierilor teologice ale daco-romanilor, în ciuda aparentei de 
izolare a acestor scriitori. De altfel, vorbitori de limbă latină 
şi greacă, ei au fost mijlocitorii creştinismului oriental cu cel 
occidental, majoritatea teologilor daco-romani stabilindu-se 

cu timpul în Occidentul latin. Importantă este aici direcţia de 
„migraţie“ a influențelor teologice, de la periferia Imperiului 
spre centru si de la Est spre Vest. Ceea ce denotă o viata spiri- 
tual creștină intensă în zonele daco-romane ale Imperiului, în 
care sunt atestate în documente și inscripţii, atât evlavia 
credincioşilor daco-romani, cât şi intensa viaţă monahală şi 
ecleziastică. loan G. Coman se referă la cultul Mântuitorului 
Iisus Hristos, al Maicii Domnului, al Sfinţilor Apostoli si, în 
mod special, la cultul martirilor. Creștinismul si limba latina 
a daco-romanilor au fost, conchide Ioan G. Coman, principalii 
factori de unitate și de continuitate a populaţiei traco-geto- 
dace, străromâne si românești în condiţiile deosebit de grele 
ale migraţiilor păgâne. 

O a doua lucrare importantă este a lui Nestor Vornicescu, 
Mitropolitul Olteniei, Primele scrieri patristice în literatura 
noastră, sec. IV-XVI, Craiova, 1984. Ea completează, pe de o 
parte, contribuţiile lui Ioan G. Coman cu scrieri ale altor 
personalități teologice daco-romane (episcopul Ioan al 
Tomisului, episcopul Teotim al II-lea al Tomisului, episcopul 
Valentinian al Tomisului, călugării sciți din sec. VI: Leontie, 
Ahile şi Mauriciu) si, pe de altă parte, pune în discuţie, în 
mod special, circulaţia scrierilor patristice daco-romane si rolul 
pe care l-au îndeplinit în contextul specific al vieţii creștine 
pe teritoriul ţării noastre şi în contextul evoluţiei culturii 
teologice în Istoria Bisericii Ortodoxe Române. 

Scrierile patristice elaborate în spaţiul daco-roman nu 
au putut fi păstrate integral si nici în totalitatea lor. Cele păstrate 
sau asupra cărora există stiri că au fost cunoscute sau că au 
circulat în aceste zone reprezintă, după Nestor Vornicescu, 
un capitol fundamental de literatură creștină din epoca 

anterioară întemeierii Ţărilor Române. Ele au avut un rol 
decisiv în formarea terminologiei religioase creștine de la noi, 
în chip covârșitor latină si databila din acea perioadă. 
Terminologia din domeniul dogmaticii, liturgicii, moralei si 
pastoralei. „Apariţia acestor scrieri trebuie considerată şi ca o 
contribuţie la problemele istorice ale patristicii şi la problema 
istoriei scrisului românesc, a lingvisticii, a literaturii, a 
filologiei, într-un cuvânt la problematica istoriei culturii 
străvechi românești.“ 

Pe aceeași linie, de extindere a investigaţiilor în legătură 
cu scriitori daco-romani și de valorificare culturală a 
contributilor acestora, se înscrie şi comunicarea lui Nestor 
Vornicescu despre Aethicus Histricus — Un filosof străromân 
de la Histria (1985), republicată în Studii de teologie istorică, 
Craiova, 1998. 

De data aceasta nu mai este vorba de un teolog, ci de un 
filosof daco-roman, originar din Histria. A călătorit prin 
numeroase ţări din Europa, Asia și India, alcătuind o 
cosmografie, utilizată ulterior ca manual de geografie de către 
Arhiepiscopul Isidor al Seviliei. Se cunosc 40 de copii ale acestei 
lucrări care au circulat în Europa Occidentală până în secolul 
al XVI-lea. Cosmografia lui Aethicus conţine si numeroase date 
despre limbi, popoare, state şi familii celebre, ca şi descrieri ale 
unor construcţii care dovedesc cunoștințe temeinice de 
arhitectură. Lucrarea este însoţită şi de un Alfabet original. 

În 1985, Petru Vaida publică în Istoria filosofiei 
româneşti, voL.II, ed. a Il-a, un capitol despre Gândirea 
filosofică în perioada daco-romană. Specificul acestui studiu 
îl constituie încercarea de valorificare a ideilor filosofice din 
scrierile teologilor daco-romani. Despre Teotim Scitul, 

considerat ca „bărbat instruit în filosofie“, se știe că a elaborat 
scrieri în forma unor dialoguri pe teme etico-crestine. Idealul 
ascetic creștin nu trebuie să conducă la mortificarea trupului, 
Ci, prin meditaţie şi contemplare, la liniștea sufletească. 

Disputele teologice la care au participat și scriitori daco- 
romani ridică numeroase probleme filosofice, ca legătura 
dintre corp şi suflet, care presupune cunoştinţe de filosofie 
greacă, evidente în scrierile lui loan de Tomis. Gândirea lui 
loan Maxentius a fost influenţată de scrierile lui Augustin, 
mai ales în legătură cu raportul dintre liberul arbitru si gratia 
divină. Aceeaşi influență se regăsește în scrierile lui Ioan 
Cassian, referitoare la păcatul originar și efectele sale asupra 
naturii morale a omului. Mai puţin pesimist decât Augustin, 
pentru care mântuirea omului tine în întregime de gratia divină, 
Ioan Cassian considera că începutul credinţei și voința spre 
bine îi aparţin omului însuși. 

Studiul din perspectivă filosofică a scrierilor daco- 
romane a încetățenit sintagma de „idei teologico-filosofice“ 
atribuită autorilor, cunoscuţi la data aceea (1985), din regiunile 
nordice ale Imperiului Roman de Răsărit. 

Extensiunea firească, atât prin adăugarea de autori daco- 
romani, cât si prin profilul istoric, literar, artistic, păgân si 
creștin, laic și religios al acestora, ca și prin relatările despre 
aceştia şi despre literatura epigrafică daco-romană, însoţite 
de o cronologie comentată a epocii daco-romane si un istoric 
al receptării epocii literare daco-romane apare, în 1999, în 
lucrarea lui Mihail Diaconescu, Istoria literaturii dacoromane. 

Se dovedește astfel că în lumea daco-romană nu exista 
numai o viata duhovnicească creştină, legată eventual de 
anumite instituţii monahale sau ecleziastice, care, în mod 

întâmplător, au dat naştere unor personalităţi elevate, ci este 
vorba de o viata culturală complexă, determinată, cum o 
dovedesc şi urmele arheologice, de numărul impresionant de 
localităţi urbane și rurale pe întreaga vale a Dunării, din 
Pannonia până în Dacia Pontica. Belsugul material al acestor 
zone daco-getice a fost cel care i-a atras de altfel pe coloniștii 
greci şi romani pe aceste meleaguri. Nici astăzi nu stim încă 
dimensiunile catastrofale pentru cultura și civilizaţia daco- 
romană pe care le-au reprezentat năvălirile barbare si căderea 
limesului dunărean în stăpânirea acestora. Numai o cultură 
trainică, cu puternice filoane populare, a daco-romanilor, a 
străromânilor și a primilor români putea de altfel să mai reziste 
atâtea secole. 

Fără să fie nici ea completă, Istoria literaturii 
dacoromâne ne oferă date despre scriitori daco-romani cu 
opere semnificativ filosofice. Este cazul lui Leontius 
Byzantinus, care, în lucrările polemice, face uz de mijloace 
logico-demonstrative, fiind apreciat ca unul dintre fondatorii 
scolasticii. Născut în 485 în Dacia Pontică, numit și monahus 
de Scythia, amintit alături de alti doi călugări sciți (Ahile si 
Mauriciu), cunoscător al scrierilor teologice ale daco- 
romanilor, dar şi ale filosofilor greci, operează frecvent cu 
terminologia aristotelică a categoriilor şi a celor cinci voci 
ale lui Porphyrius: gen, specie, individ, proprietăţile fiinţei, 
accidente separabile si inseparabile s.a., pe care le ilustrează 
cu concepte teologice (dumnezeire, ființă, ipostază, kenoză, 
esenţă, fire, chip s.a.). Este citat un text ilustrativ deosebit de 
convingător în această privinţă: „Firea conţine ideea de 
existenţă, pe când ipostaza o conţine şi pe aceea de existenţă 
în sine. Firea arată specia; ipostaza indică individul. Cea dintâi 

desemneaza universalul, cea de a doua separa particularul de 
comun, intr-un cuvant, cele cosubstantiale se zic in chip 
propriu că sunt de o singură fire si raţiunea existenţei lor este 
comună...“ 

Mihail Diaconescu, în continuarea cercetărilor sale, a 
publicat în anul 2003 şi o Antologie de literatură dacoromană, 
în care se remarcă de asemenea texte ale scriitorilor daco- 
romani, cu caracteristici teologico-filosofice evidente, cum 
sunt cele ale Sfântului Martinus de Bracara, originar din 
Pannonia. Este vorba de Micul tratat despre moravuri, Despre 
trufie şi Despre mânie. Aceste lucrări conţin multe precepte 
moral-crestine, dar şi numeroase consideratiuni despre 
comportamentul natural, ca și despre suportul psihic al acestui 
comportament. Regăsim în aceste texte enunturi care par a fi 
parafraze după relatările care ni s-au păstrat despre credinţele 
traco-geto-dacilor și practicile lor medicale, descrise de Platon 
în dialogul Charmides de genul: Cuvântul este imaginea 
sufletului; Mai puternic este cel care învinge o poftă decât 
cel care învinge un duşman; Nobletea sufletului nu este altceva 
decât generozitatea simtirii; noblețea corpului decurge dintr- 
un suflet generos. Si multe altele. 

Se poate conchide că abia cunoașterea ca atare, chiar si 
sumară, a scrierilor daco-romane ne permite să apreciem dacă 
ele au sau nu vreo legătură, cum au sustinut-o cei care le-au 
studiat, atât cu tradiţia traco-geto-dacă, care le-a precedat, cât 
şi cu tradiţia teologico-filosofică ortodox-crestina care le-a 
urmat. 


5. PROBLEME LOGICO-FILOSOFICE IN 
SCRIERILE SLAVO-ROMANE 


Secolul al VII-lea a însemnat sfârșitul civilizaţiei romane 
din regiunile traco-gete, începutul dispersării si exterminării 
treptate a populaţiei latin-orientale. Spre deosebire de celelalte 
neamuri migratoare, puţin numeroase, invazia slavilor a avut 
efecte catastrofale si de lungă durată. Dispariţia vieţii citadine 
a condus automat la sfârşitul oricărei forme de cultură elevată 
pentru câteva secole. 

În privinţa daco-romanilor din Nordul Dunării, care s-au 
găsit la un pas de slavizare totală, cum au patit-o multi dintre 
geto-romanii din Nordul Mării Negre si respectiv romano- 
pannonienii, prin maghiarizare, dar mai ales romano-moesienii 
de pe teritoriul actual al Bulgariei, există totuşi date care 
confirmă că străromânii, înainte şi în timpul invaziilor slave, 
au continuat să întrețină relaţii cu lumea bizantină. De altfel, 
până în secolul al X-lea, bizantinii stăpâneau Dunărea, 
dispunând de o flotă puternică și recucerind chiar teritoriile 
abandonate din Dobrogea. 

Străromânii creștini din Nordul Dunării n-au fost aliaţi 
ai slavo-bulgarilor care luptau contra Bizanțului. Relaţiile 
româno-bizantine erau si de natură religioasă, ceea ce explică 

şi organizarea bisericească a străromânilor, conduşi de către 
horepiscopi (episcopi de ţară), desemnaţi de către episcopii 
bizantini. „Ei hirotoneau preoţi, diaconi sau hiroteseau grade 
inferioare, cercetau bisericile existente si pe slujitorii acestora, 
instalau preoţi, săvârșşeau diferite slujbe, pregăteau 
catehumenii pentru botez sau predicau acelora care nu 
cunoșteau învăţătura creştină. Cateheza, predica si slujba lor 
erau săvârşite în limba latină vulgară, cunoscută de daco- 
romanii de aici“ (M. Păcurariu, Scurtă istorie a bisericii 
ortodoxe române, Editura Dacia, Cluj-Napoca, 2002, p. 45). 

Asa se explică şi menținea unei serii importante de 
termeni de origine latină în lexicul bisericesc al românilor. 
Este demn de remarcat faptul că termenii aceştia „sunt complet 
diferiţi de cei folosiţi de Biserica apuseană încă din secolul al 
II-lea“ (Ibidem, p. 27), ceea ce exclude orice influență 
apuseană mai veche sau mai nouă. 

O situaţie deosebită s-a petrecut după anul 864 când începe 
creștinarea bulgarilor în rit bizantin. Crestinarea efectivă a 
bulgarilor si a slavilor în genere s-a realizat prin contribuţia 
misionarilor Chiril si Metodiu, originari din Thessalonik. Ei au 
tradus din greacă în slavonă textele liturgice și cărţile de slujbă, 
facilitând astfel răspândirea cultului creştin ortodox. Tot ei au 
introdus alfabetul chirilic, de influenţă greacă. $i mai importantă 
a fost organizarea bisericească de care au început să depindă şi 
comunităţile româno-slave din Nordul Dunării și mai ales 
comunităţile creștine din formațiunile statale româno-slave până 
în Nordul Transilvaniei. 

Lipsa cărţilor de slujbă în altă limbă decât cea slavonă, 
ierarhia bisericească bulgară a primului tarat, care a tăiat 
legătura directă cu Bizanțul până în 1018, refugiul în Nordul 

Dunarii a populatiilor slavizate, sunt conditii care au 
determinat adoptarea limbii slavone (cu scrierea chirilica) in 
Biserica Ortodoxă Română și utilizarea ei ulterioară ca limba 
oficială. În orice caz, fenomenul, care a durat câteva secole, 
era încheiat în secolul al XII-lea, când sunt atestati documentar 
primii episcopi romano-catolici de Cenad și de Transilvania, 
care au stopat continuarea influenţei slavone, cel puţin în 
Transilvania, cu toate că tradiţia, utilizarea limbii slavone si a 
scrierii chirilice, a durat până la sfârşitul secolului al XVII-lea 
(bidem, p. 98). 

Dacă primele scrieri bisericești au fost aduse de către ucenicii 
lui Chiril și Metodiu şi de urmașii acestora din Moravia şi Sudul 
Dunării, cele ulterioare sunt datorate copistilor autohtoni si numite 
„scrieri slavo-române“, chiar dacă reproduc texte mai vechi 
bizantino-slave. De altfel, numărul manuscriselor slavo-române 
este imens (peste şapte mii de documente slavo-române din 
secolele al XIV-lea — al XVII-lea, cf. G. Mihaila, Între Orient si 
Occident, Edit. Roza-Vanturilor, Bucuresti, 1999, p. 15). 
Cercetarea lor parțială a dovedit tendința treptată de abordare, în 
afara problemelor stricte referitoare la cult, si a unor probleme 
teologico-filosofice. Pentru intelegera acestora erau necesare 
anumite studii, care nu se puteau reduce la învăţarea scrierii și a 
citirii în slavoneste, pentru care existau într-adevăr școli atestate 
documentar. 

O dată cu înfiinţarea mitropoliilor, episcopiilor si marilor 
sedii monahale, unde s-au și păstrat manuscrisele slavo-române, 
situaţia devine explicabilă. Apar cu timpul personalităţi el- 
evate ale culturii slavo-române, cum a fost călugărul Nicodim 
din Tara Românească, care a înălţat, cu ajutorul lui Vladislav- 
Vlaicu, mănăstirea Vodița (1372), despre care există documente 

ca era in corespondenta cu patriarhul Eftimie de Tarnovo 
(1375-1393), căruia îi solicită răspunsuri la întrebări teologico- 
filosofice, sau Grigore Tamblac (1364-1452) din Moldova, 
care a fost si mitropolit al Kievului (1414-1418), cunoscut si 
prin stimularea transcrierilor de texte referitoare la isihasmul 
ortodox şi disputele teologico-filosofice legate de această 
problemă importantă a Bisericii Ortodoxe. 

Solutionarea unor astfel de probleme presupunea 
cunoştinţe temeinice de filosofie si în mod special de logică, 
în vederea argumentării unor teze și, respectiv, combaterii 
tezelor adverse. Nu este deci întâmplător faptul că în ţările 
române au existat texte slavo-române referitoare la probleme 
de filosofie în genere şi de logică în mod special. 

Au fost semnalate 12 manuscrise slavo-române care 
cuprind texte filosofice (P. Lucaciu, Începuturi ale logicii 
româneşti, Edit. Ştiinţifică, Bucuresti, 1970, p. 10-11). Ele se 
gasesc la Biblioteca Academiei Romane (BAR). Dintre 
acestea, două (mss. nr. 72 si mss. nr. 310) au si texte de logică. 
Primul este din secolul al XIV-lea şi al doilea din secolul al 
XVI-lea, ceea ce dovedeşte interesul pentru astfel de probleme 
de-a lungul câtorva secole. 

Cercetările comparative au dovedit că sursa de inspiraţie 
a celor două manuscrise o constituie aşa-numitul Sbornic al 
țarului Simeon (893-927), care era o traducere în slavă după 
un text bizantin (G. Mihăilă, op. cit., p. 96). Manuscrisul nr. 72 
nu se ştie unde a fost transcris (în Serbia sau în Tara 
Românească). Mss. nr. 310 a fost copiat în Tara Românească. 
Un al treilea manuscris slavo-român al aceluiaşi Sbornic a fost 
transcris la Moldova în secolul al XVII-lea și se găsește la 
Muzeul Istoric din Moscova (Uvarov 4°, nr. 757) si are un 
conţinut asemănător cu celelalte două. 

S-au găsit şi variante grecești ale codicelui bizantin şi au 
fost găsite sursele certe ale părții a treia a Sbornicului, referitoare 
la logică. Este vorba de extrase din scrierile lui Theodor de la 
Raithu, Maxim Mărturisitorul și Georgios Hirovoskos, care au 
trăit în secolele VI-VII. Asistăm, cu alte cuvinte, la o revenire a 
interesului pentru probleme teologico-filosofice, de data aceasta 
în context slavo-român, reluate chiar din etapa scrierilor daco- 
romane abandonate în secolul al VII-lea, după căderea limesului 
dunărean din cauza năvălirii slavilor, adică după aproape un 
mileniu. 

Fără să dispună de aceste informaţii (care se găsesc în 
lucrarea citată a lui G. Mihăilă), Petru Lucaciu credea că sursa 
de inspiraţie a părții a I-a din Sbornic ar constitui-o Logica 
lui loan Damschin, prelucrată de autori slavo-români anonimi 
din secolul al XIV-lea. P. Lucaciu și Veronica Vasilescu au 
tradus o parte din textele de logică (din mss. nr. 72), căzând 
în ispita arhaizării terminologiei slave după traducerea 
românească a Logicii lui Damaschin din 1826, ceea ce a 
condus uneori chiar la denaturarea textelor traduse. Anton 
Dumitriu, la fel de neinformat, presupune o influenţă bizantină 
din secolele XI-XII. 

Textele de logică, după Theodor de la Raithu, din mss. 
nr. 27, comparate cu cele din manuscrisul nr. 310 si cu cele 
dintr-o variantă din anul 1073, de la Biblioteca Sinodală din 
Moscova (cf. G. Mihăilă, op. cit., p. 122-123), tratează despre: 
substanţă, proprietate, înfăţişare, diferenţă, întâmplare, 
însușire, posesiune şi privatiune, cantitate şi măsuri, calitate 
ŞI însușiri, relative, opuși, judecăţi, noţiune, categorie și 
definiţie, omonime, sinonime şi paronime, diferenţă si 
neasemănare. După Maxim Mărturisitorul sunt reproduse texte 

despre: fiinţă, deosebire, unitate si cele 10 forme ale unirii, 
iar dupa Georgio Hirovoskos, texte despre tropi. 

Avem in faţă, cu alte cuvinte, un mic compendiu de 
logică, tratând cu unele repetări, din cauza reproducerii 
textelor din autori diferiţi, probleme obișnuite de logică 
aristotelică. 

Specificul acestor texte de logică îl constituie intervenția 
permanentă a unor elemente teologice: Dumnezeu raportat la 
creaţiile sale; îngerii alături de vieţuitoare terestre; sufletul raportat 
la trup; exemple biblice; referinţe la Sfinţii Apostoli ş.a. 

Toate acestea evidenţiază intentionalitatea aplicațiilor 
teologice ale logicii rezumative, atât pentru cei care au 
întocmit-o, în spirit aristotelic, în secolele VI-VII, cât și a celor 
care au tradus-o în slavonă şi, respectiv, a celor care au 
transcris-o în contextul slavo-român al renașterii disputelor 
teologice din secolele XIV-XVII. 


6. DESPRE ISTORIA ISIHASMULUI ÎN 
ROMANIA 


În volumul 8 al Filocaliei, în traducerea părintelui 
Dumitru Stăniloae, există un capitol intitulat Din istoria 
isihasmului în ortodoxia română. El este important din mai 
multe puncte de vedere. 

Este vorba, în primul rând, de vechimea isihasmului sau 
a sihăstriei la români, despre specificul isihasmului în genere 
Şi a celui românesc în mod special si, nu în ultimul rand, despre 
semnificaţia lui religioasă şi laică pentru dreapta credinţă a 
românilor din cele mai vechi timpuri și până în zilele noastre. 

Teologii străini, care s-au referit la isihasmul reînnoit în 
Rusia la sfârşitul secolului al XIX-lea de către Paisie 
Velicicovschi, au constatat, oarecum cu surprindere, că drumul 
răspândirii scrierilor filocalice în Rusia a trecut prin Moldova 
şi n-a avut o filiatie directă de la Muntele Sfânt (Athos). Mai 
mult, că filiatia nu era teoretică, ci practică. Jar Paisie 
Velicicovschi a fost călugăr la mânăstirea Neamţ, practica 
sihăstriei fiind aici tradițională și nu inspirată din scrierile 
filocalice, pe care el le va traduce mult mai târziu. 

Părintele Dumitru Stăniloae merge pe linia tradiției 
isihaste documentată istoric până în secolul al XIV-lea, pe 

vremea lui Neagoe Basarab, învăţăturile acestuia fiind databile 
în perioada domniei sale (1512-1521). Dar se știa că la el este 
vorba deja despre aşa-numitul „isihasm laic“ (vezi articolul 
următor din lucrarea de faţă), pe care Domnitorul îl recomandă 
fiului său pentru desăvârşirea sufletească. Căci, zice 
Voievodul: „Mulţi împărați au imparatit, dar împărăţia 
cerească puţini au dobândit-o“. Enumerarea treptelor 
mântuirii, începând cu tăcerea și oprirea, umilinţa și plângerea, 
şi terminând cu smerenia şi dragostea care face sufletele să 
vorbească cu îngerii nu e inspirată din practicile tradiţionale 
ale isihasmului monahal, ci dovedeşte o prelucrare a acestora, 
care nu se putea realiza doar printr-o simplă îndepărtare de la 
textele canonice, ci, mai degrabă, printr-o extindere a practicii 
de sihăstrie dinspre religios spre laic, într-o perioadă 
considerabilă de timp. 

Nu este prin urmare lipsită de temei tendinţa unor 
cercetători de coborâre a originii isihasmului spre viaţa ascetică, 
de origine monastică, din secolele IV-V, care începe cu practicile 
călugărilor daco-romani din Scythia Minor, pregătite si acestea, 
cum considera părintele loan Coman, chiar de credinţe și practici 
precrestine ale traco-geto-dacilor, mai ales de cele referitoare 
la tămăduirea trupului prin vindecarea sufletului. 

Or, tocmai asupra acestui aspect insistă si părintele 
Dumitru Stăniloae, cu referinţă la sihăstria românească — 
săvârşirea de către sihaștri a „vindecărilor minunate“. 

Nu trebuie să uităm că tot călugării daco-romani, ca loan 
Cassian (360-435), au scris despre așezămintele monahilor si 
au fost organizatorii vieţii monahale occidentale. 

Au existat în aceste locuri tradiţii speciale ale practicării 
creştinismului, în condiţii de izolare în faţa migratorilor 
păgâni, dovadă mulţimea martirilor creştini, ca $i a inscriptiilor 

creştine rupestre, si chiar a asocierii sihăstriei cu locuinţele 
din peşteri sau săpate în piatră. 

Important este și faptul că viaţa isihastă nu era o raritate 
si nu se practica numai în mod organizat pe lângă mânăstiri 
sau la sihăstriile care ţineau de acestea. Dimitrie Cantemir, în 
Descrierea Moldovei, spunea că „munţii Moldovei sunt plini 
de călugări și pustnici care își jertfesc acolo în liniștea şi 
apropierea lui Dumnezeu viaţa smerită şi singuratică“. „După 
câte știm, zice părintele Stăniloae, la nici un alt popor ortodox 
numele de sihastru n-a devenit atât de popular, nu s-a păstrat 
cu această largă rezonanţă, pentru că nici modul isihast al 
călugăriei nu s-a păstrat la fel.“ 

Sunt remarcabile observaţiile părintelui Dumitru 
Stăniloae în legătură cu specificul românesc al isihasmului, 
poate cel mai apropiat de dreapta credinţă creştină. Căci el se 
distinge clar de practicile yoghine individualiste. 

Rugăciunea inimii pare să fie o invocare a lui lisus Hristos 
în scopul mântuirii personale a fiecărui sihastru în parte, ceea 
ce n-ar trezi însă nici un interes pentru comunitatea creștină, 
ci ar reprezenta cel mult o curiozitate, în nici un caz un 
spectacol, necunoscut sihaștrilor. De altfel, toate aspectele 
asemănătoare formal cu practicile yoghine, retineri ale 
respirației, anumite postiri sau poziţii nu erau săvârşite de 
sihastri în vederea obţinerii vreunei performanţe sau pentru 
impresionarea unor eventuali spectatori. Nici izolarea, deși 
uneori deplină, nu era permanentă. Sihaștrii nu depindeau, 
dar ţineau de anumite comunităţi religioase, schituri, mânăstiri, 
dar si de comunităţi laice. Sihastri români, zice părintele 
Stăniloae nu erau niște recluși nepăsători de lume, în sensul 
reclusilor din Occident, sau chiar din Muntele Athos sau mai 
ales din Orient. Ei ajutau în tot felul poporul în greutăţile lui. 

„Aceşti sihaștri, spunea părintele Ioanichie Bălan, veneau în 
ajutorul oamenilor cu sfatul, cu spovedania, cu mustrarea si 
îndemnul. Călugării, sihastrii, pustnicii aceștia fugiţi de lume 
au iubit cel mai mult oamenii, s-au rugat neîncetat pentru ei... 
au fost în același timp cei mai apropiaţi sfetnici ai voievozilor. 
Toţi voievozii au avut ca duhovnici și sfetnici de taină călugări 
si sihastri.“ 

Un lucru de asemenea demn de reţinut îl constituie faptul 
că practicarea isihasmului, cu respectarea strictă a canoanelor, 
nu garantează totuși obținerea acelei stări de linişte (hesychia), 
necesară, cum zicea Neagoe Basarab, apropierii de Dumnezeu. 
Starea aceasta fiind rară, îi făcea vestiți pentru sfintenia lor 
numai pe câţiva dintre sihaștri, ceea ce nu era un motiv de 
renunțare la viata isihastă. Tot asa cum nu era si nu este un 
motiv pentru renunţarea la viata creştină din cauza 
impedimentelor materiale sau a suferințelor trupești. 

Apropiati ai părintelui Dumitru Stăniloae au relatat ca 
acesta, în cursul anilor de închisoare, ar fi practicat intensiv 
isihasmul, fiind în apropierea stării de hesychia. A răbdat cu 
o liniște desăvârșită chinurile detenţiei, afirmând că perioada 
aceea a fost grea mai mult pentru rudele si apropiații săi, care 
trăiau în libertate, decât pentru el. Şi s-a străduit, după puterile 
sale, să aline durerile sufletești și trupești ale condamnaților. 

Se mai remarcă însă si faptul că, o dată obţinută starea 
de hesychia, chiar mai grea decât obţinerea, este păstrarea ei. 
Iar aceasta nu se face doar prin propria voinţă, ci numai cu 
ajutorul lui Iisus Hristos, fiul lui Dumnezeu, care face alegerea 
celor puţini, toate la timpul lor și la locul cuvenit. 

Căci una dintre marile învățături ale trăirii isihaste este 
aceea că „cine îl iubeşte cu adevărat pe Dumnezeu, nu-i cere 
şi lui Dumnezeu să-l iubească pe el“. 


7. „ISIHASMUL LAIC“ LA 
NEAGOE BASARAB 


Constantin Noica, în Pagini despre sufletul românesc 
(1944), se referă la un pasaj din Învățăturile lui Neagoe 
Basarab către fiul său Theodosie, despre care consideră că 
reprezintă un fel de expunere succintă a lui Neagoe Basarab 
despre „treptele care-l pot urca pe fiul său Theodosie spre 
contemplatie“ — „treptele desavarsirii“. 

Noica nu foloseşte termenul de isihasm, dar contemplatia 
si treptele sunt cuvinte obişnuite în toate relatările despre 
isihasm. Si, datorită faptului că „urcarea acestor trepte“ este 
recomandată unui laic, am găsit de cuviinţă să utilizăm 
formularea de isihasm laic. De altfel, urmându-i si pe alti 
cercetători români si străini, Dan Zamfirescu, în Prefatd la 
ediţia din 1996 a Învăţăturilor, consideră că aici este vorba 
de „intensitatea vibratiei creştine, de veritabil isihast 
încoronat“. Aici „urmărim profunda asimilare a experienţei 
ortodox-isihaste a divinului, aplicată însă nu mediului 
monahal, ci obligațiilor unui om de stat, unui conducător ce 
nu are doar răspunderea mântuirii sufletului său, ci şi pe aceea 
(sau mai presus de toate pe aceea) a mântuirii unei tari și unui 
neam ce se confruntă cu teribile primejdii“. 

Pasajul în discuţie face parte dintr-un capitol care lămurește 
pe deplin întregul context. Voievodul se adresează aici nu numai 
fiului său, ci si altora, „cari vor fi în urma lui“, ca si „boiarilor 
săi pre cei mari şi pre cei mici“ (Partea a II-a, capul 1). 

Se începe cu cinstirea icoanelor, deoarece „icoanele sunt 
semnul si chipul Domnului nostru Iisus Hristos si pecetea lui“. 
„De va iubi omul chipul Dumnezeului nostru şi va cinsti 
semnul şi pecetea lui cu toată inima, şi Dumnezeu încă va 
iubi sufletul lui, și cu toată inima se va îndulci pururea de 
Domnul nostru“. 

Se înţelege din context că icoanele mijlocesc legătura dintre 
credincios si Divinitate. Dar icoanele necesita un cadru, cel 
mai potrivit pentru cele creștine fiind biserica. Urmează sfaturi 
referitoare la adevărata rugăciune, făcută „cu toată inima“, care 
presupune şi un comportament adecvat, nu numai în biserică, 
ci mai ales în afara ei, înainte și după rugăciune. lar rugăciunile 
să fie adresate Maicii Domnului şi lui lisus Hristos. 

Cu multe pilde din Scrierile Sfinte, voievodul recomandă 
dragostea si blandetea, postul si răbdarea, osteneala trupească 
şi privegherea, abtinerea de la hula, gâlceavă, glume si rautati, 
în mod special curăţenia sufletească. Acestea ar fi condiţiile 
morale ale rugăciunii. Ale rugăciunii adevărate care să fie 
plăcută Divinitatii. 

Dar cea mai importantă condiţie este dreapta credinţă. 
Textul se bazează în mod special pe conţinutul Crezului, dar 
sunt enumerate și interpretate toate momentele mai importante 
din viata lui lisus Hristos, în care „noi să credem cu tot sufletul 
$i să mărturisim şi nu cu vreo părere cumvas, ci cu toată 
adeverinţa...“ Si, fiind vorba aici si de „gurile criticilor cele 
mincinoase si bârfitoare“, voievodul cere credinciosului 
discernământ și opţiune în cunoştinţă de cauză. 

Sunt enumerate primejdiile care îl pasc la tot pasul pe 
credinciosul care se roagă, ispite şi pofte care îl conduc spre 
diavol si nu spre Dumnezeu. Este momentul în care se 
recomandă rugăciunea permanentă, atribuită de regulă numai 
sihastrilor. „Fie-ţi drag a te ruga de-a pururea, şi ti se va lumina 
inima si va vedea pre Dumnezeu“... „şi te păzeşte să nu treacă 
vreun ceas fără de rugă, că acestea aduc lumina în suflet“. 

Rugăciunea permanentă este o condiţie a isihasmului, 
dar nu orice rugăciune. De asemenea, „lucrul cu mâinile” 
(rucodelia). Ce-i drept, cu toate că voievodul se adresează 
laicilor, aproape de pasajul care ne interesează, el vorbește si 
de localizarea credinciosului în „chilia lui“, ceea ce ar sugera 
o claustrare monahală. Însă modul de adresare, la persoana a 
II-a singular, din întregul capitol nu ne permite să considerăm 
aceste sfaturi (învățături), ca fiind adresate monahilor. Mai 
ales referintele la îmbuibare, lene, gâlceavă etc., care nu pot 
fi atribuite monahilor în genere. 

Textul care ne interesează în mod special este următorul: 
„Acestea toate le socotește și le gândește şi cu cele bune te 
îngrădeşte, iar cele rele tu le leapădă. Însă nu le vei putea 
socoti, dacă nu vei face cu dreptate lucrurile lui Dumnezeu. 
Că mai întâi de toate este tăcerea. Deci tăcerea face oprire, 
oprirea face umilinţă si plângere, iar plângerea face frică, si 
frica face smerenie. Smerenia face socoteală de cele ce vor să 
fie, iar acea socoteală face dragoste, şi dragostea face sufletele 
să vorbească cu îngerii. Atuncea va pricepe omul că nu este 
departe de Dumnezeu“. 

Desprins de contextul care îl precede şi de cel care îi 
succede, pasajul acesta se poate preta la diferite interpretări. 
Noica ne oferă una de factură filosofică, demnă de reţinut, 
căreia i se pot aduce însă numeroase amendamente. 

Dupa modul de exprimare al voievodului, tacerea, oprirea 
etc., se implică într-o anumită ordine, în care prima o „face“ 
pe a doua. Filosofic, ne gândim la tăcerea impusă novicilor 
pitagoreici, ca „tehnică de viaţă spirituală, fie că e religioasă 
ori filosofică“, cu semnificaţia de adâncire, de la „cuvântul 
de suprafaţă“ spre „glasul adânc al esentelor“. Si Noica este 
chiar ispitit să vorbească despre „clipa când totul e tăcere“. 
Contextul nu permite însă acest lucru, căci tăcerea, „păzirea 
gurii“, cum îi zice Neagoe Basarab, se referă la laudă, 
gâlceavă, minciună, fagaduinte desarte ș.a. Principial, capitolul 
se referă la rugăciune şi la mărturisire, care, chiar făcute în 
tăcere, au semnificaţii textuale creştine. „Drept aceea, tie mă 
rog, zice voievodul, preacurată fecioară si stăpână...“ sau 
„Doamne, Dumnezeul meu...“ și numeroase alte locuri. Nu 
la acestea se referă tăcerea. „Urăşte cuvintele cele grozave si 
scârnave, şi vei vedea pre Dumnezeu“. Cam aceasta ar fi 
semnificaţia tăcerii. 

„Tăcerea face oprire“, un fel de „punere în paranteză 
a lumii“, zice Noica, dar nu pentru acţiune asupra ei și nici 
pentru eliberarea spiritului, ci pentru umilinţă și plângere, 
care vor conduce la „panica singurătăţii si a pierderii“. În 
realitate, tăcerea face oprire, fiindcă ea însăşi este oprire a 
vorbelor rele si nu se poate realiza decât prin oprirea 
faptelor si a gândurilor rele. Căci putem greşi nu numai cu 
vorba, ci şi cu fapta și cu gândul. Oprirea se referă în acest 
context, în numeroase locuri, la mâncarea si băutura 
excesive, la lenevie şi somn, dar în schimb se recomandă 
postul si veghea permanentă. Nu se recomandă lipsa de 
activitate, ci „lucrul cu mâinile“, căci „șederea fără de lucru 
face moarte sufletului“. Ceea ce este valabil si despre 

xec 


oprirea „pohtelor si a gândurilor fără de măsură“ prin care 
putem cădea ,,in cursele diavolului“. 

„Oprirea face umilință si plângere“ nu din cauza 
„Singurătății si a pierderii“, cum zice Noica. Nicăieri nu se 
vorbeşte de singurătate şi de pierdere, căci ceea ce se „pierde“ 
aici, dacă ne-ar fi permis să folosim cuvântul, sunt vorbele, 
faptele si gândurile rele. Nu plangem după băutura de care 
ne-am lăsat sau de singurătatea pe care am trăi-o fără prietenii 
de pahar. Ci trăim umilința si plângerea faptelor noastre 
necugetate. Şi voievodul însuși se umileste si se tânguie în 
rugăciuni: „Doamne, păstorul cel bun, întoarce-ne către calea 
pocaintei si ne indrepteaza pre cărările mântuirii...“ ; „Auzi 
glasul rugăciunii robului tau cel neharnic şi nevrednic, al 
lui Neagoe, si te milostiveste spre mine...“ Plângerea, cu 
această semnificaţie, zice tot el, „gonește pohtele“, daca este 
făcută cu sinceritate si umilință, cu recunoaşterea 
„nevredniciei“. 

Noica nu comentează frica. Or, aceasta este „frica de 
Dumnezreu“, frica de „judecata cea groaznică“, după care 
omul poate fi „lipsit de lumina raiului“ şi „gonit de la masa 
cea dumnezeiască“. Acesta este şi motivul smereniei, al 
„spăşirii“. „Fraţilor, zice voievodul, dacă vrem să ne spasim, 
noi să ne pocăim până suntem vii şi să plângem și să ne spălăm 
ranele cele spurcate ale inimii“. 

„Smerenia face socoteală de cele ce vor să fie“. În 
comentariu, Noica zice „dă socoteală de împlinirea legii 
dumnezeiești“. Dar „socoteală“ are aici altă semnificaţie, pe care 
o regăsim si la Cantemir, aceea de logos sau ratio. Smerenia 
constituie rațiunea, motivarea sau temeiul, face motivul destinului 
pe care îl va avea adevăratul credincios, acela al dragostei curate 
de Dumnezeu, care „face sufletele să vorbească cu îngerii“. 

Acestea ar fi o parte dintre explicatiile pe care le da chiar 
Neagoe Basarab pasajului în discuţie. $i numai în felul acesta 
trebuie găsite explicaţiile. Căci, altfel, putem ajunge la 
concluzia, fără premise contextuale, că „isihasmul laic“ este 
chiar mai strict decât cel monahal. Că s-ar reduce la o chestiune 
personală a credinciosului, dispus să renunţe la viaţă, „după 
ce a călătorit, cum zice Noica, printre singurătăți şi spaime“, 
pentru propria sa mântuire, nepăsător faţă de cei din jur. 

Isihasmul ortodox nu are această tentă individualistă 
şi nici n-a avut-o vreodată la noi, iar „isihasmul laic“ al 
voievodului cu atât mai puţin. În primul rând, pentru faptul 
că se adresează viitorului domnitor, celor care vor fi în 
urma lui si tuturor boierilor, mari si mici, adică celor din 
preajma sa, pe care îi sfătuieşte să urmeze aceste învățături 
creștine, rămânând ceea ce sunt, fără a-i îndemna spre o 
viaţă retrasă. Sunt ilustrative în acest sens cuvintele de 
învăţătură ale domnitorului „către două slugi credincioase 
ale sale si dragi, carele se lepădară de lume si se dedară 
vieţii călugărești“. 

Neagoe Basarab regretă despărțirea de cei doi slujitori. 
„Tie, fătul meu Iosafe, că eu, fătul meu, aveam mult gând si 
cuget bun spre tine, să te miluiesc şi să te cinstesc, iar tu, 
fătul meu, ai părăsit cinstea mea, și mila și odihna“. Reiese, 
evident, că Iosaf si celălalt slujitor (Varlaam) n-au ales viata 
călugărească la îndemnul voievodului, ci, dimpotrivă, 
inselandu-i aşteptările. Cu toate acestea, nu-i dojeneste, ci fi 
îndeamnă să-l slujească pe Domnul lisus Hristos si, în finalul 
„învăţăturii“, le cere să se roage și pentru el. 

„Isihasmul laic“, dacă este îngăduit să folosim această 
sintagmă, reprezintă, prin pasajul în discuţie, un text rezumativ 

al vietii crestin ortodoxe, bazat pe un comportament exem- 
plar al domnitorului si al slujitorilor sai, care ar trebui sa fie al 
oricărui creștin, însoţit de rugăciunea permanentă, cu ocazia 
oricărei înfăptuiri, pentru obținerea, în această viata, cu toate 
necazurile ei, a gratiei divine. Cu credinţa fermă că Bunul 
Dumnezeu „n-a dat această putere numai apostolilor, ci o dete 
tuturor celor ce le iaste voia să spaseasca și carii vor să urmeze 
lui şi să umble după poruncile lui“. 


8. SEMNIFICAȚIA AXIOMELOR ÎN 
CONTEXT ISTORIC 
LA DIMITRIE CANTEMIR 


Interesul pentru logică al Principelui Dimitrie Cantemir 
are mai multe explicaţii. Ca şi în alte cazuri, pasiunea tinerilor 
pentru anumite discipline ştiinţifice, arte, îndeletniciri se 
datorește instrucţiunii primite şi respectiv admiratiei pentru 
anumiţi instructori. În cazul nostru este vorba de profesorul 
Ieremia Cacavela, grec de origine, cu studii la Atena si Padova, 
retras, ca şi alti compatrioți ai săi, la Academiile Domnești de 
la Iasi si Bucuresti. leremia Cacavela a fost profesor de 
filosofie la ambele academii. Stim că învăţământul la aceste 
instituţii era deosebit de elevat. Aici se retrăseseră continuatorii 
lui Teofil Coridaleu (1570-1646), ultimul comentator grec al 
operei lui Aristotel. Filosofia se preda după comentariile 
acestuia. Avându-l ca profesor pe Ieremia Cacavela, Cantemir 
a învăţat bine greaca si latina, iar din filosofie în special logica. 
Profesorul avea o lucrare (Institutio logices), din care s-a 
inspirat şi Cantemir, elaborând în limba latină o logică 
prescurtată (Compendiolum universae logices institutionis). 
Ieremia Cacavela acorda logicii, in spirit aristotelic, o 
importanta aparte nu numai pentru filosofie, ci pentru orice 

activitate intelectuală. Acesta este şi motivul pentru care si 
Cantemir va face uz de instrumentele logicii chiar în primele 
sale lucrări (Divanul si Istoria ieroglifică), în care foloseşte 
frecvent termeni de logică. 

Modul de aplicare a logicii în scrierile literare ale lui 
Cantemir se bazează pe utilizarea operaţiilor logice şi mai 
ales a celor argumentative ca mijloace doveditoare, în cazul 
unor controverse sau discuţii, a corectitudinii sau a lipsei de 
corectitudine, fără apelul direct la confruntarea enunturilor 
cu stările de fapt la care se referă. Mai ales în cazul 
incorectitudinii este vorba de încălcarea unor principii ale 
gândirii, cum ar fi cel al noncontradictiei. Astfel de principii 
sau legi sunt numite de către Cantemir, în manieră aristotelică 
şi neoaristotelică, axiome. Axioma, consideră el în Scara 
tâlcuitoare din Istoria ieroglificd, este o „dzisă filosofasca 
carea în loc de canon, de pravilă să ţine“. 

Termenul „pravilă“ are semnificaţia cea mai apropiată 
de „lege“ (nomos, lex, cum apare în Divanul), „canonul“ având 
mai mult semnificaţia de „regulă“. Când este utilizat însă, ca 
în Hronicul vechimei a romano-moldo-vlahilor, cu 
semnificaţia de principiu sau lege, este considerat „regulă 
adevărată şi neschimbată“. 

În Hronicul, de altfel, este un capitol special, intitulat: 
Canoanele, cum vor putea să se adeverească lucrurile 
odinioară adevărat. făcute, însă în istorii târziu şi rar pomenite. 
Aici este exprimat punctul de vedere după care istoria 
românilor, după „descălecatul romanilor în Dachia“, va fi 
tratată din perspectivă raţională („înainte puind noi socoteala“). 
Această manieră, care presupune şi „puţină învăţătură 
cititorului nostru să dăm“, adică o instruire corespunzătoare 

prin pravile si canoane, constituie procesul prin care 
„adeverinţa istoriei mai luminată i se va arăta“. 

Altfel spus, Cantemir încearcă aici, alături de metoda 
clasică a expunerii de documente referitoare la evenimentele 
istorice, și o metodă demonstrativă, raţională, bazată pe prin- 
cipii axiomatice. Reiese din expunere faptul că datele au 
prioritate („de pe fapte a lucrurilor fiinţă se cunoaște“), dar în 
același timp că (demonstrativ) lucrurile, atunci când au fiinţă, 
nici nu se pot petrece altfel. Ceea ce „adevereşte“, adică 
justifică logic cele petrecute. Metoda, să-i zicem de 
„prezentare axiomatică a istoriei“, nu se substituie dovezilor 
(documentelor), dar când acestea există cu adevărat, atunci le 
şi adevereste. ,,Adevereste lucrurile odinioară adevărat făcute“. 
Le face altfel spus si evidente din punct de vedere logic. 

Conceptul de „logică a istoriei“ va apărea mult mai târziu, 
legat și de statutul de ştiinţă al istoriei, care presupune neapărat 
si discuţia despre existenţa legilor în istorie. Din această cauză 
trebuie bine precizat ce înţelegea Dimitrie Cantemir în acest 
context prin „lege“ (axiomă, pravilă, canon). 

O parte dintre canoane, „pentru o mai curată înţelegere 
a Hronicului“, respectiv „pentru lesnirea cunoașterii 
adevărului“, sunt legate de restricţiile fixate de Cantemir în 
legătură cu utilizarea corectă a denumirilor referitoare la ţările 
românești. Aceasta, din cauza confuziilor repetate ale 
istoricilor care foloseau denumiri necorespunzătoare, 
producând astfel confuzii („nu puţină confuzie în cunoașterea 
şi deosebirea denumirilor fac, un nume pentru altul luand...“‘). 

Este vorba de cinci canoane. Primul se referă la precizarea 
faptului că Moldova este considerată Valahia mare, numită şi 
Valahia de către istoricii polonezi si ruşi. Al doilea se referă 

la Valahia mica, adică la Tara Românească, numită in genere 
Valahia de către istoricii latini. Al treilea se referă la ambele 
tari, numite în trecut Dacia, şi pe care el le va numi Valahia. 
Când va vorbi despre cele două tari, le va zice Valahia mare si 
Valahia mică. Ultimele canoane se referă la procedee de 
interpretare a relatărilor străine, mai vechi sau mai noi, care 
folosesc denumirea generică de Vlahia, ca fiind, în funcţie de 
context sau de apropierea geografică, proprie uneia sau alteia 
dintre cele două ţări. 

Cantemir precizează și cu această ocazie faptul că aceste 
canoane, de fapt precizări terminologice, nu afectează 
conţinutul relatărilor ca atare. Chiar confuze, acestea nu 
presupun „primejdia minciunii“, ci numai greșeala în precizia 
denumirilor („greșeala de numere“). 

Spre deosebire de acestea, canoanele propriu-zise, ca reguli 
adevărate și neschimbate, nu sunt valabile numai în context 
istoric, ci oriunde şi oricând. Primul dintre acestea este formulat 
astfel: „Tăcerea nici nu pune, nici nu ridică lucrul“. Chiar prin 
formulare, se observa generalitatea enuntului. Dar Cantemir 
vine cu adaosuri: „Când vreun lucru in lume sau este, sau se 
face, iar despre dânsul precum este sau precum s-a făcut, cineva 
nu pomeneşte, atunci lucrul acela nici nu se adevereste, nici nu 
se tăgăduieşte“. Şi, în continuare, este dat exemplul unui fel de 
peste de mare. Acesta, chiar dacă se află acolo, dar n-a relatat 
nimeni despre el, prin aceasta nu înseamnă nici că i-a recunoscut 
existenţa nici că i-a negat-o. 

Al doilea canon, de aceeași generalitate, este opusul 
acestuia: „Zisa pune şi ridică lucrul“. Zisa fiind de două feluri, 
afirmativă sau negativă, adevereste sau tăgăduiește lucrul. 
Pentru prima alternativă se revine la exemplul cu peștele, 

despre a cărui prindere se relatează, confirmându-i-se existenţa. 
Pentru a doua alternativă, exemplul se referă la contestarea 
faptului că ar exista „doi sori în ceriu“. 

În acelaşi context este vorba de canonul formulat astfel: 
„Tăcerea după zisă adevereste zisa odată“. Din explicaţii reiese 
că: „un lucru odată în lume făcut, cunoscut şi povestit fiind, 
dar pentru sute de ani sub tăcere adâncă stând, acea tăcere, 
până nu va avea altă zisă împotrivă, alta nu face, fără numai 
ce adevereste tot acel lucru, carele odată s-au zis, si câtă vreme 
stă tăcerea, stăpânește zisa dintâi, care mai pe urmă se tace“. 

Cum era și firesc, Dimitrie Cantemir recurge în 
continuare la exemple din istoria românilor. 

Într-un alt context, Cantemir mai introduce două canoane 
pe care le numește „axiome“, pe prima numind-o explicit 
„axioma filosofilor“. Este vorba de enunţul: „Ridicându-se 
pricina, se ridică si fapta“. Aici este vorba, evident, despre 
relaţia dintre cauză şi efect. Pe plan logic, ea presupune aşa- 
numita implicatie strictă sau implicatie cu sens, fata de 
implicatia obişnuită. Astfel, dacă o cauză produce un efect, 
atunci în lipsa cauzei nu se mai produce același efect, fata de 
situaţia în care același efect poate să fie produs de o altă cauză, 
iar din lipsa cauzei se poate produce orice efect. 

A doua axiomă, ca şi în celelalte cazuri, este opusul fata 
de prima, adică se porneşte de la efect către cauză. „Când un 
lucru este făcut înțelegem că lucrul acela pricină înainte 
mergătoare au avut, căci nici un lucru fără pricină să se facă 
nu se poate“. De data aceasta enunţul vizează implicatia 
obișnuită: q, deci p implica q. 

Dacă menţinem pentru primele cinci enunturi denumirea 
de „canoane“, iar pentru ultimele cinci pe cea de „axiome“, 

atunci putem conchide ca, la Dimitrie Cantemir, canoanele 
sunt restrictii terminologice referitoare la utilizarea corecta a 
denumirilor. Ele se refera la relatari, pe care nu le contesta, 
dar pe care le determina contextual in spatiu si timp. Canoanele 
au o certă valoare istorică, dar mai mult explicativă decât 
demonstrativă. 

Axiomele, numite si „filosofice“, sunt în schimb mijloace 
demonstrative. Din perspectiva logicii simbolice, ele sunt numite 
legi sau tautologii, adică formule întotdeauna adevărate, 
indiferent de termenii cu care vor fi înlocuite, corect firește, 
variabilele predicative sau propozitionale. Ele, în cadrul unor 
sisteme logico-simbolice speciale, pot juca și rolul de axiome, 
adică acela de formule din care pot fi deduse, prin anumite 
operaţii de calcul, alte formule valabile în cadrul sistemului. 

La Cantemir, axiomele filosofilor au o semnificaţie mai 
extinsă decât cea istorică, după explicaţii si exemple fiind 
vorba de principii sau legi universale. Din această cauză nu 
pot fi numite „axiome istorice“ sau „ale istoriei“, ci axiome 
cu valabilitate și utilitate și în istorie. 

Specificul însă, explicit formulat, al uneia dintre axiome, 
denotă caracterul ei restrictiv (cu referinţă la implicatia strictă). 
Dar nici în acest caz nu se poate vorbi despre un specific istoric, 
pentru faptul că în majoritatea domeniilor științifice este vorba 
de corelatia cu sens a componentelor din cadrul legăturilor 
cauzale. Mai mult, chiar în domeniul istoric se vorbește uneori 
de intervenţii supranaturale, adică de producerea unor efecte 
fără cauze determinate, ceea ce Cantemir nu presupune în 
acest context. 

Utilizarea axiomelor cu această semnificaţie este un 
procedeu logic, ceea ce nu îndreptățește însă generalizarea, 

chiar dacă el ar fi fost utilizat mai frecvent decât o face 
Cantemir, căci, oricum, termenul de „axiomă“ îl sugereraza 
pe cel de sistem şi, într-un fel sau altul, pe acela de „deducție 
axiomatică“. Or, Cantemir nu procedează deductiv, adică nu 
porneşte de la axiome spre teoreme obţinute prin operaţii 
logice, ci folosește doar metoda substitutiei, adică a înlocuirii 
variabilelor (desemnate prin expresii ca: zisă, faptă, lucru etc.) 
prin adeveriri sau tăgăduiri ale unor stări de fapt sau ale 
relaţiilor dintre acestea. Cu menţiunea permanentă, a lui 
Cantemir însuși, că mijloacele logice sunt auxiliare fata de 
datele reale, căci „de pe fapte a lucrurilor fiinţă se cunoaşte“. 


9. IMPORTANȚA CULTURALĂ A 
MACEDOROMÂNILOR DIN UNGARIA ȘI 
TRANSILVANIA DUPĂ PACEA DE LA 
KARLOWITZ 


Istoria românilor, elaborată recent de Academia Română 
(Edit. Univers Enciclopedic, Bucuresti, 2001, volumele I-IV), 
suferă de aceeași carenta, chiar mai accentuată decât la ediţiile 
anterioare, de a reduce istoria românilor la istoria teritoriului 
de astăzi al statului român. Se manifestă aceeași teamă de a 
nu-i supăra pe vecini, de a nu le sugera cumva revendicări 
teritoriale sau schimbări de graniţe. Teamă pe care istoricii 
statelor vecine n-au avut-o niciodată fata de stăpânii de drept 
ai acestor teritorii. Situaţia este cu atât mai stranie pentru 
epocile vechi, cu mii de ani înainte de venirea vecinilor noștri, 
când, evident, nu puteau să existe astfel de graniţe. Chiar 
denumirile culturilor neolitice, date după localităţile de astăzi 
(e.g. cultura Starcevo-Cris) denotă acest lucru. Hărțile 
istoricilor noştri nu permit însă astfel de ilustraţii, căci totul 
trebuie să se petreacă între graniţele actuale, reprezentate 
apăsat, ca nişte ziduri chinezești. 

Situaţia aceasta poate determina însă dificultăţi serioase 
prin omiterea unor circumstanţe de spaţiu și timp foarte 

importante pentru istoria românilor, care n-au trăit toți şi nu 
trăiesc nici astăzi numai pe teritoriul statului român. 

Nu este scopul nostru să facem astfel de consideraţii, 
dar trebuie să consemnăm lipsa referintelor istorice românești 
(care ar fi trebuit să fie ample, căci vecinii noştri nu sunt 
interesaţi să le facă) la populaţiile traco-gete, mult mai extinse 
decât harta statului român, transpusă ilicit si pentru vremea 
dacilor și apoi a daco-romanilor. Dar cine erau pannonienii, 
$i respectiv romano-pannonienii, pe care i-au ocupat ungurii 
şi ai căror urmaşi au rezistat până în zilele noastre ? Cine erau 
Sciții ŞI tyragetii, care trăiau dincolo de Nistru ? Adică până la 
Odessa, populată şi astăzi de urmașii geto-romanilor ? Dar ce 
era cu daciile din Sudul Dunării, Dacia Ripensis şi Dacia 
Mediterranea, si, respectiv, cu dacoromanii care le locuiau ? 
La fel cu Moesia si moesio-romanii, cu Thracia si traco- 
romanii, cu Macedonia si macedo-romanii etc. Toate aceste 
provincii romane au avut o istorie comuna de aproximativ 
zece secole. Omitand aceasta situatie, vorbind numai despre 
daco-romani, numiţi ulterior vlahi, și plasându-i doar in Nordul 
Dunării, apare ca ceva foarte straniu să se vorbească apoi 
despre vlahii dintre Dunăre şi Munţii Balcani, care formau în 
secolul al XIII-lea Țaratul vlaho-bulgar; despre beli vlahi din 
Vestul Bulgariei, despre vlahii din Albania, Iugoslavia si 
Macedonia, ca si despre vlahiile din Grecia: Vlahia Mare din 
Tesalia, Vlahia Mică în Etolia, Vlahia de Sus în Epir, Paleo- 
Vlahia în Pind, Olimpo-Vlahia în Olimp ş.a. Iar mai târziu, 
cum vlahii s-au numit români, se vorbeşte până astăzi despre: 
meglenoromâni, macedoromâni și aromâni. Dacă situaţia nu 
este interpretată corect istoric, pornindu-se de la daco-geto- 
tracii înrudiţi, care populau teritoriul de la Carpaţi până la 

Muntii Pind si de la Adriatica pana la Marea Neagra, si 
alcătuind, dupa romanizare, latinitatea orientală până la 
venirea turcilor, atunci se ajunge la cele două anomalii inter- 
pretative, după care, având în vedere înrudirea lingvistică, fie 
vlahii din Nordul Dunării ar fi migrat spre Munţii Pind, fie 
vlahii din Munţii Pind ar fi migrat spre Carpaţi. Ultima variantă 
Fiind adoptată de unguri, cu amendamentul că migraţia s-ar fi 
petrecut după stabilirea ungurilor în Transilvania. 

Realitatea este însă alta și datoria istoricilor români ar fi 
s-o elucideze, îndrăznind să-şi extindă investigaţiile și dincolo 
de grila rigidă a granițelor statale de astăzi. Pentru moment 
ne interesează vlahii din Ungaria, descendenţii 
romanopannonilor. În Istoria românilor citată (vol. II, p. 254) 
se spune că „Folosindu-se de divergentele ce măcinau forţele 
pretendentilor la supremaţia politică din zonă, ungurii au 
ocupat, în etape, întreaga câmpie a Pannoniei în decurs de 
numai câţiva ani“. După care „consolidându-și stăpânirea în 
noua lor patrie, ei s-au putut implica si în diverse atacuri 
prădalnice în ţările din Europa Centrală, Apuseană si de Sud- 
Est“. Făcând abstracţie de exprimările incorecte (un teritoriu 
ocupat în câţiva ani nu este o „patrie“*), constatăm lipsa oricărei 
informaţii în legătură cu cei care au fost învinşi şi apoi ocupati, 
cu toate că acestea sunt bine cunoscute. Se spune chiar în 
Gesta Hungarorum că Pannonia era ţara locuită de slavi, 
bulgari şi vlahi, consideraţi „păstorii romanilor“ (Blachi, ac 
pastores romanorum). Mai mult, chiar după câteva secole de 
ocupaţie, autorul anonim zice că „ţara Pannoniei este păşunea 
romanilor, căci şi acum romanii pasc din bunurile Ungariei 
(terra Pannonie pascua romanorum esse dicebatur, nam et 
modo romani pascuntur de bonis Hungaria). 

Vlahi sau românii (ungurii le spun şi astăzi „romani“; mg. 
roman = român) pannonieni alcătuiau o populaţie numeroasă, 
pe care adevărata istorie a românilor o regăsește, la finele 
secolului al XVII-lea şi în tot secolul al XVIII-lea, pe aceleași 
locuri care le-au aparţinut. Întâmplarea face ca românii 
pannonieni să fie redescoperiti de alti români, tot din afara 
granițelor de astăzi ale României. Este vorba de românii din 
Sudul Dunării, numiţi în genere macedoromâni sau aromâni. 

„întâmplarea“ are o explicaţie istorică referitoare de 
asemenea la românii din afara graniţelor amintite. Este vorba 
de extinderea şi întărirea dominaţiei otomane, care, în ciuda 
numeroaselor neajunsuri pe care le-a determinat, din cauza 
credinţei islamice, a fost totuşi favorabilă populațiilor romanice 
din Sudul Dunării. Este vorba, în primul rând, de considerarea, 
fără discriminări naţionale, a tuturor creştinilor și a neislamicilor, 
ca populaţii supuse. Singura excepţie au constituit-o albanezii 
care au trecut la islamism. Aceștia au fost primii care au atacat 
şi distrus (1788) oraşul Moscopole locuit de aromâni. În rest, 
românii balcanici, sub dominaţia turcească, s-au bucurat de 
anumite privilegii, în special negustorești, alături de greci, 
bulgari, armeni, evrei și alte populaţii. Aceasta, în al doilea rând, 
datorită interdictiei la islamici de practicare a negustoriei şi a 
cămătăriei. Turcii producători sau beneficiari ai produselor erau 
doar ofertanti direcţi ai bunurilor, care, prin intermediul 
negustorilor neislamici, deveneau mărfuri destinate în special 
pieţelor occidentale. 

Primii negustori ai turcilor au fost grecii levantini 
(turcomeriti), care au asociat, pentru comerțul de uscat 
balcanic și Sud-Est european și o parte dintre balcanicii liberi, 
nelegati de îngrădirile agriculturii feudale, la început ca 

transportatori, paznici, traducatori, achizitionari $i vanzatori, 
iar apoi ca negustori autentici. Or, acestia erau prin traditie 
macedoromânii. Cert este faptul că, după nume, ei făceau parte 
din primele companii grecești atestate spre sfârşitul secolului 
al XVII-lea în Austria, Ungaria și Transilvania. Ei erau numiţi 
„greci“, cuvântul „grec“ având până la Unire, în Transilvania, 
semnificaţia de negustor. 

Regimul initial al companistilor greci era tranzitoriu. 
Există documente prin care activitatea lor era limitată la 
procurarea mărfurilor, vinderea pe pieţele marilor oraşe 
revenind negustorilor austrieci, maghiari sau sași. Era de 
asemenea limitată staționarea şi, respectiv, stabilirea lor în 
oraşele occidentale. 

În anul 1684 se constituie la Linz aşa-numita Ligă Sfântă, 
prin care Polonia, Austria şi Veneţia, sub patronajul papei și 
acordul Rusiei, urma să înceapă un război hotărâtor împotriva 
Imperiului Otoman. Au avut loc numeroase confruntări armate 
si diplomatice, care au pus adesea sub semnul întrebării 
independenţa ţărilor românești, revendicate de austrieci, 
polonezi, ruşi si turci. În linii mari, s-a constatat o slăbire a 
puterii otomane, care a şi cedat în câteva bătălii importante, 
decisivă fiind cea de la Zenta (1697) şi creșterea puterii 
austriece. În aceste condiţii a fost încheiată Pacea de la 
Karlowitz (1699). Cele mai multe câștiguri le-a obţinut Aus- 
tria, în stăpânirea căreia vor intra Ungaria si Transilvania. Dar 
cel mai important pentru ambele parti, lucru care s-a obţinut 
în cadrul tratatului austro-turc, a fost respectarea libertăţii 
comerţului, libera circulaţie a mărfurilor și a negustorilor în 
toate statele foste beligerante. 

Acum incepe marea epoca a companiilor grecesti din 
Imperiul Austriac. Cele mai importante centre erau la Viena, 
Budapesta, Sibiu si Brasov. Specificăm faptul că majoritatea 
companistilor macedoromâni au sosit în aceste localităţi cu mult 
înainte de persecuțiile albaneze, că nu erau emigranţi, ci 
negustori înstăriți, care altfel nici n-ar fi fost primiţi în Austria. 

Ceea ce s-a schimbat fundamental după Pacea de la 
Karlowitz a fost statutul negustorilor suditi, care, din negustori 
tranzitori, devin supuși austrieci, cetăţeni cu drepturi şi îndatoriri 
depline alături, în Transilvania, de celelalte trei „naţiuni 
favorizate“, dintre care nu făceau parte însă românii autohtoni. 

În felul acesta, companiile „grecești“ s-au transformat 
în scurt timp în comunități „greceşti“. Negustorii suditi stabiliți 
în marile oraşe amintite își aduc aici familiile, formând cartiere 
„grecești“ și chiar localităţi. 

Dacă înainte de 1700 grecii reprezentau majoritatea 
companistilor si deţineau supremaţia, înmulţirea celorlalți 
suditi si mai ales a familiilor acestora, nevorbitori de limbă 
greacă, a produs separatii şi disensiuni care au si condus la 
despărțirea treptată pe naţionalităţi a comunităţilor, numite 
generic „greceşti“. 

La început grecii companisti aduceau câte un preot grec, 
numit ,,efimerios“, de la mânăstirile lor, care tinea slujbe în 
localuri improvizate, pe termene scurte de până la un an și 
mai ales la anumite ocazii. Situaţia era cu totul alta în cadrul 
comunităților stabile, cu femei, bătrâni şi copii, care necesitau 
asistenţă religioasă şi educaţie. Astfel a apărut problema 
lăcașelor de cult, a preoţilor permanenţi, a școlilor şi a 
cimitirelor separate de cele catolice si protestante. 

Comunitatea sudită din Viena era foarte puternică, la fel 
cea din Budapesta, cu multe ramificații în celelalte oraşe 
austriece şi maghiare, ca şi în cele poloneze. Așa se explică și 
numeroasele nume de familii macedoromâne cu rezonanţă 
poloneză din Austria si Ungaria. Din datele de care dispunem, 
macedoromânii din Viena, proveniţi mai ales din zone sudice, 
vorbitori de limbă greacă, au fost mai apropiaţi de greci decât 
de populaţia germanică. Ei au sfârşit, în ciuda unor încercări 
sporadice de revigorare a limbii vlahe, prin a fi, după mai 
putin de un secol, desnationalizati. Au devenit greci autentici, 
chiar revoluționari, părăsind Austria, sau austrieci înstăriți, 
cu descendenţi până în zilele noastre. Cauza o constituia 
dimensiunea redusă a acestor comunităţi si educaţia grecească 
sau austriacă. 

Alta a fost însă situația macedoromânilor din Ungaria și 
Transilvania şi ea ar merita un studiu special. Chiar dacă și 
aici grecii au deţinut initial prioritatea, aceasta a fost de scurtă 
durată, macedoromânii găsind aici comunități compacte de 
români, respectiv romanopannonieni și dacoromani. 

Încă înaintea dezastrului de la Moscopole, în Ungaria au 
pătruns numeroşi macedoromâni independenţi de companiile 
grecești, negustori sau nu, mai putin înstăriți, în multe oraşe si 
localităţi populate de romanopannonieni. lată cum descrie Th. 
Capidan această situaţie: „Rolul pe care familiile macedoromâne 
l-au jucat în provinciile de sub stăpânirea maghiară locuite de 
români, din nenorocire, nu este încă bine studiat. Atâta se știe 
numai că ele, venind în atingere cu elementul românesc din acele 
părți, imediat s-au înfrățit cu el, luând parte activă la toate 
frământările lui naţionale şi dându-i o seamă de bărbaţi care, 
prin genialitatea şi patriotismul lor, au scris cea mai frumoasă 

pagina din istoria renasterii poporului roman de peste munti. Din 
felul cum acesti romani s-au comportat in provinciile din Ungaria 
rezultă ca acolo unde, în înstrăinarea lor, dădeau de un mediu 
românesc, ei reveneau repede la conştiinţa naţională, 
identificându-se cu aspiraţiile românilor, acolo însă unde acest 
mediu lipsea, ei se pierdeau, prin încuscrire, în mijlocul străinilor 
cu care trăiau“. La aceasta se mai adaugă însă avantajul pe care îl 
aveau fata de greci de a se încadra în comunităţi tradiționale 
românești, atât în Ungaria, cât și în Transilvania. Grecii companiști 
au fost si au rămas izolaţi. Ce-i drept, ei nu s-au „pierdut în 
mijlocul străinilor“, căci, avându-și tara lor, s-au repatriat, o dată 
cu decăderea comerțului levantin pe care îl reprezentau, sfârşitul 
domniilor fanariote din ţările românești (1821), declanşarea 
luptelor pentru independenţa Greciei (1822), situaţia revoluționară 
şi războaiele din Balcani, care au contribuit la nesiguranța şi chiar 
întreruperea comerțului turco-austriac. 

Macedoromânii din Ungaria si Transilvania şi-au redus 
treptat activităţile negustoresti, mai ales după crearea Austro- 
Ungariei (1867). Cei mai înstăriți erau deja posesori de 
terenuri, proprietari de animale, numiţi „economi de vite“, 
bancheri, industriași, înalţi funcţionari, preoţi si ierarhi, 
intelectuali. Doar atât că se considerau, și au dovedit-o cu 
prisosinta în timpul Revoluţiei de la 1848 si după Revoluţie, 
români autentici. Este şi perioada în care nu se mai vorbesc în 
Ungaria și Transilvania dialectele din Sudul Dunării și se poate 
considera încheiată „frumoasa pagină din istoria renașterii 
poporului român“ datorată macedoromânilor. 

Numai că această „pagină“ nu a fost încă scrisă, deși 
cuprinde date şi evenimente importante, între Pacea de la 
Karlowitz (1699) şi crearea Austro-Ungariei (1867). 

Stabilirea si incetatenirea macedoromânilor în Ungaria, 
cu potential economic si cultural avansat, a contribuit la 
revigorarea comunităţilor românești din Ungaria, ale 
romanopannonilor cu care s-au contopit. Sunt cunoscute 
inscripţiile de pe bisericile românești din Ungaria, astăzi 
părăsite, ca cea din Miskolz („Prin cheltuiala confratilor 
români din Macedonia“), din Tokay, Zemlin ș.a., fiind 
cunoscute uneori și familiile care le-au ctitorit (Arghir şi 
Mocioni). Dar bisericile aveau și şcoli, la care învățau atât 
macedoromânii, cât si românii localnici, care, oricum, nu erau 
veniţi din Transilvania sau Ţările Românești. 

Stim că existau eparhii ale românilor din Ungaria si din 
Banat, puternic susţinute de macedoromâni. Mai știm că 
Andrei Şaguna era Mitropolit al românilor ortodocși din 
Ungaria şi Transilvania (1864), dar nu mai stim ulterior nimic 
despre românii ortodocși din Ungaria, cu sau fără 
macedoromânii din care provenea chiar Mitropolitul. 

În Transilvania dispunem de mai multe date, cu toate că nu 
s-au făcut cercetări amănunțite asupra companiilor grecești (temă 
abordată partial abia în 1981 de Olga Ciocanci) si a stabilirii 
masive de macedoromâni în Transilvania, care nu puteau să 
provină doar din companiile grecești de la Sibiu și Braşov. 

Stim care a fost rolul acestora în istoria Transilvaniei, 
dar numai indirect, ei fiind identificaţi de la început de către 
istorici cu românii ardeleni, ceea ce nu este corect, căci, după 
Pacea de la Karlowitz, macedoromânii, ca și grecii, armenii 
etc. și românii munteni şi moldoveni din companiile grecești, 
aveau privilegii și drepturi ca cetăţeni ai Austriei, pe când 
românii ardeleni nu aveau aceste drepturi. Se vorbeşte, de 
exemplu, despre negustorii români din Brașov, care erau 

macedoromâni si români din principate, tolerati la Brasov ca 
turcomeriti (negustori ai turcilor) $i apoi ca austrieci, 
identificaţi însă cu românii din Scheii Brașovului, care nu erau 
negustori, ci carausi ai negustorilor. După cum sunt confundați 
şi ciobanii (păstorii) cu „economii de vite“ (proprietarii 
animalelor) și vânzătorii cu negustorii $.a.m.d. 

Andrei Şaguna descrie mizeria cruntă în care trăiau românii 
ardeleni, ameninţaţi cu pierderea identităţii naţionale, fără 
biserici şi școli, fără drepturi şi proprietăţi, chiar și după abolirea 
iobăgiei. Andrei Şaguna este prezentat și el ca român, care, în 
mod curios era de provenienţă macedoromână, fără specificarea 
faptului că el făcea parte dintr-o masă macedoromână relativ 
numeroasă, stabilită si încetăţenită în Ungaria si Transilvania. 
Că el n-a reprezentat o excepţie, ci o regulă a trezirii conştiinţei 
naţionale românești a macedoromânilor. Nu este întâmplătoare 
nici proveniența sa din Ungaria, unde erau puternice comunități 
macedoromâne şi romanopannonice, şi chiar din Budapesta, 
unde era focarul acestei romanitati — locul de întâlnire (uneori 
chiar în casa familiei Grabovszky, în care a trăit un timp Şaguna) 
al marilor filologi și istorici Samuil Micu-Clain, Gheorghe 
Șincai și Petru Maior, unde erau tipărite şi citite lucrările 
acestora, în care se vorbea despre descendenţii romanilor din 
Nordul si Sudul Dunării. 

Andrei Şaguna s-a bucurat de sprijinul material al 
macedoromânilor. Au fost construite sute de biserici în 
Transilvania, majoritatea din donațiile familiilor 
macedoromâne, majoritatea având preoţi de origine 
macedoromână, unele până în zilele noastre. Acelaşi lucru s-a 
petrecut în legătură cu școlile, clădite cu donaţii din aceeaşi 
provenienţă. Până spre zilele noastre, Brașovul se mândrea 

cu două licee „Andrei Șaguna“ și „loan Mesota“, care poartă 
si ele nume macedoromâne, ca si tipografiile si editurile 
ardelene, ca şi publicaţiile sprijinite de aceiași donatori. 

Acestea sunt numai o parte dintre înfăptuirile culturale 
ale macedoromânilor, majoritatea lor rămân anonime, pierdute 
în mulțimea realizărilor economice ale românilor ardeleni, 
dinainte si de după Revoluţia din 1848, la care au participat 
cu tot entuziasmul, determinându-i, prin același Andrei 
Şaguna, desfăşurarea favorabilă intereselor românești. 

„Pre românii din Transilvania, a promis Andrei Şaguna 
la hirotonirea sa ca Episcop, din adâncul lor somn să-i deştept 
ŞI cu voia către tot ce e adevărat, plăcut si bun să-i trag“. Şi s-a 
tinut de cuvânt. Dar n-a făcut-o singur, ci alături de 
macedoromânii care pe bună dreptate au contribuit la 
„renaşterea poporului român de peste munţi“, cum au făcut-o 
si urmașii acestora, care și-au și uitat de mult proveniența. Ca 
Lucian Blaga sau Octavian Goga, care au scris cele mai 
frumoase pagini despre Sufletul Românesc. 

Niciodată nu vom putea fi pe deplin recunoscători 
macedoromânilor pentru toate aceste înfăptuiri, iar istoria ne 
dovedeşte că până acuma n-am reușit să facem mare lucru în 
această direcţie. Dar timpul nu ne iartă. 

Măcar acum, în ceasul al doisprezecelea al latinitatii 
orientale, când până si fiinţa naţională a Statului Român sade 
în cumpăna vremii, ar trebui să încercăm cu vorba și cu fapta 
să contribuim si noi la renașterea conștiinței nationale a 
macedoromânilor din Sudul Dunării, cum ar fi trebuit s-o 
facem demult. Cum au făcut-o si ei cândva pentru noi. 


10. SIMION BARNUTIU ÎN ACTUALITATE 


Simion Bărnuţiu (1808-1864) este una dintre 
personalităţile nedreptatite ale culturii noastre, căreia, din mai 
multe motive, nu i s-a acordat importanţa cuvenită. Mai mult, 
din cauza adversitatii lui Maiorescu, materializată în scrierea 
Contra scoalei Bărnuţiu (1868), impusă ulterior prin adepţii 
marelui critic, Bărnuţiu a fost şi a rămas catalogat ca 
promotorul unui curent retrograd în cultura română, care n-ar 
prezenta nici un interes. 

În realitate, el a făcut studii serioase si s-a remarcat în 
epocă, făcând abstracţie de rolul său în Revoluţia din 1848, 
ca un bun profesor, mai întâi la Blaj (din 1839) şi apoi la Iasi 
(din 1855). La Iasi, Bărnuţiu a funcţionat mai întâi la 
Gimnaziul Naţional, numit anterior Academia Mihăileană, la 
care Eftimie Murgu predase cursurile de Introducere în 
filosofie, Istoria filosofiei şi Filosofie formală, respectiv 
Logică. Cursurile acestea erau recunoscute la vremea 
respectivă şi chiar mai târziu, dovadă că s-au păstrat mai multe 
manuscrise, printre care şi cel de Metafizică, transcris şi de 
Mihai Eminescu, după 1870. Aceleași cursuri erau ţinute și 
de Simion Bărnuţiu, care mai adaugă Dreptul, Pedagogia, 
Psihologia, Etica şi Estetica. 

Trebuie menţionat faptul că Gimnaziul National, provenit 
din Academia Mihăileană, era o instituţie în care, până în 1860, 
ultimele clase suplineau (ca si la Academia de la Sf. Sava din 
Bucureşti) învăţământul superior, reprezentat anterior de 
academiile domneşti. Înfiinţarea Universităţii din Iasi (1860) 
s-a făcut prin transferul principalilor profesori de la Gimnaziul 
Naţional, care predau aceleași materii. Situaţia nu era 
deosebită, același lucru se petrecea in Austria si Germania, 
înaintea reformei din învăţământul superior. Lui Titu 
Maiorescu, în 1859, i s-au recunoscut în Germania ultimele 
clase de la liceul din Viena (numit tot Academie — Academia 
Theresiană) ca studii superioare, ceea ce explică rapiditatea 
cu care şi-a dat doctoratul. 

Faptul că şi cursurile lui Simion Bărnuţiu erau pretuite o 
dovedește publicarea lor de către adepţii acestuia de la Iași, 
numiţi bdrnutieni. Este vorba despre lucrările Dreptul public 
al românilor (1867), Dreptul natural privat (1868), Dreptul 
natural public (1870) şi Psihologia empirică şi logica (1871). 

Motivele nedreptului atac maiorescian au fost multiple. 
EI era, în genere, un adversar al revoluţionarilor ardeleni, 
printre care se număra și propriul său părinte. Încrezător în 
măreţia și puterea Imperiului Austriac, Maiorescu aprecia ca 
riscante și lipsite de orice suport real pretenţiile revendicative 
ale revoluţionarilor ardeleni, ca și previziunile acestora despre 
viitorul Transilvaniei. În legătură cu prorocirea căderii 
Imperiului Austriac, el zicea într-o scrisoare din 1906: Eu aud 
acest cântec de vreo 50 de ani si am de mult experiența că 
cea mai zadarnică îndeletnicire este prorocirea istorică pe o 
scară mai întinsă. Întâmplarea a făcut ca Maiorescu să nu 
apuce evenimentele bine prorocite de către revoluționarii 
ardeleni şi a murit (1917) cu putin înaintea căderii Imperiului. 

Principial, critica lui Maiorescu era insa justificata in 
perioada respectiva, dovada si stingerea treptata a ideilor 
revoluţionare şi a interesului pentru scrierile lui Bărnuţiu, 
Metafizica, Etica, Estetica şi Istoria filosofiei rămânând 
nepublicate. Dar a considera că ideile revoluţionare ale 
ardelenilor în legătură cu naționalitatea ar fi un pretext sub 
care să se ascundă lenea si barbaria este Lipsit de orice suport. 
Mai ales la adresa unui cărturar ca Simion Bărnuţiu. Dar 
Maiorescu nu s-a rezumat la această atitudine critică. În 1871 3 
când era deputat, a cerut desfiinţarea catedrelor de drept ale 
Univesitatii din lași, ocupate de ,,barnutieni“, ceea ce a 
determinat si reacţiile acestoa: Camera prezentă, se spune într-o 
relatare din „Federaţiunea“, cu un cinism rar, prin gura 
cosmopolitului Titu Maiorescu, nedemnul fiu al lui Maiorescu 
tatăl, nu s-a sfiit a se declara contra românismului, contra 
nemuritorului Bărnuţiu, contra scoalei sale, nu s-a sfiit a 
pretinde de la Ministerul Cultelor desfiintarea tuturor 
profesorilor iesiti sau inspirați de principiile Scoalei Bărnuţiu. 
Câștigul de cauză l-a avut însă Maiorescu. 

De altfel, adversitatea faţă de Bărnuţiu s-a făcut vădită 
la Maiorescu din primul moment al venirii sale la Iasi (1862). 
Aceasta în ciuda apelului pe care îl face, la recomandarea 
tatălui său, la ajutorul lui Bărnuţiu pentru a fi primit la 
Universitate. Numai că Maiorescu dorea, cum încercase şi la 
Bucuresti, să obţină postul de profesor la catedra de drept. 
Adică postul lui Bărnuţiu. Reusind, prin intermediul lui 
Theodor Rosetti, să fie numit profesor, predă la început istoria. 
Bărnuţiu renunță în favoarea lui, dar nu la cursul de drept, ci 
la cel de filosofie. Oricum, numirea ca profesor titular a lui 
Maiorescu n-a fost primită cu entuiasm de către bdrnutienii 
numiţi de către Maiorescu secdturi. 

Maiorescu fi critica pe toti carturarii ardeleni si toate 
publicatiile acestora. Foaia Transilvania, zicea Maiorescu, si 
atâtea foi literare si politice sunt asa de slab redactate, asa 
de stricăcioase prin forma si cuprinsul lor fiindcă trăiesc într-o 
atmosferă stricată si se inspiră de ideile si de simțămintele ce 
caracterizează marea majoritate a «inteligentelor si 
anteluptatorilor» români, cu referinţe dure la Petru Maior, de 
la care își adoptase numele Ioan Trifu, tatăl lui Maiorescu, 
Aug. T. Laurian, Gh. Şincai, T. Cipariu şi Gh. Barițiu. Toate 
acestea au trezit multe adversitati, dar Maiorescu şi 
conservatorii pe care îi reprezenta voiau să scape de mentorii 
ardeleni, buni într-o anumită perioadă, dar fără resursele 
financiare ale boierilor din proaspătul regat și fără o platformă 
politică pe gustul acestora. 

Reusita direcției Maiorescu a însemnat si trecerea în 
umbră a lui Simion Bărnuţiu, cel puţin ca filosof, până spre 
zilele noastre. Au existat totuși exegeze, ca studiul asupra 
filosofiei lui Bărnuţiu din Istoria filosofiei românești, apărută 
la Editura Academiei, ed. I, 1972, ed. a II-a, 1985, din care 
reiese faptul evident că Bărnuţiu dispunea de un adevărat 
sistem filosofic disciplinar, adică acoperea principalele disci- 
pline filosofice, ceea ce nu a mai reușit ulterior nici unul dintre 
filosofii noştri, specializaţi doar în câte una dintre acestea. 
Este şi cazul lui Titu Maiorescu. 

În tinereţe Maiorescu elaborează şi publică la Berlin (în 
1861) o lucrare, cu caracter de popularizare, inspirată de ideile 
lui Herbart, în care prezintă şi o schiţă de sistem filosofic 
disciplinar, care să cuprindă psihologia, logica, estetica, etica 
şi metafizica. Etica este considerată, ca filosofie a moralei, 
a doua parte a esteticii. Din însemnările lui Maiorescu reiese 

că el intenţiona să facă o lucrare de psihologie si una de logică. 
Cercetările psihologice ale lui Maiorescu, publicate de V.I. 
Tănase în 1999, dovedesc faptul că el n-a reușit să realizeze 
primul obiectiv decât prin tatonări vagi, expuse, tot în stil 
popular, în conferinţe publice. A realizat, după câteva decenii 
de documentare și predare a logicii (1858-1876), un manual 
suspectat de plagiat. De unde atunci învinuirea de „lene și 
barbarie“ și cea de „compilare de citate“ reprosata cărturarilor 
ardeleni şi în special lui Bărnuţiu ? 

Bărnuţiu a fost evident mult mai „harnic“ decât 
Maiorescu. Sistemul său disciplinar cuprinde în plus dreptul, 
pedagogia şi istoria filosofiei. Dar nu numai programatic. 
Bărnuţiu a elaborat cursuri pentru toate aceste discipline, pe 
care le-a și predat. Maiorescu a predat doar logica și istoria 
filosofiei contemporane. 

În privinţa originalității, Bărnuţiu se declară în mod 
deschis adept al filosofiei lui Kant, în varianta lui W.T. Krug 
(1770-1842). Maiorescu opta pentru J.F. Herbart (1776-1841), 
declarat doar în primele scrieri și mai ales în orientarea 
psihologiei. 

Cu referinţă la psihologie, se observă că atât Bărnuţiu, 
cât şi Maiorescu s-au inspirat din manualele oficiale din 
învățământul austriac ale lui R. Zimmermann (1824-1897), 
ceea ce explică și denumirea de Psihologie empirică si logică 
a lui Bărnuţiu, ca $i tema comună, la Bărnuţiu si Maiorescu, 
a asociaţiei reprezentărilor. 

Comparatiile de genul acesta, referitoare la extensiunea 
preocupărilor filosofice disciplinare și la realizarea lor într-o 
formă publicabilă, nu-i sunt favorabile lui Maiorescu. Aceasta 
cu toate că Logica lui s-a impus cu timpul şi a jucat un rol 

important în orientarea rationalista a filosofiei româneşti. În 
rest, Maiorescu nici n-a intenţionat să-și lărgească sfera 
preocupărilor filosofice disciplinare, cu excepţia esteticii, 
abordată nesistematic în cadrul criticii literare. 

Ecourile Logicii lui Maiorescu i-au determint pe multi 
exegeti, inclusiv pe Anton Dumitriu, să ignore contribuţiile 
meritorii ale cărturarilor ardeleni în această direcție. S-a mai 
adăugat aici un impediment legat de stilul acestor lucrări, de 
limbajul şi mai ales de terminologia utilizate. Limbajul 
maiorescian este, firește, mai elevat. Dar nu trebuie să uităm 
faptul că cineva a trebuit să înceapă, într-un fel sau altul, să 
transpună în limba română terminologia filosofică. Or, nu 
trebuie să uităm că Simion Bărnuţiu este apreciat și pentru 
meritul de a fi introdus pentru prima dată (in 1839) la Blaj 
predarea filosofiei în limba română în locul limbii latine. 

Rămase în manuscrise, Metafizica, Etica, Estetica si 
Istoria filosofiei ale lui Bărnuţiu i-au influenţat în mod firesc 
numai pe „bărnuţienii“ din epocă, rămânând practic 
necunoscute, cu excepţia exegetilor specialiști. 

La Editura Romania Press, Bucureşti, 2000, a apărut o 
primă editare, îngrijită de loan Chindris, Mihai-Teodor 
Racoviţan şi Gavril Matei, Istoria filosofiei, în două volume, 
a lui Simion Bărnuţiu. 

Parcurgând sumarul acestei lucrări, constatăm cu 
surprindere că aceasta a rămas până astăzi cea mai 
cuprinzătoare carte românească de istoria filosofiei, de la 
începuturi până la Albertus Magnus. Ce-i drept, modul de 
tratare este sumar, dar conţine numeroase referinţe 
bibliografice pentru fiecare paragraf, pe baza cărora pot fi 
completate cunoştinţele şi autorul însuși ar fi putut să treacă 

la extinderea lor. Această materie a fost predată elevilor si 
studenţilor si nu cunoaștem, de atunci încoace, ca aceştia să 
mai fi beneficiat de un asemenea curs amănunţit de istoria 
filosofiei antice și medievale. 

Cursul a fost făcut după modelul lucrării lui Krug Geschichte 
der Philosophie alter Zeit, cu numeroase referinţe si citate ale lui 
Bărnuţiu din Diogenes Laertios, Cicero și Seneca. 

Editorii s-au străduit să pună în evidenţă contribuţiile 
personale ale autorului, modul în care acesta a încercat să 
prelucreze datele de care dispunea. Sunt așteptate, în mod 
firesc, exegeze mai amănunțite asupra acestei lucrări. 

Această ediţie va stimula poate şi interesul pentru 
celelalte manuscrise ale lui Simion Bărnuţiu, care să 
completeze imaginea vredniciei spirituale a acestui cărturar, 
cu totul contrară aprecierii lui Maiorescu. Ea pune în evidență, 
chiar fără intervenţiile editorilor, care puteau contribui la 
ameliorarea textului, cum s-a făcut adesea la editarea lucrărilor 
lui Maiorescu, faptul că nu ne găsim în faţa unei terminologii 
filosofice şi nici a unui limbaj care să denote „barbaria“ la 
care se referea Maiorescu. 

Editarea unei lucrări ca Istoria filosofiei a lui Simion 
Bărnuţiu, ca şi a celorlalte lucrări ale acestuia, lucru care ar fi 
trebuit să fie realizat de mult, reprezintă un gest meritoriu pe 
linia punerii în evidenţă a elevantei învăţământului filosofic 
românesc, liceal şi universitar, încă de la începuturile culturii 
noastre moderne. 


11. POEZIE, ISTORIE SI FILOSOFIE LA 
MIHAI EMINESCU 


Aparitia, in Opere, vol. XV, a mult discutatului 
Fragmentarium al lui Mihai Eminescu (Editura Academiei 
Române, Bucuresti, 1993) ne-a liniştit oarecum, oferindu-ne 
într-o formă „ordonată“ mulțimea de însemnări „haotice“ ale 
poetului. Un Constantin Noica n-ar fi fost de acord cu această 
„ordonare“, el găsind farmecul eminescian tocmai în 
amestecul însemnărilor într-un fel de cosmos originar, din care 
s-a născut Universul poetului, așa cum îl ştim, dar se puteau 
naşte atâtea alte lumi sau tărâmuri ale culturii, pe care a și 
trăit Eminescu, în felul său miraculos, transferându-se grăbit 
dintr-unul într-altul şi chiar lăsându-ne impresia putintei de a 
trăi în universuri paralele. Succesiunea și trecerea nefiind decât 
iluzia neputinței de a reda prin scriere simultaneitatea trăirilor 
pe care le-a avut „omul acesta deplin al culturii românești“ 
într-o viaţă atât de scurtă. În caietele sale întâlnim, într-adevăr, 
acea „lume încremenită în toate frumuseţile ei“ în care 
„trecerea şi naşterea, ivirea şi pieirea sunt numai o părere“. 
Dar ce este cultura, altceva decât „resfirarea acestui ghem 
simultan“, din care încercăm fiecare „să toarcem firul timpului, 
văzând numai astfel ce conţine“ ? „Din nefericire, zice 

Eminescu, atat torsul cat si fuiorul tin intr-una“. Asa se explica 
de ce s-au grăbit toți marii creatori $i ne-au lăsat adesea opere 
abia începute. 

Dar nu putem să rămânem doar la această imagine a 
întregului difuz al unei opere. Cum nu putem rămâne numai 
cu impresia ansamblului statuar de la Târgu Jiu, ci suntem 
chiar nevoiţi să trecem şi să zăbovim la fiecare monument în 
parte. Important este aici să nu uităm întregul sau, și mai bine, 
să vedem întregul în fiecare dintre părţile sale. 

În afara consideratiilor filosofice despre timp si eternitate, 
era firesc şi interesul poetului pentru desfăşurarea timpului. Să 
mai spunem că pentru fuiorul de lână avem si denumirea de 
„caier“ şi gândul ne duce la Kairos, fratele lui Kronos. Ambii 
erau fiii eternității, ai lui Aion, cum zice E. Moutsopoulos, dar 
Kronos era timpul cosmic neschimbător, „nemuritor şi rece“, 
pe când Kairos era timpul în desfășurarea lui terestră, caierul 
timpului, din care iese firul tors si depănat, dar uneori si încăierat. 

În poezia lui Eminescu întâlnim ambele semnificaţii ale 
timpului. Cu referinţă la timpul individual, poetul pretuieste 
eternitatea rece, pe care o caută chiar și în braţele înmărmurite 
ale iubirii. Dar eul singur este o abstracție. Este visul unei 
lumi eterne. Pe când cea adevărată este un „complex de euri“, 
este națiunea. „Fără națiunea mea nu e lume“ va zice 
Eminescu. Dar națiunea are trecutul, prezentul si viitorul ei. 
Natiunea are istorie. Şi se întreabă poetul „Oare acestea nu se 
confundă într-unul întreg, într-un individ ? Cand ?“ Si ne lasă 
pe noi să-i răspundem. Se „confundă“ într-un erou eponim, 
atunci cand se naște „mai rar decât o stea pe cer“. 

Titu Maiorescu observase că poeziile lui Eminescu au ceva 
deosebit fata de toate ale celorlalți si se referea la încărcătura 

lor filosofică. Dar ele mai au ceva, încărcătura caierului din 
care au fost depănate. Încărcătura lor de trecut, prezent și viitor 
al natiei române, de istoria noastră materială și spirituală, de 
simtamintele noastre cele mai tainice, cărora numai el a ştiut să 
le dea „mândra glăsuire“, identificându-se cu ele. 

În lumea creaţiei lui poetice este vorba la fiecare pas de 
istorie, ca și de filosofie. Dar nu de o istorie simplă, de date și 
evenimente, de „istoria-necrolog“, cum nici filosofia nu se 
confundă cu vreun sistem oarecare de concepte rigide, dar nici 
cu lucrul acela de prisos, al trăncănelii eseistice, pe care „îl 
face dracul, când n-are nici o treabă“. Este o istorie vie, 
dialectico-speculativă, în care prezentul este trecutul, iar acestea 
împreună „sunt piedestalul viitorului“. Este motivul pentru care 
poezia lui Eminescu a rămas ceva plăcut și va rămâne pentru 
noi ceva. Ceva-ul acesta nedeterminat, care numai la români 
are forma prescurtată a viitorului ce va fi, când va fi şi unde va 
fi. Căci a fost deja si este, adică „era pe când nu se zărea, azi îl 
vedem si nu e“. Ce-a fost trecutul înaintea lui, se întreabă poetul, 
sau „viitorul când n-oi mai fi“ ? Poezia celui care le poate 
cuprinde pe toate „într-un întreg”. 

Dar istoria, în viziunea lui Eminescu, nu este numai 
a timpului, ci mai ales a gândurilor și a sentimentelor. În poezie 
nu ne interesează numai ce făceau dacii sau voievozii, ci cum 
gândeau, ce simțeau, cum si cui se rugau. Si aceasta pentru 
a şti cum să le facem eventual și noi. 

Nu e dat oricui să gândească astfel, dar nu numai să cugete, 
ci să si înfăptuiască. G. Călinescu nu era prea încântat de 
cunoștințele de istorie ale poetului, dar recunoaște că acesta 
avea totuşi o pregătire chiar sistematică încă din perioada 
studiilor de la Berlin, dovadă numeroasele sale însemnări. Dar 

cărți de istorie n-a scris. Că o putea însă face stau mărturie 
numeroasele liste cu domnitori, cu rudele acestora, cu dregători 
şi boieri, cu fapte şi întâmplări. Dar nu pentru aceasta se instruia 
Eminescu în domeniul istoriei. Şi G. Călinescu aminteşte 
numeroasele sale proiecte de poeme și drame istorice. Ce 
importanţă mai are aici, dacă poetul, asemenea lui Shakespeare, 
prezintă „un amestec de adevăr si eroare“ ? Poate că o făcea 
chiar intenţionat. Si, în cele din urmă, este nevoit si G. Călinescu 
să recunoască faptul că aici „Nu e vorba de a înșira câţi domni 
moldoveni si munteni cunoştea Eminescu, deoarece citirea 
scrierilor lui dezvăluie numaidecât prietenia cu trecutul ţării. 
Rămâne de dovedit numai aptitudinea lui tehnică de istoric, 
capacitatea de a se documenta, îndrumarea bibliografică. Căci 
Eminescu, într-adevăr, ştie să alerge la document încă de tânăr... 
Si, desigur, Eminescu știa cu mult mai multe lucruri, fără să 
avem urme despre aceasta“. 

Astfel de „urme“ se găsesc mai ales în publicistica lui 
Eminescu, unde poate fi şi chiar a fost verificat, sau în 
articolele despre România, scrise pentru Lexikonul de 
Conversatie al lui Brockhaus, la care poetul îl suplinea pe 
istoricul A.D. Xenopol. Dar pe noi ne interesează creația 
poetică pe teme istorice, în care evenimentul ca atare este 
doar fundalul, „piedestalul“ pe care se înalţă poemul. Căci 
Eminescu nu descrie decât sporadic bătălia. El descrie 
sentimentele, gândurile și visurile luptătorilor, pe care nu le 
mai găsim în cărţile de istorie. $i rostiri memorabile, pe care 
numai el le aude si poate să le dea glas. Căci el a ştiut mai 
bine decât oricine să trăiască trecutul în prezent. 

Acestea sunt, fireşte, numai o parte dintre ecourile istoriei 
în poezia lui Eminescu, altele se referă la chemarea trecutului 

în prezent si chiar la ipostazierea lui în viitor: „Tu te-nalta din 
mormânt / Să te-aud din corn sunând...“ Toate acestea au si 
un suport filosofic, exprimat ca atare în Fragmentarium. Dar 
tot atât de firesc este si reversul, adică ecourile poeziei în 
concepţia despre istorie a lui Eminescu. 

„Este muntele, zice el, tată al râurilor şi al poporului 
românesc“. O figură de stil ? Nu, poetul credea că, în genere, 
muntele este „părinte de râuri şi părinte de neamuri omenești“. 
„Popoarele tinere si libere din munte coboară“. Ce să înțelegem 
prin aceasta? Ce este „muntele“ ? Este pentru noi Aion, 
eternul. Un fel de Olimp, din împărăţia căruia descindem. 
Este Kronos cel nediferentiat, care îl aşteaptă pe Kairos, care 
aşteaptă depănarea timpului, diferenţierea, multiplicarea și 
încăerarea, depărtarea și însingurarea, spre o întoarcere 
posibilă. În ciuda faptului că revărsarea și curgerea conduc 
spre adunarea apelor, spre contopire si indistinctie. „Direcţia 
celei dintâi mișcări târăşte secolii după ea“, zice poetul. Râurile 
sapă albii adânci, pârtii de alunecare, din care apele nu se mai 
întorc, dar popoarele, tinere sau bătrâne, se pot întoarce, în 
vremuri grele, dacă valurile istoriei nu le-au dus prea departe, 
spre „muntele tată“ din care au purces. Ne putem imagina 
această întoarcere spre origini. Ca un fel de curgere inversă, 
de la mări şi oceane spre izvoare. lar poetul nostru a gândit 
această întoarcere, căci istoria, pe care o tot invocă el, istoria 
poporului român, i-a oferit exemple. El însuși nefiind altceva 
decât această „întoarcere“, pe care a trăit-o fără efort, căci el 
era cel care a fost şi care ar trebui să fie. 

Nu ne miră deloc tenta schopenhaueriană a viziunii sale 
despre istorie. Căci este filosofică și personală. Nu este voința 
obscură de a exista, ci voința poetului si a natiei sale de a fi 


138 \ Alexandru Surdu 


ceea ce este, ceea ce a fost sa fie. Căci românii au coborât din 
munţii lor și au trăit în preajmă, pe „plaiurile“ acestora, cum 
zicea Blaga, sau cu nostalgia lor, atunci când au ajuns pe 
tărâmul bărăganelor. 

Este aceasta o concepţie despre istorie ? Dar despre istoria 
cui ? „Istoria este voinţă și nu teorie“, zice poetul. Istoria 
noastră este voinţa noastră, a celor care am fost şi care suntem. 
Trebuia să vină cineva, care o cunoştea mai bine decât noi 
toţi, care se „confunda“ cu ea ca să ne-o spună. Un datator de 
seamă, un semădău al ceea ce a fost mai bun si mai frumos în 
caierul timpului nostru. Eminescu. 


12. METAFIZICA IN VIZIUNEA LUI 
VASILE CONTA 


Vasile Conta (1845-1882) a fost cunoscut mai ales pentru 
concepţia lui materialist-militanta şi ateistă. El a combătut, 
într-adevăr, sistemele filosofice idealiste si spiritualiste, ca si 
religia în genere, având asupra acestora o viziune evoluționistă, 
care începe cu fetisismul şi idolatria si se termină cu panteismul 
si materialismul. Se observă însă faptul că, deși apelează 
frecvent la argumente din domeniul ştiinţelor, el nu are o 
atitudine pozitivistă fata de filosofie si fata de metafizică în 
mod special. El însuși utilizează expresia de „metafizică 
materialistă“. 

Mai mult, în lucrarea Încercări de metafizică, el chiar 
pune pe același plan încercările metafizice ale spiritualiștilor 
si ale materialistilor, care converg spre aceeași problematică. 
„Atât materialistii cât şi spiritualisti de toate speciile considera 
conceptiunea forței materiale, care este principiul universal 
pentru cei dintâi, ca diametral opusă cu conceptiunea spiritului, 
care e principiul universal pentru ceilalți. Cu toate acestea, 
atât forţa pentru materialişti, cât si spiritul pentru spiritualisti, 
reprezintă cauza primă a lucrurilor, punctul cel de pe urmă la 
care au ajuns cercetările noastre. Acel ceva care nu se mai 

poate analiza si care trebuie sa fie admis in stiinta ca simplu 
articol de credinta. Aceeasi dificultate pe care o incearca 
materialistul, cand voieste a defini forta, o incearca si 
spiritualistul ce voiește a defini spiritul. Materialistul își 
inchipuieste la urma urmei forţa în mintea sa cam în același 
fel în care spiritualistul cel mai înaintat îşi închipuieşte ceea 
ce numește el substanţa spirituală. Toate acestea dovedesc că 
deosebirea dintre materialism şi spiritualism nu este așa de 
radicală pe cât şi-o închipuiesc partizanii respectivi ai acestor 
sisteme, şi că lupta dintre acești adversari este abia ceva mai 
mult decât o simplă sfadă pentru cuvinte“. Motivul acestor 
afirmaţii, neaşteptate pentru un materialist militant, rezidă în 
accepţia lui Vasile Conta despre metafizică în genere, 
indiferent de aspectele ei materialiste sau spiritualiste. 

În lucrarea Bazele metafizicii, Vasile Conta nu face o 
distincţie clară între filosofie si metafizică, înclinând contex- 
tual s-o reducă pe prima la ultima, dar nu în accepţia 
disciplinară, ci conceptual-categorială. Disciplinar vorbind, 
metafizica ar trebui să fie distinctă de ontologie, logică, 
metodologie, gnoseologie și epistemologie, ca discipline 
fundamentale, dar şi de etică, estetică, filosofia culturii etc., 
ca discipline secundare. De regulă, metafizica este partea 
ontologiei care studiază cauzele prime sau principiile, ceea 
ce acceptă și Vasile Conta, dar el extinde sfera metafizicii la 
ideile generale referitoare la întreaga existenţă si realitate in 
genere, adică si la probleme ontice obișnuite, determinabile 
categorial prin conceptele de spaţiu, timp, vid, materie, 
mișcare, forţă, cauzalitate, necesitate; dar si la probleme 
gnoseologice, psihologice, logice, estetice și sociologice. 

De genul principiilor clasice sunt, la Vasile Conta, așa- 
numitele „legi fatale“, prin „fatalitate“ intelegandu-se aici 
„necesitate absolută“. Legea ondulatiunii universale este 
principiul suprem care guvernează apariţia, dezvoltarea şi 
dispariţia oricărei forme din natură, gândire (cunoaștere) și 
societate. Formele evolutive sunt imaginate figurativ ca undele, 
coborâtoare si suitoare. 

Din perspectivă gnoseologica, V. Conta imaginează un fel 
de „piramidă a cunoașterii“, care are la bază datele perceptiilor 
senzoriale, prin care sunt elaborate noţiunile sau ideile generale 
de gradul întâi („„munte, lac, frunză“, sunt exemplele autorului). 
Aceste idei sunt grupate într-un număr mai mic de idei generale 
de gradul al doilea, care la rândul lor se grupează în idei de 
gradul al treilea ș.a.m.d. Unele dintre ideile generale (de fapt 
categorii) constituie „cadrul câte unei ştiinţe“. Științele ar fi si 
ele ierarhizate în genuri și specii ca şi categoriile (botanica şi 
zoologia sunt specii ale biologiei). Metafizica este considerată 
„Stiinţa care caută a cuprinde toate cunoştinţele omeneşti într-o 
singură cugetare și în sfera unei singure idei universale“. Ea 
ocupă vârful piramidei cunoștințelor. 

Metafizica este considerată ştiinţă în măsura în care operează 
asupra ideilor generale ştiinţifice, constată asemănarea lor si le 
grupează. Dar nu se mai comportă ca o ştiinţă în momentul în 
care încearcă să explice principiul universal, pentru faptul că 
acesta nu mai este, la rândul său, încadrabil în alte principii. 
Strădania de a face totuși inteligibil acest principiu conduce la 
utilizarea de metafore şi ipoteze neverificabile. Situaţie 
considerată de către gânditor ca valabilă pentru orice metafizică. 
Metafizica spiritualistă monoteistă consideră ca principiu un 
singur spirit universal. Pentru explicarea acestuia este necesară 

referinţa la persoana umană, asemănătoare acestuia. Dar spiritul 
universal întrunește forma și calităţile omului în perfecțiunea lor, 
ceea ce este greu de imaginat. Metafizica materialistă reduce 
totul la o substanță materială universală, din care s-ar fi diferențiat 
apoi, nu se ştie cum și de ce, o infinitate de corpuri diferite. 

Reprezentarea principiului universal prin ipoteze 
neverificabile se bazează, după V. Conta, pe o combinare a ideii 
infinitului cu caracterele lucrurilor sensibile care îi servesc ca 
termen de comparaţie metaforică. În felul acesta, metafizica 
pătrunde în domeniul ,,quasi-cunostintelor“ si devine un fel de 
„poezie ştiinţifică“. Ceea ce nu constituie însă un motiv pentru 
respingerea ei în manieră pozitivistă. Tendinţa către idei tot 
mai generale este proprie oricărei științe si reprezintă o 
„necesitate mentală“. „În zadar, zice el, s-ar refuza cineva să 
unifice prin generalizare toate ştiinţele, precum în zadar s-ar 
refuza de a concepe o singură idee generală pentru toate faptele 
particulare ce au caractere comune, căci generalizarea, tocmai 
ca valurile cu care luptă cineva, revine în mintea noastră cu atât 
mai mare impetuozitate, cu cât a fost respinsă mai violent“. 

Pentru realizarea obiectivului metafizicii, acela de a obţine 
o concepţie unitară asupra universului, sunt necesare, dupa Vasile 
Conta, câteva condiţii: a) examinarea valabilitatii cunoştinţelor 
noastre prin confruntarea lor cu realitatea la care se referă; b) 
determinarea si explicarea caracterelor comune ale tuturor 
lucrurilor, precum: substanță, cauză, formă etc.; c) reducerea la 
unitate a tuturor cunoștințelor şi lucrurilor, fie prin gruparea lor 
sub un singur principiu universal, fie prin conceperea altor 
raporturi care fac din toate lucrurile un întreg organic; d) stabilirea 
de ipoteze verificabile sau chiar neverificabile a căror probabilitate 
să fie bazată pe rezultatele științelor particulare. 

În aceeași lucrare, Bazele metafizicii, autorul tratează, in 
maniera condiţiilor enumerate, câteva probleme referitoare 
la: existenţă, realitate si adevăr. 

Credinţa în faptul că ceva există se confundă în principiu, 
după Vasile Conta, cu însăși conștiința noastră. Individul uman 
este însă conștient în mod nemijlocit de propriul său eu și de 
facultăţile sale de cunoaştere care alcătuiesc lumea sa interioară 
sau subiectivă. S-ar putea considera că aceasta este determinată, 
că lumea exterioară n-ar fi altceva decât o închipuire a celei 
interioare. Conta se referă la voinţă si conchide că manifestarea 
acesteia întâmpină întotdeauna o rezistenţă care provine de la 
altceva sau de la altcineva, cu care nu poate să se confunde. 
Senzatiile lucrurilor exterioare, între care sunt si organele 
trupului meu, nu sunt închipuiri create de eul meu, ci sunt 
impuse contra voinţei acestuia de către ceva exterior, fie că este 
vorba de trupul meu, fie de alte lucruri. 

Lumea exterioară există, dar nu este simplă și nici 
omogenă. Ea produce impresii diferite în funcţie de organele 
de simţ cu care este receptată și de modificările permanente pe 
care le suferă. Cunostintele noastre despre lucruri se bazează 
pe constatarea asemănărilor şi deosebirilor dintre acestea, cât 
si a gradului lor de asemănare și deosebire. „Ştiinţa lucrurilor“ 
nu este altceva decât clasificarea lor în funcţie de aceste criterii. 

Cunostintele noi se obţin fie prin „percepția efectivă 
completă a simţurilor“, fie prin analogie și inducție. Percepția 
efectivă completă se referă, în cazul unui singur lucru, la cât 
mai multe din componentele sale sau, în cazul unui complex 
de lucruri, la perceperea fiecăruia în parte. În situaţii 
asemănătoare este suficientă perceperea câtorva componente 
sau câtorva lucruri pentru a conchide, prin analogie sau inducţie, 
la existenţa celorlalte componente sau a celorlalte lucruri. 


144 \ Alexandru Surdu 


Cu aceleasi mijloace cunoastem nu numai lumea exterioara 
obiectuală, ci cunoaştem si alte fiinţe asemănătoare noua, dotate 
cu trupuri și euri asemănătoare cu cele ale noastre. Şi constatăm 
ca si ele au aceleași imagini despre lumea înconjurătoare. Mai 
mult, în anumite împrejurări, care nu sunt la dispoziţia noastră, 
ne putem baza pe experienţa celor care le-au avut. 

Observăm la Vasile Conta modalitatea complexă de 
abordare a existenţei pe coordonate ontologice, gnoseologice 
(uneori cu accente psihologice) si chiar logice. El tratează si 
despre deducție, pe care o consideră o modalitate mai ales 
demonstrativă a cunoștințelor obţinute deja. 

Tratând, cu aceeași ocazie, şi despre cauzalitate, el 
constată că, tot prin analogie si inducţie, regresivă sau 
progresivă, putem obţine cunoştinţe atât despre trecut, cât şi 
despre viitor. Condiţia pe care o impune concepţia lui 
materialistă este ca demersurile noastre să pornească de la 
percepţia efectivă a lucrurilor și a stărilor de fapt. 

Experienţa, consideră V. Conta, evidenţiază faptul că toate 
corpurile din lume se influenţează reciproc si că fiecare corp 
suferă o modificare prin influenţa exercitată de celelalte corpuri. 
Si, problemă asupra căreia insistă, corpul omenesc este supus 
acelorași transformări. Aici sunt introduse, rezumativ, câteva 
consideratiuni de tip evolutionist, dezvoltate pe larg in Teoria 
ondulatiunii universale şi mai ales în lucrarea despre Originea 
speciilor. „De aceea, consideră Vasile Conta, tot prin influența 
exercitată asupra-i de celelalte corpuri a trebuit și corpul 
omenesc să se modifice treptat, diferentiindu-si necontenit 
organele și funcţiile, pentru a se ridica de la cea mai de jos până 
la cea mai de sus treaptă cunoscută de perfecţionare organică“. 
Referințele despre sistemul nervos şi evoluţia acestuia îl conduc 
pe filosof la consideratiuni despre facultăţile intelectuale si 

morale, conturând astfel imaginea unei teorii complexe a 
existenţei cu aspecte ontologice, logice, psihologice și 
sociologice. Este vorba, firește, numai de unul dintre capitolele 
metafizicii lui Vasile Conta, pe care n-a mai apucat, din cauza 
bolii necruțătoare, să-l ducă la desăvârșire. 

Dintr-o schiţă de plan reiese că existenţa era unul dintre 
paragrafele principiilor fundamentale, care mai cuprindeau 
referinţe la: realitate; adevăr (relativ şi absolut); cantitate, număr 
si infinit; formă, calitate si substanţă; reducerea la unitate. Această 
secţiune sugerează, după titlurile enumerate, drumul către 
principiul sau ideea generală de la care ar trebui să pornească 
metafizica. Grupările binare și triadice ale categoriilor, sugerează 
si anumite principii metodologice dialectico-speculative 
neilustrate însă explicit în lucrările elaborate. 

Din restul schiţei de plan — lumea (cu referinţe la forte si 
materie; spaţiu şi vid; timp și repaus; necesitatea în lume), 
atracţia si repulsia universală, asimilatia universală şi 
ondulatiunea universală — putem conchide intenţia, chiar 
mărturisită de autor, de a îngloba toate lucrările sale filosofice 
într-un tratat de metafizică. 

Relatarea unei discuţii a lui Vasile Conta cu B.C. Liveanu, 
în toamna anului 1881 (se va stinge la 21 aprilie 1882), este 
edificatoare asupra intentiilor sale și totodată emoţionantă pentru 
soarta acestui om de numai 37 de ani. „Mi-am pus în gând ca în 
iarna aceasta să sfârşesc metafizica mea. Te asigur că am să mă 
tin de vorbă, fiindcă vad bine că multă vreme n-am s-o mai pot 
duce. Apoi, tu ştii bine că viata mi-a devenit de mult o povară, 
din cauza boalei şi celorlalte mizerii de tot felul. Dacă nu voiesc 
totuși să mor, e că ţin să-mi isprăvesc metafizica și s-o traduc în 
limba franceză împreună cu celelalte scrieri“. Dar n-a mai reușit 
să se tina de vorbă. 


13. DAN BADARAU - UN REPREZENTANT 
AL CLASICISMULUI LOGIC 


Dan Badarau (1893-1968), descendentul unei familii de 
boieri moldoveni, a beneficiat de o educaţie aleasă, făcându-şi 
studiile liceale la Paris. A terminat Facultatea de Drept la Iasi, 
după care a luptat în Primul Război Mondial, obținând gradul 
de căpitan. Urmează apoi cursurile Facultăţii de litere si filosofie, 
susținând la Sorbona doctoratul în filosofie cu teza principală 
Essai sur la pensée (1924). Lucrarea sa L’individuel chez 
Aristote, publicată la Paris în 1936 este citată şi utilizată în 
comentariile lui J. Tricot la traducerea Metafizicii lui Aristotel. 

Dan Bădărău a fost mai întâi conferenţiar (1926) şi apoi 
profesor (până în 1949) de filosofie și logică la Universitatea 
din Iaşi. A funcţionat un timp ca cercetător la Institutul de istorie 
și la Institutul de filosofie, iar din 1964 la Centrul de logică al 
Academiei Române, la care era membru corespondent din 1963. 

A avut o bogată activitate publicistică, cele mai multe 
lucrări, apărute în studii ample si monografice, sunt de istoria 
filosofiei şi de logică. Mai cunoscute sunt monografiile despre 
Dimitrie Cantemir (1964) şi despre Leibniz (1966). 

În legătură cu Dimitrie Cantemir au rămas valabile tezele 
sale referitoare la sursele de inspiraţie ale Principelui 
moldovean, în special Van Helmont și Ieremia Cacavela. 
Cercetările ulterioare i-au confirmat presupunerile. Valoarea 
operei filosofice a lui Cantemir rezidă, în primul rând, aşa 
cum aprecia şi Dan Bădărău, în strădania sa de a-şi însuși 
cunoştinţele generale din epocă, de a încerca sistematizarea 
lor si, cel mai important lucru, de a le transpune în limba 
română. Ceea ce, din cauza condiţiilor nefavorabile, n-a reuşit 
s-o facă decât parţial, în lucrările sale literare. Cu toate acestea, 
ne-a lăsat o primă listă de termeni filosofici româneşti, care 
ne impresionează şi astăzi prin frumuseţea şi caracterul lor 
adecvat: ceintd şi estime pentru „esenţă“ sau feldeintd pentru, 
„fel de a fi“ ş.a., a căror originalitate este incontestabilă. 

În legătură cu G. W. Leibniz, a cărui operă începuse să 
prezinte un interes deosebit pentru istoria logicii matematice, 
care se impunea la începutul secolului trecut, Dan Bădărău 
critică poziţia lui Russell, care, logicist fiind, încearcă să deducă 
din analiza logică a propozitiilor lui Leibniz teoria lui despre 
substanţă. Structura subiect-predicat ar determina raportul 
substanta-accidente. Dan Bădărău consideră, dimpotrivă, că 
doctrina despre substanţă, ca substrat şi subiect ultim, nu numai 
în concepţia lui Leibniz, determină structura propoziției si în 
mod special a propozitiilor de inesse. A considera că predicatul 
este în subiect nu este altceva decât a transpune propozitional 
situaţia obiectuala în care proprietatea (individuală sau comună) 
există numai într-un corp care constituie suportul acesteia. În 
realitate, inerenta ar fi valabilă numai pentru propoziţiile cu 
subiecte individuale, dar Leibniz extinde consideratiile sale si 
asupra propozitiilor care se referă la legături între specii si 

genuri, in care predicatul (gen) este mai extins decat subiectul 
(specia), pe care il cuprinde. Ceea ce denota prioritatea onticului 
fata de logic în viziunea lui Leibniz. 

În genere, Dan Bădărău, adept al concepției clasiciste in 
logică, fără să fie un adversar al noilor teorii logico- 
matematice, respinge teza adoptată mai ales de către 
reprezentanţii extremiști ai logicismului matematic, după care 
singura logică acceptabilă ar fi logica matematică. Aceasta în 
ciuda rezultatelor sale spectaculare din ştiinţele exacte şi din 
domeniul tehnicii. În mod special, D. Bădărău nu este de acord 
cu interpretarea logico-matematică a formelor clasice: 
noţiunea, judecata și raționamentul, având pentru fiecare o 
bună acoperire istorică. 

Încă din tinereţe a studiat problema aristotelică a raportului 
dintre individual şi universal. Existenţa efectivă este a lucrurilor 
individuale, dar știința este a universalului, a noţiunilor şi a 
categoriilor care îl exprimă. D. Bădărău acceptă situaţia 
aristotelică a imanentei universalului in individual si a posibilității, 
prin abstractizare, de concepere mentala a universalului. Cuvintele 
în genere se referă la lucruri prin intermediul gândurilor. Gândurile 
acestea sunt noțiunile sau conceptele, cărora nu li se mai dă nici 
o importanţă în logica matematică. 

Făcând distincţia dintre existenţă și fiinţă, prima referitoare 
la entităţile materiale, ultima la cele mentale, D. Bădărău 
consideră, în spirit aristotelic, că renunţarea la entitățile mentale 
ar însemna implicit renunţarea la fiinţă, la ceea ce este şi, respectiv, 
la esenţă. Entitatile matematice, triunghiul, de exemplu, nu există, 
ca rigla sau compasul, ci este, reprezintă ce este-le diferitelor 
obiecte cu forme triunghiulare. D. Bădărău chiar încearcă o 
reconstituire a concepţiei lui Aristotel despre noţiune din 

consideratiile acestuia despre neființă. Aceasta are, la Aristotel, 
două acceptii: nefiinta prin accident, adică materia, şi nefiinta în 
sine, absolută. Fără distincția dintre existenţă şi fiinţă nu poate fi 
abordată aceasta problemă. Materia există, dar nu are încă fiinţă, 
este neființă. Dar nu este neființă absolută, adică privatiune totală. 
Materia ca neființă reprezintă posibilitatea de a fi ceva. Aurul 
este materia (materialul) care poate fi transformată în inel. Este 
materialul căruia i se poate adăuga o formă, care poate să devină 
ceva anume. Caracterul potenţial al materiei se face vădit prin 
faptul că nu poate să devină orice. Din cânepă, zice Aristotel, se 
pot face veşminte dar nu fierăstraie. Ceea ce înseamnă că si 
determinatia formală a materiei, care este noţiunea sau universalul, 
nu se poate aplica oriunde si oricum, că aceasta trebuie să aibă 
un suport care este capabil potenţial să fie actualizat într-un lucru 
determinant, într-o fiinţă (în sensul originar al cuvântului) 
autentică. Ceea ce înseamnă că noțiunea, care are ființă, se 
actualizează prin contrariul ei, prin neființă, adică prin materia 
existentă în prealabil. 

În mod asemănător este solutionata și problema esenței, 
a ce este-lui, care există potential în obiecte, dar care fiinteaza 
doar în mintea omului, fiind desprinsă ca determinatie formală, 
prin abstractizare, din totalitatea determinatiilor existențiale, 
ca fiind comună, generală și universală pentru toate obiectele 
încadrabile într-un anumit gen. Acestea sunt principalele 
consideratiuni de natură ontică și gnoseologica pe baza cărora 
pot fi studiate apoi, prin raportare, caracteristicile logice ale 
noțiunii, generalitatea şi gradele acesteia. Dar nici raporturile 
logice dintre noţiuni, dintre specii si genuri, termenul de 
„specie“ (eidos) având semnificaţia de formă (a ceva), nu sunt 
independente de suportul lor material, referential. Este si 

motivul pentru care, fata de lucrul individual, nu sunt suficiente 
specia si genul, ci trebuie să li se adauge diferenţa, propriul si 
accidentul. Căci numai pe baza acestora, a genului proxim şi 
a diferenţei specifice, poate fi alcătuită definiţia, adică 
explicitarea logică a unei noţiuni căreia, prin adăugarea 
propriului şi accidentului, i se conferă coordonatele raportării 
la lucrurile individuale. 

Noţiunea nu poate fi redusă la cuvântul care o exprimă, 
căci raporturile dintre cuvinte sunt gramaticale, nu logice. Dan 
Bădărău revine adesea la poziţia aristotelică (vide în special 
studiul Noţiunea de concept de-a lungul istoriei, în Dan 
Bădărău, Scrieri alese, Editura Academiei Române, București, 
1979). Cuvintele sunt nume si verbe. Ele alcătuiesc propoziţii. 
Dar cele din voce (cuvintele) sunt semne ale celor din minte 
(ale gândurilor, ideilor, respectiv ale noţiunilor). Cuvintele pot 
fi studiate si fără legătură cu alte cuvinte, dar nu gramatical, ca 
substantive, adjective etc., ci ca expresii ale noţiunilor cu 
referinţă la lucrurile individuale, despre care se spun. Prin 
aceasta este instituită posibilitatea tratării separate a noțiunilor 
în cadrul a ceea ce s-a numit ulterior „teoria noţiunii“, contestată 
nu numai de către reprezentanţii logicii matematice, ci şi de 
către reprezentanţii tendinţelor psihologiste din logica 
tradiţională. Psihologiștii consideră că actul gândirii 
propriu-zise îl constituie judecata si, respectiv, propoziţia care 
o exprimă, noţiunea nefiind altceva decât rezultatul unei analize 
ulterioare a componentelor judicative. Dar pierderea 
caracterului independent al noţiunii, al tratării sale în raportare 
directă la lucrurile individuale, conduce la pierderea unui 
capitol important al logicii clasice referitor la ceea ce, tot în 
manieră aristotelică, constituie problema categoriilor. 

Dan Bădărău a tratat în numeroase lucrări, intentionand 
să publice și o monografie, despre teoria categoriilor. L-au 
interesat în mod special categoriile la Aristotel, dar și la Platon, 
Plotin, Hegel ș.a. 

Specificul categoriilor aristotelice îl constituie tripla lor 
semnificaţie: lingvistică, logică şi ontică. Lingvistic, ele sunt 
expresii care se spun despre ceva, dar nu despre orice. Ele se 
spun despre lucrurile individuale care fac parte dintr-un anumit 
gen, ceea ce le conferă caracter notional. Aristotel enumeră 
zece genuri de categorii, cel mai important, asupra căruia 
insistă Dan Bădărău, fiind substanţa. Aceasta are o dublă 
semnificaţie: prima si secundă. Substanţa primă este lucrul 
individual, corporal, despre care se enunţă categoriile, iar 
substanţa secundă este specia sau genul, adică cele care se 
enunţă despre substanţa primă. Dubla semnificaţie a substanţei 
repune în discuţie dubla raportare a noțiunilor fata de lucrurile 
individuale (gene ton onton, genuri ale lucrurilor) şi faţă de 
ele însele (gene ton kategorion, genuri de categorii). 

Toate acestea pledează pentru indreptatirea tratării sepa- 
rate a noţiunii ca formă de bază a gândirii, prioritară fata de 
judecată. Referindu-se la concepţia lui Goblot, după care 
noţiunile nu ar fi decât judecăţi virtuale exprimate printr-un 
singur cuvânt, fie ca subiect, fie ca predicat, Dan Bădărău 
surprinde pierderea raporturilor categoriale, care nu sunt de 
natură predicativă. „Om“, de exemplu, se spune despre o 
anumită vieţuitoare rațională fără ca aceasta, ca individual 
(individuum ineffabile), să constituie subiectul vreunei 
propoziţii. Același lucru se petrece în cazul raportării speciei 
„om“ la genul „muritor“. „În tot cazul, consideră D. Bădărău, 
când acordăm prioritate conceptului asupra judecății, 

întelegem o anterioritate logică, nu cronologică“. Oricum, 
consideră autorul, „dacă supunem conceptul unui examen cu 
totul riguros, nu putem să nu descoperim că între aparatul 
definitoriu care îl determină si operația discursivă propriu- 
zisă există o deosebire care nu mai este de grad, ci de natura“. 

De altfel, după Dan Bădărău, tot în manieră clasicistă, 
judecata, respectiv propoziția, structurată în subiect si predicat 
(in acceptie logică), este precedată de raportul prejudicativ 
caracteristic actului denominativ. Adică de raportarea expresiei 
lingvistice la un substrat material (substanță, corp, obiect, 
vietuitor), ceea ce justifică si denumirea originară de „subiect“. 
Mai mult, relaţia prejudicativă obiect-denumire este 
determinată la rândul ei de structura ontică substanta-atribut 
(proprietate). Acesta este şi motivul pentru care Aristotel nu 
foloseşte de regulă exprimarea judecății în forma ,,S este P“, 
ci în forma „P revine lui S“, adică ,,P este un atribut al lui S“. 
Altfel spus, pe Aristotel nu-l interesează forma gramaticală a 
judecății, ci structura stării de fapt care determină enunţul. 
Ceea ce nu înseamnă, după Dan Bădărău, că judecata ar trebui, 
în maniera logicii matematice, să abandoneze structura 
subiect-predicat şi să exprime relaţiile dintre obiecte. În spirit 
clasicist aristotelic, el consideră că relaţia, ca gen de categorii, 
are acelaşi statut logic ca și restul categoriilor. Ceea ce 
înseamnă că ea trebuie, ca şi celelalte categorii, să fie inclusă 
în predicatul logic, și nu între subiect şi predicat. În cazul 
propoziției „Socrate este mai bătrân decât Platon“ structura 
ei logică este „S este P“, subiectul fiind numele „Socrate“ iar 
predicatul „mai bătrân decât Platon“, si nu ,,S este în relaţia 
«mai bătrân decât» cu P“, deoarece relaţia nu are loc între 
„S“ și „P“, ci între persoana numită ,,S“ și persoana numită 

„P“, după cum nici în propoziţia obişnuită „câinele latră“, 
cuvântul „câine“ nu latră, ci animalul numit „câine“. 

Referindu-se la valoarea de adevăr a premiselor din 
cadrul silogismului clasic, Dan Bădărău critică interpretarea 
logico-matematica a silogismului, care, în viziunea lui Jan 
Lukasiewicz, ar fi o implicatie al cărei antecedent este o 
conjunctie. Interpretat ca tautologie, silogismul, obținut prin 
substituirea unor variabile de termeni, ar fi întotdeauna 
adevărat, ceea ce ar conduce la pierderea oricărei semnificaţii 
a discuţiei clasico-aristotelice referitoare la valoarea de adevăr 
a componentelor silogistice. Lukasiewicz are dreptate în 
legătură cu forma implicativă, dar aceasta, consideră Dan 
Bădărău, nu corespunde silogisticii, nici în interpretarea 
aristotelică, nici clasico-traditionala (vide Dan Bădărău, Le 
syllogisme et le probleme de la véracité des prémisses, in 
L’homme et la société contemporaine, Editura Academiei 
Române, Bucuresti, 1963). 

Prin intreaga sa activitate filosofica, Dan Badarau a fost 
un sustinator, cu dovezi incontestabile, al clasicismului logic. 
Este vorba de o poziţie indrazneata pentru vremea aceea, când 
logica matematică era în mare vogă, iar clasicistii erau criticati 
cu orice ocazie. Poziţia lui Dan Bădărău n-a fost singulară, 
nici pe plan european, nici la noi. Este aproximativ perioada 
în care s-au afirmat încă doi logicieni clasicisti, Florea Tutugan 
şi Petre Botezatu, care au şi obținut rezultate remarcabile în 
domeniul silogisticii, dovedind, ca şi Dan Bădărău, viabilitatea 
clasicismului logic. 


14. DINASTIA DE CARTURARI A 
BOGDANILOR 


Întâmplarea a facut ca, într-un fel sau altul, în petrecerea 
anilor, să am de-a face, direct sau indirect, fie cu opere elabo- 
rate de cărturari din familia Bogdanilor, fie cu personalităţi 
care i-au cunoscut. Mai mult, am avut chiar ocazia unor discuţii 
fiosofice, extrem de utile pentru mine, cu ultimul cărturar de 
seamă din această „dinastie“. Acesta este motivul pentru care, 
fără a face vreo investigaţie anume, aș putea să evoc aici câteva 
impresii şi amintiri în legătură cu fiecare dintre aceştia. 

Interesul meu pentru loan Bogdan (1864-1919) datează 
din perioada în care mă documentam, prin anii '75-'76, în 
vederea elaborării unei monografii despre Scheii Brașovului 
(apărut abia în 1992). Am studiat pe atunci una dintre cele mai 
reprezentative lucrări ale acestuia, Documentele privitoare la 
relaţiile Țării Românești cu Braşovul si Tara Ungurească în 
secolele XV-XVI, apărută la Bucureşti în 1905. Interesându-mă 
şi alte documente, necuprinse în această culegere, şi urmărind 
depistarea lor, am descoperit, fără vreun interes special, istoria 
interesantă şi mai putin cunoscută a Documentelor respective. 

În anul 1895 soseşte la Braşov marele slavist Liubomir 
Miletici, fost preşedinte al Academiei Bulgare. Teza lui era 
că legătura dintre mediobulgară și neobulgară, deci între limba 
vorbită de bulgari înainte de 1400 şi cea de după 1700, 
întreruptă documentar de ocuparea Bulgariei de către turci, 
ar putea fi găsită în documentele din acea perioadă de pe 
teritoriul românesc de astăzi, pentru faptul că locuitorii acestui 
teritoriu ar fi fost pe atunci bulgari. Este vorba, fireşte, de o 
ipoteză, care, principial, este falsă, dar, aristotelic vorbind, 
nu este total falsă. Înainte şi după ocuparea Bulgariei de către 
turci, care ajung la Dunăre în 1393, o parte dintre bulgari au 
trecut în Ţara Românească, fără să fie vorba însă de o adevărată 
migraţie care să susțină ipoteza. De acest lucru s-a convins și 
Miletici. El a vizitat in special localitățile numite ,,Schei“, 
căutând aici populaţie bulgară. A ajuns însă repede la concluzia 
că aceste localităţi n-au fost locuite niciodată de bulgarii pe 
care îi căuta el, ci de vechii slavi, numiţi și „sclavini“, grupul 
„SCl“ transformându-se în „șch“, pe care îi distingeau de 
bulgari şi autorii cronicilor maghiare. Miletici îi numeşte pe 
schei sau schiai „daco-slavianschi“, adică „slavii dacici“, 
romanizați total prin secolele VIII-IX. Acesta era cazul si cu 
presupusii bulgari din Scheii Braşovului. Miletici n-a găsit 
aici nici o urmă bulgărească. El este deci primul savant care 
susţine originea veche slavo-română a locuitorilor din Scheii 
Braşovului, care este, în fond, originea comună a românilor 
nord-dunăreni. 

Aceste constatări nu l-au împiedecat însă pe Miletici 
să găsească şi urmele bulgarilor pe care îi căuta, dar nu în 
Scheii Braşovului, ci în Arhivele cetăţii Kronstadt, ale 
Brașovului săsesc. Aici descoperă el celebrele scrisori ale 

Domnitorilor din Tara Românească, începând cu Mircea cel 
Batran, catre conducatorii sasi ai cetatii, scrise toate in 
bulgareste, mai precis in mediobulgara pentru care nu avea 
Miletici documente. Doar atâta că cei care scriau (grămăticii, 
diacii şi logofetii) nu se găseau în localităţile numite ,,Schei“, 
ci în orașele de scaun ale Domnitorilor români, care nu mai 
puteau fi consideraţi bulgari. 

Cu aceeaşi ocazie, Miletici descoperă în Arhiva Bisericii 
Sf. Nicolae din Scheii Brașovului Cronica lui Radu Tempea. 
În anul 1896, Miletici publica la Sofia scrisorile menţionate, 
cu comentariile respective. 

Ioan Bogdan începe republicarea lor în 1905, cu indicarea 
surselor și lucrărilor lui Miletici. Între timp însă, Sterie Stinghe 
publică în 1899 Cronica lui Radu Tempea, atribuindu-i, fără 
referinţe bibliografice exacte, lui Miletici teza pe care el însuşi 
o infirmase, că scheii ar fi bulgari. Teza, convenabilă 
stăpânitorilor maghiari, a fost popularizată şi de alti doi 
braşoveni de origine sud-dunăreană (C. Lacea și N. Sulica) si 
susținută până în preajma primului război mondial. Ea poate 
fi ușor infirmată, dar numai pornind pe urmele indicate de 
către loan Bogdan în introducerea la lucrarea amintită. 

Despre Gheorghe Bogdan-Duică (1865-1934) ştiam o 
mulțime de relatări, de la persoane care l-au cunoscut, în special 
sagunisti si foşti studenţi la Cluj. El a facut parte dintre fondatorii 
Universităţii din Cluj. A fost un profesor excelent si un mare 
patriot. El a avut, alături de Sextil Puşcariu, inițiativa introducerii 
la Universitatea din Cluj a vechior obiceiuri saguniste ale 
brasovenilor. 

Întâmplarea făcând să lucrez câţiva ani la editarea de către 
Muzeul Literaturii Române a manuscriselor lui Eminescu, am 

constatat că Bogdan-Duică a fost primul eminescolog în sensul 
actual al cuvântului. C. Noica recunoștea si el acest lucru şi îi 
purta o amintire deosebită. Tot la Muzeul Literaturii Române 
am asistat la numeroase evocări ale lui Bogdan-Duică, făcute 
în special de Vasile Netea. Cu un astfel de prilej, Şerban 
Cioculescu zicea despre el, ca şi despre Netea, care i-a fost 
discipol şi cu care întâmplător şi semăna, că avea o figură clară 
de buldog, având și trăsăturile de caracter specifice acestei rase: 
era, în ciuda înfățișării, prietenos şi blând, credincios la datorie 
şi neînduplecat în lupta pentru adevăr. 

Constantin Noica, legat prin multe afinități spirituale, 
dar şi prietenesti, de Lucian Blaga, povestea adesea despre 
adversitatea, imposibil de aplanat, a lui Bogdan-Duică, faţă 
de încercările acestuia de a obţine un post didactic la 
Universitatea din Cluj. Aceasta, în ciuda faptului că ambii 
erau sagunisti, iar Blaga era si susținut de către Sextil Pușcariu 
(alt șagunist). Noica a fost mult timp de partea lui Blaga, care 
l-a și ajutat cu ocazia unui concurs (pierdut de catre Noica) 
pentru ocuparea unui post de profesor la Facultatea de Teologie 
din București. „lată, zicea el uneori, ce înseamnă să ai un 
dușman neînduplecat, de genul lui Bogdan-Duică, înseamnă 
să pierzi ani de zile, cum a patit Blaga“. Cu timpul însă a 
început să gândească altfel. Despre sine, zicea că ar fi avut 
marea şansă de a nu fi profesor, deci de a nu-şi fi pierdut 
timpul cu tot felul de neispraviti, în ciuda faptului că, tocmai 
în perioada aceea, isi aduna tot felul de „discipoli“. Iar despre 
Blaga, pe care îl admira tot mai mult ca filosof, intentionand 
chiar să-l traducă şi să-l publice în Occident, aflase că ţinea 
cursuri greoaie, că îşi preda propria filosofie aşa cum era scrisă, 
mai precis, că îşi citea lucrările într-o manieră monotonă si 

plictisitoare. Tot el zicea: „Nu mi-l pot imagina pe Blaga 
învățând pe dinafară Spațiul mioritic ca să-l recite apoi în fata 
studenţilor“. La seminarii aveau loc discuţii penibile despre 
„Marele Anonim“ și, în plus, constatase Noica, Blaga n-a reușit 
să-și facă nici un discipol. În fine, l-am auzit spunând: „Cu 
toată tristeţea, trebuie să recunosc că Bogdan-Duică a avut 
dreptate: Blaga nu era bun de profesor“. 

Noica a fost desigur subiectiv în privinţa ambilor, dar 
Bogdan-Duică avea exigente foarte ridicate în privinţa 
profesorului. De școală germanică, el aprecia la profesor nu 
originalitatea și nici creativitatea, ci, în primul rând, bagajul 
de cunoștințe pe care acesta era capabil să-l ofere, într-o forma 
corespunzătoare, spre a fi însușit, în mod sistematic, de către 
studenţi. Ceea ce el ştia că Blaga nu va face niciodată. Si nici 
n-a făcut. 

Pot spune că și Alexandru Bogdan (1881-1914), fratele 
mai mic al celor doi, îmi este oarecum apropiat, si aceasta din 
două motive. Ca preşedinte al Despartamantului Central 
Brasov al Asociatiunii Transilvane pentru Literatura Romana 
si Cultura Poporului Roman m-a interesat in mod firesc 
destinul Bibliotecii „Astra“ din Brasov, care a constituit 
nucleul actualei Biblioteci Judeţene „George Barițiu“. Or, se 
ştie că, înainte de a pleca în război (1914), în care şi-a pierdut 
viata, Alexandru Bogdan a lăsat în grija prietenilor astristi 
din Brasov biblioteca sa personală cu indicatia de a fi folosită 
pentru o „casă de cetire“. Cărţile sale au constituit primul fond 
al Bibliotecii „Astra“. 

Tot întâmplarea face ca, de curând, prietenul Mihai 
Bogdan, unul dintre ultimii descendenți ai familiei, să-mi 
doneze o parte dintre cărțile Bogdanilor, mai precis ale lui 

Bogdan-Duica si ale fiului acestuia, Virgil Bogdan. Aceste 
cărți, împreună cu ale mele, vor constitui, în mod firesc, un al 
doilea fond, pentru o nouă bibliotecă „Astra“, dacă urgia 
timpului nu ne va spulbera Asociatiunea înainte de a se pune 
pe picioare. Numele acestei biblioteci va fi desigur „Alexandru 
Bogdan“, la care se vor întoarce, dacă va mai fi vreodată 
dreptate în tara aceasta, și cărțile vechii Biblioteci „Astra“. 

În fine, mi-a fost dat să-l cunosc îndeaproape pe distinsul 
filosof Virgil Bogdan (1899-1969) din Scoala lui Nae Ionescu. 
Era în 1965, după ieșirea din închisoare a lui Constantin Noica 
(fusese condamnat la 25 de ani, dintre care a şi executat 
aproape 7) si după înfiinţarea de către Athanase Joja a 
Centrului de Logică al Academiei. Aici am avut prilejul de a 
colabora cu Noica până în 1971 când s-a pensionat. Prin 
intermediul său si al profesorului Constantin Floru (vezi 
evocarea acestuia din lucrarea de fata), l-am cunoscut, în 1965, 
pe profesorul Virgil Bogdan. 

Era o persoană deosebit de distinsă, atât fizic, cât si spiri- 
tual. Foarte întristat de pierderea soţiei, devenise excesiv de 
religios, înclinaţie pe care o avea însă din tinereţe. Studiase în 
Germania și Franţa, mai ales cu Pierre Janet, dându-și 
doctoratul în psihologie. Multe dintre cărţile sale, care mi-au 
parvenit, sunt lucrări de istoria, filosofia si psihologia religiei. 
A scris si publicat studii de istoria filosofiei moderne si, 
împreună cu N. Bagdasar și C. Narli, a publicat o amplă 
antologie filosofică, cu studii și traduceri, care este folosită 
de către studenţi până în zilele noastre. Regimul comunist și 
persecuțiile îndurate i-au produs un soc din care n-a mai reușit 
să-și revină. Traducerile sale din Hegel la Logica Mică (1962), 
dar mai ales la Fenomenologia spiritului (1965) şi la Filosofia 

dreptului (tradusă împreună cu C. Floru si apărută in 1969), 
deosebit de valoroase, nu erau totusi reprezentative pentru un 
filosof de talia lui. N-a facut însă nici un compromis si n-a 
renuntat niciodata la convingerile sale nationalist-patriotice 
de urmas al Scolii lui Nae Ionescu. 

Deosebit de instructive pentru mine au fost discutiile in 
legatura cu mecanismul dialectic al raportarii categoriale, pe 
care le-am avut cu Virgil Bogdan. El a fost primul care a privit 
cu interes încercarea mea de a explica în cinci timpi, deci nu 
triadic, celebra raportare Fiinţă, Nimic, Devenire din Logica 
lui Hegel și, mai mult, a fost chiar de acord cu această 
interpretare si cu ideea mea de a elabora o logică pentadica — 
idee care nu m-a părăsit încă. 

A avut însă o soartă tristă. S-a stins în singurătate, bolnav 
şi sărac. Dar a trăit cu mare demnitate în spiritul tradiției 
domnești a strămoşilor săi. Virgil Bogdan — ultimul mare 
cărturar din dinastia Bogdanilor brașoveni. 


15. CONSTANTIN FLORU - EVOCARE 


L-am cunoscut pe profesorul Constantin Floru în 1965, 
la un an după ieşirea din închisoare a lui Constantin Noica si 
angajarea lui la Centrul de logică al Academiei Române. 
Credincios propriilor sale judecăți despre valoarea tineretului, 
şi-a format imediat un cerc de „prieteni“, căci relația era numită 
„prietenie“, dintre care făceam parte și eu — absolvent de doi 
ani al Facultăţii de Filosofie din București. Ceilalţi, Niels 
Offenberger şi Sorin Vieru, erau „mai vârstnici“. Făceam 
împreună un fel de „lecţii de greacă“, citind din Categoriile 
și Analiticele Prime ale lui Aristotel. „Acţiunea“, căci era o 
inițiativă neoficială a lui Noica, se petrecea într-o grădină a 
unei locuinţe retrase de pe strada Biserica Alexe, unde stăteam 
eu cu chirie. 

Plăcându-i locul, grădina în care se putea plimba si camera 
închiriată, Noica isi chema aici și prietenii cu adevărat 
vârstnici. Aşa l-am cunoscut pe Nicolae Ștefănescu, fost 
profesor de greacă la Seminarul Mitropolit Nifon si pe doi 
dintre ultimii „apropiaţi“ ai lui Nae Ionescu, pe Virgil Bogdan 
si Constantin Floru. 

Poate si unele afinitati cu acestia, familia lui V. Bogdan 
fiind originară din Scheii Brașovului, iar Constantin Floru 
simpatizându-i pe ardelenii cu „figuri ariene“, ca şi faptul că 

nu eram membru de partid ne-a apropiat. Constantin Floru 
îmi spunea la început „tovarășe Surdu“. „Nu-i mai spune asa“, 
l-a corectat Noica, „nu e membru de partid“. De atunci îmi 
zicea „Domnul Surdu“. Nu mi-a pronunţat niciodată 
prenumele. 

Constantin Floru era reţinut în comportament, chiar fata 
de Noica si Bogdan. Era foarte ordonat, îmbrăcat întotdeauna 
corect şi păstrând în permanenţă o ținută rigidă. Când saluta, 
apropia călcâiele și apleca puţin capul, cum o fac de regulă 
militarii. Am înţeles că făcuse liceul militar. Nu stătea niciodată 
tolănit pe scaun, nu se sprijinea de spătar si tinea genunchii 
apropiaţi şi mâinile lipite de corp. Avea o ţinută impecabilă la 
masă. Cu toate acestea nu era o persoană rigidă. Avea figura 
blândă şi zâmbitoare și vorbea întotdeauna calm. 

Bucuros de primele întâlniri reușite, în care am trecut cu 
bine „interogatoriul“ celor care mi-au devenit apoi adevărații 
profesori de filosofie, Noica s-a gândit să constituim un ,,semi- 
nar“ în amintirea lui Nae Ionescu. El mai încercase ceva 
asemănător imediat după 1940. Am aflat ulterior amănunte de 
la Nicolae Tatu. Închiriase o cameră într-o casă veche de prin 
spatele Cismigiului. Aici era o masă simplă şi câteva scaune. 
Nici un alt mobilier. Îşi făcuse obiceiul să invite câte un prieten. 
Tatu fusese de câteva ori, ca şi Bogdan și Floru. „În amintirea 
lui Nae !“, zicea Noica. Dar n-a avut prea mare succes. 

Cel mai entuziast susţinător al „Seminarului Nae 
Ionescu“ a fost Constantin Floru. El mi-a povestit despre 
„omul Nae Ionescu“, despre cel care a rămas chiar mai putin 
cunoscut decât profesorul Nae Ionescu, căci, zicea Floru, 
„Cursurile publicate au o valoare minimă fata de cele vorbite 
de Nae Ionescu. Acesta a fost un mare orator, şi abia după 

publicarea cursurilor mi-am dat seama cat de putin ar fi 
însemnat ele, dacă n-ar fi fost ţinute de Nae Ionescu“. C. Floru 
nu-i spunea niciodată „Nae“, ca ceilalți. Regreta, firește, faptul 
că nu-i putea zice „Nicolae Ionescu“. 

„Dar pe omul Nae Ionescu l-au cunoscut foarte puţini. 
Avea un simţ deosebit de a-i depista, după un simplu schimb 
de cuvinte, pe cei mai buni studenţi. Eu nu știu mare lucru, 
zicea profesorul, dar te trimit în străinătate. La învăţătură“. 
Pe Constantin Floru l-a trimis în Germania. N-am reţinut câți 
ani a petrecut acolo. Cert este că la întoarcere a continuat să-l 
„frecventeze“ pe profesor. Evident, la cursuri. Nae Ionescu 
era însă tot mai ocupat cu politica. „Să vedem cine se... mai 
sus“, zicea el, așa că n-a vorbit prea mult cu Floru. Dar i-a 
spus totuși: „Nu-mi place cum arăţi. Esti prea rigid. Ai învățat 
ce-a fost mai rău de la nemti. Te trimit în Franţa, să te aerisesti“. 
Si, în ciuda greutăților din acele timpuri, l-a trimis în Franţa. 

Noica între timp a mutat „sediul“ seminarului într-o debara 
a unei clădiri vechi, de pe lângă Foisorul de Foc, în care locuia 
nepoata lui, Simina Noica. Îi plăceau astfel de cotloane. 
„Filosoful trebuie să trăiască la marginea societăţii, zicea el. 
Sub scara de servici a blocului“. Locul era strâmt, şi Floru nu 
se prea simţea în largul său. Tot îndrepta hârtiile de ziar care 
țineau locul feţei de masă si presul de pe jos. Discuţiile animate 
îl făceau însă repede să uite de ambianta. A reușit însă treptat, 
invocând diferite motive, să mute „sediul“ în propria sa locuinţă 
din Piaţa Dorobanți. 

Tema iniţială a „seminarului“ a constituit-o traducerea 
lui Hegel în limba română. C. Floru tradusese Filosofia 
spiritului (apărută în 1966) si lucra la Filosofia dreptului 
(apărută în 1969) si Filosofia naturii (1971). Filosofia 
dreptului a tradus-o cu Virgil Bogdan. 

Faceam eforturi serioase pentru a tine piept acestor 
filosofi germanisti de primă mână. Tin să remarc supletea 
hermeneutică a lui Noica si subtilitatile lingvistice ale lui Virgil 
Bogdan. Dar câştigul de cauză îl avea întotdeauna Constantin 
Floru. Aceasta în privinţa variantelor de traducere. 

Au fost cei mai instructivi ani ai tinereţii mele filosofice. 
Ne întruneam de două ori pe săptămână „în plen“, dar separat 
făceam intensiv greaca cu Nicolae Ştefănescu, îl secondam pe 
Noica la traducerea comentatorilor greci ai lui Aristotel la care 
participa uneori „ca expert“ și profesorul de greacă Radu Hâncu, 
iar cu Floru verificam traducerile românești la Critica rațiunii 
pure a lui Kant, la care participa uneori şi Nicolae Bagdasar. 

Deosebit de intensivă a devenit activitatea noastră după 
ce a obţinut Noica permisiunea de a cerceta manuscrisele lui 
Eminescu, în mod special traducerea acestuia din Critica 
rațiunii pure. Între timp, C. Floru a găsit notițele părinţilor 
săi, Ion S. Floru şi Alexandrina Berha, de la cursul de filosofie 
contemporană al lui Titu Maiorescu, în care se găsea si 
traducerea acestuia la Critica rațiunii pure. 

Ion S. Floru fusese profesor de istorie și unul din apropiații 
lui Maiorescu, care l-a şi vizitat de câteva ori. Vizite pe care 
Constantin Floru le evoca adesea, el însuși întâlnindu-l de câteva 
ori pe Maiorescu, pentru care avea un adevărat cult. 

La „sediul“ din Calea Dorobanţilor am cunoscut-o și pe 
soţia lui Constantin Floru. O fiinţă fragilă, de mare 
sensibilitate, care şi-a trăit ultimii ani în umbra atenţiei 
deosebite pe care i-o purta ,,rigidul ei sot. 

În cursul anului 1969, pot spune fără nici o reţinere că 
devenisem, în terminologia Şcolii lui Nae Ionescu, un 
„apropiat“ al lui Constantin Floru. Am si publicat împreună, 

la revista „Ramuri“ din Craiova, cu sprijinul prietenului 
Grigore Traian Pop, un serial de texte comentate din 
traducerile lui Titu Maiorescu. lar împreună cu Noica si Floru 
am publicat, după câţiva ani de lupte grele cu cenzura, ediţia 
Mihai Eminescu, Lecturi kantiene (Editura Univers, 1975). 

Trebuie să amintesc aici şi de traducerile lui Floru din 
Leibniz şi Hartmann. Primele s-au rezumat la un singur volum 
din cauza întârzierii cu care lucra la note academicianul Dan 
Bădărău, care elaborase între timp si o monografie despre 
Leibniz. Întârzierea aceasta l-a mâhnit pe Floru, iar stingerea 
lui Dan Bădărău (1968) a însemnat stoparea ediţiei. Nu ştiu 
ce s-a făcut cu restul traducerilor din Leibniz. Ştiu doar faptul 
că am parcurs cu Floru o parte din lucrarea lui Couturat despre 
Leibniz, care se umpluse de sublinieri și adnotări. Lucru care 
mi s-a părut ciudat la o persoană ordonată ca Floru. Cert este 
că nu era de acord cu teza, de sorginte materialistă, a lui Dan 
Bădărău, că logica lui Leibniz ar fi fost influențată de poziţia 
sa metafizică substantialista, dar nici cu poziţia lui Russel si 
Couturat, că Leibniz ar fi aplicat rigid la întreaga lume 
structura predicativa a propoziției. 

Constantin Floru mi-a fost „apropiat“ şi pentru faptul că 
avea preocupări de logică, fiind considerat oarecum ,,logicianul“ 
Şcolii. $i poate, în alte condiţii, ar fi si ajuns un bun logician. 
Tin minte si discuţiile instructive ale lui Floru cu profesorul de 
logică Radu Stoichiţă, la care am asistat sporadic. Floru 
participase și la traducerea „logicii mici“ a lui Hegel, iar în 
legătură cu traducerea „logicii mari“ de către D.D. Roșca avea 
rezerve serioase. Acesta a fost şi motivul pentru care „seminarul“ 
nostru s-a concentrat asupra primelor capitole din Stiinta logicii 
a lui Hegel. Și datorez lui Constantin Floru interesul pentru 

logica dialectico-speculativa, careia i-am ramas credincios pana 
astazi. Si, fireste, lui Noica si lui Virgil Bogdan, ca si, partial, 
lui Radu Stoichita. 

Mai amintesc, tot pe linie logica, interesul lui Floru pentru 
Cercetările lui Husserl, cu care încercase să mă ispiteasca 
prin anii '75. Făcusem rost de ediţia germană și n-a lipsit mult 
să trec la „treabă“, mai ales că şi Noica privea cu entuziasm 
acest proiect. Ce-i drept, în vederea revigorării lui Floru „întru 
cele filosoficeşti“ căci „pierduse“ atâta timp cu traducerile. 

Dar n-a fost să fie. Anul 1975 a însemnat apogeul 
„revoluţiei culturale“, desfiinţarea Centrului de logică al 
Academiei şi începutul calvarului meu, din care, iată, nici 
astăzi nu-mi vine să cred că am scăpat. Nu l-am mai văzut de 
atunci nici pe Noica, nici pe Floru decât sporadic (Virgil 
Bogdan s-a stins între timp). Noica a plecat din Bucureşti, iar 
despre „seminarul Nae Ionescu“ mi-a fost dat mie să fiu 
singurul care să mai poată aduce astăzi mărturie. 


16. ISTORIA FILOSOFIEI FATA CU 
ISTORIA STIINTELOR 


Istoria unei stiinte, fata de stiinta ca atare, nu ridica 
probleme speciale. În genere, istoria științei este studiată după 
însușirea ştiinţei respective, fără să aibă vreo importanţă 
deosebită. Acesta este și motivul pentru care este adesea 
ignorată sau considerată că ţine mai mult de cultura generală. 
Situaţia este diferită doar în cadrul istoriilor naţionale, în care 
se urmărește revendicarea unor priorităţi sau relevarea unor 
particularităţi, stranietati, anticipări etc. Din această cauză, n-au 
fost elaborate studii speciale despre istoria ştiinţelor. Unele 
consideratiuni pe această temă revenind mai degrabă filosofilor 
decât scientistilor. $i există, într-adevăr, cel putin două motive 
care indreptatesc interesul permanent al filosofilor pentru 
istoria ştiinţei si sporadic şi al scientiştilor pentru filosofie. 

Este vorba despre aşa-numitele „etape“ din dezvoltarea 
științelor. Ele coincid, într-o măsură mai mică sau mai mare, 
cu etapele propriu-zise, istorice ale acestora și, întâmplător 
sau vremelnic, cu „istoria lor naţională“, în măsura în care s-au 
născut si dezvoltat în aceeaşi tara. 

Prima etapa ar fi una preistorică, de practică incipient- 
ştiinţifică (observaţii, măsurători, construcţii, preparatil, 

intervenţii etc.), cu apariţia concret-istorica a unor realizări, 
întâmplător excepţionale. A doua este etapa de constituire 
propriu-zisă a ştiinţei, cu aspectele sale teoretice. O a treia, şi 
cea mai îndelungată etapă, este aceea de evoluţie treptată, de 
perfecționare. A patra este etapa de fundamentare si 
desăvârșire a ştiinţei, după care urmează a cincea, de aplicare 
şi de extindere spre alte domenii științifice. Concret-istoric 
sunt frecvente interferentele acestor etape: apariţia anticipată 
sau tardivă a tendinţelor de fundamentare sau aplicare ș.a. 
Dacă se ţine cont de cele două componente caracteristice 
ale oricărei științe, obiectul $i metoda, atunci etapele pot fi 
caracterizate prin relaţia opozitionala dintre acestea. În prima 
predomină obiectul (extinderea domeniului de referință al 
ştiinţei şi apoi delimitarea acestuia), în a doua este 
determinantă metoda (precizarea şi verificarea procedeelor, 
generalizarea și conceptualizarea lor). Evoluţia se face apoi 
prin interacţiunea şi stimularea reciprocă a celor două 
componente, până în momentul discrepantei acestora, mai ales 
prin extinderea domeniului științific dincolo de limita 
posibilităţilor metodologice. Apare așa-numita perioadă de 
„Criză“ a ştiinţei, care necesită fundamentarea (regândirea 
conceptelor şi a principiilor) în vederea aplicabilitatii (în 
special tehnice), fără riscuri practice sau retineri teoretice. 
Dintre acestea, etapele doi si patru au legătură directă 
cu filosofia. Etapa a II-a a fost atât de strâns legată de filosofie, 
încât anumite ştiinţe, ca fizica, chimia, cosmologia si 
cosmogonia, psihologia ş.a. au fost o vreme înglobate in 
filosofie, de care s-au despărțit treptat, unele abia în secolul 
trecut (psihologia, pedagogia și sociologia). Urmează apoi 
lunga perioadă a III-a, de evoluţie a ştiinţelor independente 

de filosofie si chiar impotriva unor dogme ale acesteia, 
moștenite din etapa a II-a. 

Etapa de fundamentare reprezintă o nouă tendinţă a 
ştiinţelor către filosofie, în mod special către logică si 
metodologie, căci problemele acute privesc metoda științifică 
rămasă în urma extinderii obiectului științei. Ceea ce presupune, 
în mod firesc, şi consideratiuni gnoseologice si epistemologice, 
care vizează, în cele din urmă, concepţia ontologică, adică 
întreaga filosofie. Se petrec adesea și fenomene de confluență 
filosofico-stiintifica, ceea ce conduce la apariţia unor domenii 
interdisciplinare: filosofia matematicii, filosofia fizicii etc. sau 
logica matematicii, logica mecanicii cuantice ş.a. Până când 
ştiinţa în discuţie îşi redobandeste independenţa totală fata de 
filosofie, orientându-se de la teorie către aplicaţiile practice, 
respectiv tehnice. 

Succesiunea etapelor, mai mult sau mai putin distincte 
în istoria concretă, este încă în plină desfășurare. Nu toate 
ştiinţele se găsesc în aceleași etape. Unele trec pe neobservate 
prin perioadele de criză, altele, mai recente, se nasc de-a 
dreptul în procesul aplicaţiilor tehnice. Încăpute pe mâna 
inginerilor, ştiinţele nu mai au răgazul zăbavei asupra 
propriilor lor istorii. 

Cu filosofia lucrurile se petrec însă altfel. Are si ea un 
fel de etapă preistorică, legată însă nu de practica obișnuită, 
ci de cea religioasă. Aristotel considera că și iubitorul de mituri 
este un fel de filosof, mitologia având realmente numeroase 
aspecte filosofice, referitoare la ordinea cosmică, la începutul 
şi sfârşitul lumii, la semnificaţia vieţii și, în mod special, la 
compartimentul exemplar propriu inteleptilor. 


172 \ Alexandru Surdu 


Concret-istoric, sunt unele populatii care se gasesc si 
astăzi in această primă etapă a filosofiei. Sunt altele care nici 
n-au avut-o ca atare. Popoarele mai noi, sedentarizate, de 
exemplu, în Europa după mileniul al II-lea. Ele au cunoscut 
filosofia, ca şi creștinismul, după practicarea acestora de către 
europenii autentici mai mult de un mileniu. 

A doua etapă a filosofiei, de care poate fi vorba în 
adevăratul sens al cuvântului doar în Europa, mai precis în 
Grecia, a coincis cu etapa de constituire teoretică a ştiinţelor. 
Este vorba de amestecul deosebit de rodnic între ştiinţe si 
filosofie, cu predominanta iniţială a ştiinţelor (astronomie, 
matematici, fizică). Primii filosofi erau mai degrabă naturalisti 
(physiologoi), pitagoreicii fiind chiar matematicieni, iar în 
Academia lui Platon era încă pretuita geometria. 

Confluenta stiintifico-filosoficaé a creat de altfel 
„miracolul grec“ în filosofie, care a culminat cu sistemul 
disciplinar-filosofic al lui Aristotel, care a și fost considerat, 
pentru mult timp, un capăt de drum al filosofiei. 

Constituirea teoretică a științelor a coincis sau mai degrabă 
a fost simultană cu cea filosofică, în forma înglobării științelor 
în filosofie — situaţie care a durat aproape două milenii, în ciuda 
intrării acestora în faza evolutivă, independentă de filosofie. 
Lucrarea cea mai importantă a lui Newton se numea: Principiile 
matematice ale filosofiei naturale (1687). 

Aceasta nu înseamnă că filosofia a stagnat. Se poate 
vorbi, si în cadrul ei, chiar despre două tipuri de etape 
evolutive: una disciplinară şi alta categorială. 

Sistemul filosofiei aristotelice cuprinde practic toate 
disciplinele fundamentale şi secundare ale filosofiei, chiar dacă 
n-au fost tratate ca atare. Cuprinde: ontologia, in forma 

filosofiei prime; logica, în forma celebrului Organon, care 
conţine şi metodologia, utilizată de Aristotel în edificarea 
ştiinţelor; gnoseologia, cu teoria cunoaşterii senzoriale si 
raţionale din tratatul Despre suflet, lipsindu-i doar 
epistemologia care nu putea să apară înaintea dezvoltării 
corespunzătoare a ştiinţelor. Cu toate acestea, filosofia 
aristotelică este dominată de logică, pe baza căreia sunt 
alcătuite celelalte, după cum si filosofiile antearistotelice erau 
dominate de ontologie, de interesul pentru ce este și cum este 
lumea. A urmat apoi perioada metodologică a filosofiei, 
reprezentată de trei personalităţi ilustre: Descartes, Spinoza 
şi Leibniz. După care, interesul filosofiei s-a orientat către 
gnoseologie. În fine, ultima perioadă, care coincide cu cea de 
fundamentare a ştiinţelor (în special matematice şi fizice), a 
fost orientată în mod special către epistemologie. 
Caracteristica fiecărei etape a dezvoltării disciplinare 
a filosofiei o constituie aplicarea, într-o formă sau alta, a 
principiului pars pro toto, adică a tendinței de reducere a întregii 
filosofii la una dintre aceste discipline, care este absolutizată. 
Tendintele au fost: ontologiste, logiciste, metodologiste, 
gnoseologiste si epistemologiste. Ultimele se manifesta inca 
pregnant în forma prezentării ca fundamentale pentru filosofie 
a problemelor legate de cunoașterea ştiinţifică, singura 
considerată valabilă. Absolutizarea fiecărei discipline filosofice 
constituie şi instituirea ei ca disciplină fundamentală. După 
fiecare instituire de acest gen este necesară un fel de revenire la 
situaţia anterioară absolutizării, ceea ce se petrece de regulă în 
cadrul sistemelor disciplinar-filosofice, cum a fost cel aristotelic 
sau sistemul disciplinar filosofic al lui Christian Wolff. Acestea 
sunt si momentele de instituire, alături de cele fundamentale, 

a disciplinelor secundare, absolutizate uneori si acestea in forme 
estetizante, etizante etc. 

Astfel de situaţii nu apar în procesul dezvoltării ştiinţelor. 
Chiar dacă apar discipline noi, care se bucură de mai mult 
interes, ele nu determină abandonarea celor instituite deja sau 
reducerea unora la celelalte. 

Principial, interesul filosofic disciplinar revine periodic 
la etapele de absolutizare disciplinară, care nu pot fi conside- 
rate vetuste, în ciuda trecerii timpului. Logica lui Aristotel, 
de exemplu, ca teorie a raţiunii, cu formele sale: noţiune, 
judecată, raţionament, este la fel de corectă astăzi, ca şi în 
urmă cu două milenii, ceea ce nu se poate spune despre fizica 
lui Aristotel. Din această cauză, studiul logicii rațiunii în zilele 
noastre nu se face începând cu Organonul lui Aristotel, ci se 
desavarseste cu studiul acestuia. Pe când fizica lui Aristotel 
pare o simplă ciudatenie pentru fizicianul contemporan. 

Acesta este unul dintre motivele pentru care istoria 
filosofiei, din perspectivă disciplinară, are pentru filosofie în 
genere o importanţă cu totul deosebită faţă de istoria oricărei 
ştiinţe comparată cu ştiinţa ca atare. 

Ceva asemănător se petrece si în cadrul etapelor evolutive 
ale conceptelor și categoriilor filosofice fundamentale și 
secundare. Paralel cu dezvoltarea disciplinară a filosofiei se 
instituie treptat, sub dominaţia aceluiași principiu (pars pro 
toto), categoriile fundamentale ale filosofiei: subsistenta, 
existenţa, fiinţa, realitatea şi existenţa reală. Fiecare dintre 
acestea, o dată avută în vedere, devine categoria privilegiată, 
de la care se pornește și la care se reduce totul. Periodic, apar 
curente si orientări filosofice subsistentialiste sau 
transcendentaliste, teologice sau laice, în care se pornește de la 

subsistenta divină sau profana la care se si ajunge in cele din 
urma. Apar apoi curente existentialiste, care se si numesc astfel 
datorită categoriei fundamentale de existenţă cu care operează 
reprezentanţii lor. Există şi teorii speciale ale fiinţei. Marele 
sistem al lui Hegel are la bază fiinţa, ca întruchipare a ideii 
absolute, a cărei procesualitate evolutivă conduce la 
autocunoasterea de sine a ființei. Problema realităţii domină în 
special orientările epistemologiste — problema realității fizice, 
macrocosmice, microcosmice etc., conduce chiar în zilele 
noastre la un fel de „realism modernist“. Categoria de existenţă 
reală sau de lume, viata etc. predomină direcţiile social-politice 
ale filosofiei. Si în aceste cazuri sunt necesare sistematizări 
categorial-filosofice care să restabilească justa raportare a 
conceptelor. Este necesară si aici revenirea permanentă la 
doctrinele originare, unde conceptele își găsesc forme 
absolutizante greu de reactualizat. Din această cauză, un 
Kierkegaard, de exemplu, ca initiator al existentialismului nu 
poate fi considerat ca învechit, depășit, demodat etc., ci, 
dimpotrivă, este o sursă permanentă de inspiraţie existentialista. 

Reîntoarcerile acestea (înapoi la...) sunt frecvente în 
filosofie şi conduc la instituirea unor curente viabile: 
neoplatonism, neotomism, neokantianism ş.a., ceea ce este 
inconceptibil în cadrul ştiinţelor, unde ar semnifica regres. 

Acestea sunt principalele motive care l-au îndreptăţit pe 
Hegel să considere că istoria filosofiei nu este altceva decât 
filosofia însăşi desfăşurată în timp. Momentele istorice curățate 
de aspectele absolutizante, în pura lor esentialitate, pot deveni 
parti componente ale sistemelor filosofice disciplinare sau 
categoriale. 

Pentru filosofie, istoria sa reprezintă cu totul altceva 
decât istoria unei ştiinţe pentru știința respectivă. Studiul 
istoriei filosofiei înseamnă studiul filosofiei ca atare, căci în 
filosofie nu există, ca în științele naturii, faze sau etape 
depășite, lipsite de interes etc., decât în măsura în care au 
existat si mai există, în special în zilele noastre, autori 
mediocri sau lipsiţi de talent, care nu reuşesc să redea într-o 
formă adecvată concepţiile disciplinare sau categoriale ale 
marilor creatori din domeniul filosofiei. 


17. ISTORIA SI TEORIA SISTEMELOR 
FILOSOFICE 


Istoria sistemelor filosofice incepe o data cu primele 
preocupari filosofice propriu-zise. Aceasta, in ciuda faptului 
ca dispunem, cel putin pentru filosofia greceasca, de numai 
cateva fragmente, citate de autori mult mai tarzii, din operele 
care alcătuiau lucrări sistematice ample, chiar daca erau 
prezente uneori in forme literar-poetice, cum o faceau, de 
exemplu, eleatii. Pitagoreicii dispuneau de un sistem filosofic 
deosebit de complex şi cuprinzător. Ei alcătuiau însă o 
societate secretă, iar lucrările lor au fost cunoscute, chiar mai 
târziu, numai în aspectele lor exoterice. Brandis vorbeşte 
despre un sistem al filosofiei lui Platon, expus într-o lucrare 
pierdută (Despre idei), pe care o regăsim doar fragmentar în 
dialogurile cunoscute ale acestuia, într-o formă cvasiliterara, 
care mai degrabă ascunde osatura sistematică. 

Dispunem, din fericire, de sistemul filosofic disciplinar 
al lui Aristotel. Despre altele, tot disciplinare, avem doar 
scheme și relatări. Ele pot fi refăcute, în spiritul fragmentelor 
existente, cu oarecare aproximaţie, desi această îndeletnicire 
nu este agreată de către istoricii autentici. Cu toate acestea, 
au existat în istoria filosofiei numeroase personalităţi, adesea 

proeminente, ca: Porphyrius, Ammonius, Alexandru din 
Afrodisias ş.a., care au încercat, cu mult succes, să dezvolte 
lucrările considerate perfecte ale lui Aristotel. Cu atât mai 
lesne pot fi dezvoltate şi desavarsite fragmentele lacunare ale 
celorlalţi filosofi. Există și în această direcţie o tradiţie care s-a 
bucurat însă de aprecieri diferenţiate. Celebrii „pseudoautori“ 
au realizat uneori lucrări remarcabile, ca si „comentatorii“, 
întrecându-i chiar pe autorii în numele cărora au scris. 

S-a obiectat că autorii din zilele noastre nu mai pot 
elabora lucrări în spiritul filosofiei greceşti sau antice în genere, 
că până şi traducerile din limbile vechi rămân vagi și 
aproximative (traduttore traditore), datorită terminologiei 
moderne substituite ilicit celei antice. 

Au existat, fireşte, şi astfel de încercări condamnabile. 
Este vorba de intenţia unor reprezentanţi ai curentelor 
extremiste, exclusiviste, apărute în secolul trecut, de a 
reinterpreta, chiar cu riscul de a comite falsuri, întreaga istorie 
a filosofiei sau a vreuneia dintre disciplinele sale, în manieră 
modernistă. Aceasta, cu excluderea problemelor care, în mod 
evident, sunt contrare modernismului. Este cazul, de exemplu, 
al istoricilor de orientare logico-matematică. Ei încearcă, prin 
interpretare, să identifice întreaga istorie a logicii cu istoria 
logicii matematice. Lucru principial greșit $i imposibil de 
realizat fără comiterea unor grave erori. Cum s-a si întâmplat. 

În cazul de fata nu este vorba de o „reinterpretare“ din 
vreo perspectivă anume a doctrinelor filosofice statornicite 
deja, ci, dimpotrivă, este vorba de refacerea unor structuri 
filosofice fragmentare, uneori de „construcţia“ lor efectivă 
prin analogie cu cele de care dispunem. 

Ceva asemănător se petrece în arheologie si 
paleontologie. Sunt reconstruite, uneori efectiv, de regulă 
numai grafic, clădiri, palate, cetăţi etc., fără intenţia de a 
falsifica ceva şi, în mod evident, de a moderniza. Situaţia este 
aceeaşi în cazul reconstituirii prin modelare (mulaje 
aproximative) a unor vieţuitoare pe baza fosilelor fragmentare 
găsite. Mai ales în ultimul domeniu există și posibilitatea 
(realizată adesea) de „construcţie“ a unor mulaje pentru 
vieţuitoare „intermediare“, care se presupune că au trăit între 
anumite faze evolutive, dar nu se găsesc încă urme doveditoare. 
Ele se întâmplă să fie descoperite cu mult în urma reconstituirii 
lor de către paleontologi. 

Reconstrucţia sistemelor filosofice se referă însă numai 
la perioadele vechi din istoria filosofiei. În timpurile moderne 
si contemporane dispunem de lucrări complexe care nu mai 
necesita reconstructii sau interpretări. Există totuși excepţii, 
în cazurile elaborărilor fragmentare, pe care autorii n-au avut 
răgazul sau intenţia de a le prezenta sistematic. Este și cazul 
cunoscutei lucrări a lui Nietzsche Voința de putere, care n-a 
fost scrisă de el, ci alcătuită de către editori prin gruparea 
unor aforisme disparate, pe baza totuşi a unui plan găsit printre 
manuscrisele filosofului. Descoperirea altor manuscrise a 
condus la alcătuirea a două variante de sisteme ale filosofiei 
lui Nietzsche. Ceea ce n-a diminuat cu nimic valoarea acestei 
lucrări sistematice nerealizată de către autorul însuși. 

Din păcate, istoricii filosofiei se menţin la poziţia 
expozitivă a sistemelor filosofice, urmărind eventuale filiatii 
de idei şi studiindu-le adesea (cel puţin în cazul sistemelor 
disciplinare) pe fragmente, chiar dacă ele n-au fost concepute 
aşa: logică, ontologie, etică, estetică etc. 

Încă nu s-a urmărit în mod special o istorie a sistemelor 
filosofice, separată de doctrinele filosofice nesistematice și 
chiar de restul nesistematic al creaţiilor unor autori de sisteme. 
Căci se ştie, de asemenea, că elaborarea sistemelor presupune 
etape prealabile de cercetare filosofică. De regulă sistemele, 
în forma lor închegată, sunt opere de maturitate filosofică, 
chiar dacă autorii au intenţionat acest lucru din tinereţe. Este 
cazul lui Hegel, al cărui sistem a suferit numeroase ,,meta- 
morfoze“ până la forma finală a Enciclopediei filosofice. 

De altfel, sistemele filosofice sunt considerate adesea ca 
simple „sistematizări“ sau „prezentări sistematice“ ale unor 
materiale fragmentare, ceea ce se si întâmplă să fie, dar nu în 
toate cazurile. 

Este cunoscută maniera de prezentare a sistemului 
aristotelitic, ce se consideră că a fost astfel ordonat de către 
„editorul“ Andronicos din Rodos, de unde și denumirea de 
„meta-fizică“, dată unei lucrări fără titlu care urma după 
fizică (meta = după). Indiferent însă de ordinea stabilită de un 
editor sau altul, sistemul aristotelic se bazează pe un anumit 
tip de logică, chiar dacă aceasta, istoric, a fost elaborată ca 
atare după celelalte. 

Principial, este vorba de o schemă aplicabilă unui 
domeniu al realităţii: fizic, economic, moral, politic etc., care 
constă în precizarea noţiunilor fundamentale, a relaţiilor dintre 
acestea si a rationamentelor utilizabile. Făcând abstracţie de 
conţinutul coerent al acestora obținem formele logicii clasice: 
noţiune, judecată, raționament. Ce-i drept, Aristotel nu aplică 
mecanic aceste forme logice ca scheme de construcţie 
sistematică în ştiinţe şi filosofie, ci mulează expunerea în 
funcţie de rezultatele cunoscute în acele domenii până la data 

investigaţiei sale. Hegel zicea ca meritul lui Aristotel nu rezidă 
atât în descoperirea formelor silogistice (figuri si moduri), ci 
mai ales în faptul că nu le-a aplicat niciodată ca atare la vreun 
domeniu determinat. În realitate le-a aplicat, dar nu în mod 
evident, căci nu urmărea verificarea lor, ci rezultatele obţinute 
pe baza acestora. După cum cineva care înmulțește două cifre 
o face pentru obţinerea unui rezultat și nu pentru a verifica 
tabla înmulţiri. 

Fără cunoașterea modalităţii sistematice de procedură 
aristotelică, faţă de predecesorii săi, rezultatele la care a ajuns 
par surprinzătoare. Ceva analog se petrece în cazul dramelor 
pasionale ale lui Shakespeare. Luate în parte, fiecare constituie 
o capodoperă-unicat, care lasă impresia elaborării sale 
hazardate, la inspiraţie. Studiul lor comparativ, pe părți ale 
spectacolului, acte şi scene, dezvăluie un schematism pentadic 
deosebit de rigid, conform canoanelor dramaturgiei clasice. 
Se dovedește că originalitatea pieselor nu rezidă în inovaţii 
structurale, ci, dimpotrivă, în aplicarea strictă a acestora în 
alte împrejurări, la alte personaje, cu alte caractere etc. Acelaşi 
lucru este valabil în cazul picturii, mai ales al fetelor umane. 
Pictorul aplică o schemă (schiţă geometrică cu proporțiile 
ideale) peste care pune vopseaua încălcând liniile iniţiale după 
cum o cere fiecare figură umană sau ștergând, în cadrul 
desenelor, schema iniţială. Uneori schema este vizualizată fără 
a mai fi trasată ca atare. 

Există însă şi pseudosisteme filosofice disciplinare în care 
sunt cuprinse discipline elaborate independent, fiecare după 
alte scheme. În invatamant, mai ales, fiind vorba de discipline 
elaborate nu numai după scheme diferite, ci chiar de către 
persoane diferite. Ele pot şi trebuie să fie distinse de sistemele 

autentice, desi în istoria filosofiei nu se face acest lucru, şi nu 
se face din cauza lipsei unei teorii a sistemelor filosofice. 

Există, în schimb, si chiar în filosofie, o teorie generală 
a sistemelor, şi anume în ceea ce se numeşte „epistemologie“ 
sau teoria cunoașterii ştiinţifice. Faptul se datorează evoluţiei 
actuale a științelor și mai ales a tehnicii, ca și a tendinţelor de 
apropiere ale ştiinţelor de filosofie și invers. Tot în cadrul 
epistemologiei se vorbeşte despre „filosofia ştiinţei“ şi filosofia 
fiecărei ştiinţe în parte (filosofia matematicii, filosofia fizicii, 
a medicinei etc.) şi firește, despre „filosofia tehnicii“. În toate 
acestea, noţiunea de „sistem“ a devenit o expresie curentă. Se 
vorbeşte frecvent despre sisteme de axiome, sisteme numerice, 
sisteme de referinţă, de coordonate, informaţionale, 
lingvistice, moleculare ș.a. În plus, de această noţiune sunt 
legate altele ca: structură, funcţie, evoluţie, care, la rândul 
lor, au diferite acceptii în raport cu domeniile lor de referință 
o structură poate fi matematică, despre care vorbește grupul 
Bourbaki, sau antropologică, să zicem, despre care vorbește 
C. Lévi-Strauss. 

Teoria generală a sistemelor îşi revendică si o istorie 
străveche. De la Platon citire, poate fi vorba despre modele 
ideale ale lumii. Încă pitagoreicii vorbeau despre sistemul 
planetar, care conţine în germene principiile oricărui sistem: 
are elemente, caracterizate prin parametrii spatio-temporali, 
iar elementele alcătuiesc un ansamblu cu o anumită structurd, 
fiecare element având o altă funcţie. Este vorba de un sistem 
natural; la Platon de unul social, în care elementele, structura 
(ierarhia) şi funcțiile sunt stabilite convențional. În perioada 
dezvoltării științelor biologice se vorbeşte despre sisteme 
organice, cu structuri, elemente şi funcţii specifice, anatomo- 

fiziologice. Apare si notiunea de adaptare, dezvoltare sau 
evolutie a sistemelor. Paralel cu aceste sisteme analitice, natu- 
rale, apar si sistemele sintetice, artificiale, agregatele mecanice, 
caracterizate şi ele prin structură, elemente și funcţii ale 
acestora. De data aceasta apare şi noţiunea de perfecționare a 
sistemelor: prin simplificare, miniaturizare etc. 

În cadrul teoriei generale a sistemelor nu se vorbeşte însă 
despre sistemele filosofice. Aceasta din mai multe motive. Ar 
fi un cerc vicios dacă filosofia ştiinţei, ca ramură a filosofiei, 
s-ar referi la ea însăşi ca sistem, adică la totalitatea ei. Este 
vorba aici mai degrabă de o procedură inversă, de aplicare 
voalată a unei scheme filosofico-sistematice la diferite domenii, 
schema fiind, ca în pictură, radiată cu grijă sau acoperită cu 
vopsea de diferite culori. 

În privinţa sistemelor ştiinţifice situaţia este clară. Ele 
au făcut parte iniţial din filosofie şi, aristotelic vorbind, sunt 
aplicaţii ale schemelor logice. Nu s-a vorbit în filosofie mai 
întâi despre elemente (stoicheia), iar partea fundamentală a 
logicii a fost numită „teoria elementelor“ ? Nu alcătuiesc aceste 
elemente (notionale), prin relațiile lor, o reţea de structuri 
judicative care poate fi ordonată în sisteme silogistice argu- 
mentative sau demonstrative, prezentabile chiar axiomatic ? 
Aceste lucruri se uită de regulă sau se ignoră. Spiritul pozitivist 
contemporan ar fi lezat dacă i s-ar contesta scientificitatea. 
Afară de aceasta, cine mai construiește astăzi sisteme filosofice 
sau cine le mai studiază, când însăși filosofia, în viziune 
postmodernistă, este pe ducă ? 

Se uită însă faptul că sistemele filosofice nu sunt numai 
disciplinare, de tip clasico-traditional, adică bazate pe aplicaţii 
ale logicii raţiunii și, respectiv, ale logicii intelectului (în forma 

moderna a logicii simbolice), ci sunt şi sisteme conceptuale, 
categorial-filosofice, care nu se divid în discipline, ci, bazate 
pe scheme dialectico-speculative, se aplică la întregul Univers 
în desfăşurarea lui evolutivă, cu lumea, ştiinţele şi tehnica 
noastră cu tot. Ce-i drept, sunt posibile și sisteme disciplinar- 
filosofice, dialectico-speculative, cum s-a încercat uneori în 
filosofia marxistă (materialist-dialectică), dar fără o expunere 
propedeutică a unei logici speculative care să fie aplicată cu 
rigoare disciplinelor filosofice. Aceasta, pe motivul că 
dialectica nu trebuie aplicată (respectiv cunoscutele scheme 
triadice de tip hegelian) la domeniile realităţii, ci trebuie 
descoperită acolo, cu specificul ei. 

Se uită, de asemenea, chiar în situaţia acceptării unei 
logici dialectico-speculative, aplicată sau nu disciplinar sau 
categorial, că există mai multe tipuri dialectico-speculative, 
că cele triadice hegeliene nu sunt decât cazuri particulare. Un 
asemenea lucru este ignorat tocmai din cauza lipsei unei istorii 
şi a unei teorii a sistemelor filosofice. 

Istoria sistemelor filosofice ar pune în evidenţă existenţa, 
încă din antichitate, a unor sisteme dialectico-speculative 
binare, cum era cel pitagoreic, mai simplu decât cel triadic, 
dar și sisteme tetradice, cum era cel hipocratic, sau pentadice, 
ca cel platonic, mai complexe decât cel triadic. Iar studiul 
acestora într-o teorie a sistemelor filosofice ar pune în evidenţă 
elemente, structuri şi funcţii sistematice care au deja 
corespondente științifice și tehnice: sistemele binare de calcul, 
problema celei de a patra dimensiuni sau a celei de a cincea 
forte în fizică s.a., care toate au fost preconcepute filosofic pe 
baza unor scheme sistematice dialectico-speculative, invizibile 
pentru ochiul nefamiliarizat cu ele. 


18. PARTICULARITATI ALE FILOSOFIEI 
ROMANESTI 


Se vorbeste in ultimul timp frecvent despre cultura 
occidentală, despre arta occidentală si, in mod firesc, despre 
filosofia occidentala. Pe de alta parte, se considera ca aceeasi 
filosofie occidentala ar fi universala, fata de celelalte filosofii, 
considerate nationale. 

Nu există însă filosofie occidentală, ci filosofie germană, 
franceză, engleză etc.; nici una dintre acestea nu este, într-o 
măsură mai mică sau mai mare decât celelalte, universală. 
Mai mult, tradiţional vorbind, respectiv cu referinţă la filosofia 
modernă, există şi anumite caracteristici sau particularităţi ale 
acestor filosofii. Cea engleză este considerată empiristă, cea 
franceză rationalista, cea germană idealist-speculativă. Aceste 
particularităţi au fost într-adevăr pregnante până spre mijlocul 
secolului al XIX-lea. 

S-au făcut pe această temă si consideraţii etno-psihologice. 
Englezii, ca descendenţi ai normanzilor, erau foarte activi, 
întreprinzători, practici; motive pentru care nu acordau nici 
măcar religiei vreo importanţă deosebită. Francezii, dimpotrivă, 
erau contemplativi si reflexivi, încercau să găsească temeiuri 

rationale pana si pentru minunile biblice, iar, germanii, 
meditativi, credeau in idealuri lipsite de suport real. Toate acestea 
au fost ulterior infirmate. Englezii au devenit pasivi si resemnati, 
inviorandu-si etnia prin cele mai năstrușnice metisaje. Francezii 
au devenit cei mai sangerosi revoluționari, iar germanii, 
războinici de profesie. 

Transformările acestea s-au manifestat şi pe plan 
filosofic. Empirismul sensualist al acţiunii a fost înlocuit treptat 
cu utilitarismul gospodăresc al consumatorului care conduce 
spre pragmatismul complacerii în situaţii relativ convenabile. 
Raționalismul exagerat conduce la contrariul său revoluționar, 
lipsit de orice rațiune, ca şi pietismul, credinţa totală în idealuri 
biblice, care determină apoi aceeaşi credinţă fără temei în 
idealuri lumești. 

În ce rezidă atunci universalitatea filosofiei occidentale ? 
Şi mai ales perenitatea ei ? Când, iată că aceasta este diferită 
de la un loc la altul (occidentală fiind) şi se infirmă pe sine de 
la o perioadă la alta ! De o medie nici nu poate fi vorba, mai 
ales că prinde contur și nuanţa postmodernistă de proclamare 
a sfârşitului filosofiei (universale sau nu) occidentale. 

Se poate spune însă altceva, că, în anumite perioade, 
datorită unor condiţii economice şi sociale, una dintre 
filosofiile occidentale, în ciuda particularitatilor sale nationale, 
dintre care nu trebuie să le uităm pe cele lingvistice, se impune 
într-o anumită perioadă în mai mare măsură decât celelalte și 
pe arii geografice mai întinse, niciodată însă total și 
pretutindeni. Aşa apare iluzia universalitatii, prin dominaţia 
economică, culturală şi lingvistică: greacă, latină, arabă, 
franceză, germană, rusă etc., astăzi impunându-se cea engleză 
(anglo-americană). 

Se constata usor ca nu exista totusi o regula dupa care, 
chiar in cazul unor state cu situatii economice, culturale si 
sociale deosebite, cu tendinte partiale de universalizare in 
anumite perioade și pe un anumit areal, ca cele normande, 
portugheze, spaniole, olandeze, să se ajungă la filosofii 
dominante. Dimpotrivă, uneori nu se ajunge nici măcar la 
filosofii naţionale. Se dă mereu ca exemplu cazul Olandei, 
care devenise un fel de gazdă a filosofilor, fără să aibă, la 
rândul ei, o filosofie. 

În genere, nu se poate vorbi despre filosofii naţionale 
(universalizate sau nu) pe criterii statale, decât în puţine cazuri. 
Nu există, de exemplu, filosofie braziliană, argentiniană, chiar 
sudamericană, deşi există arte, literaturi, culturi elevate 
specifice acestor populaţii. Ceea ce se întămplă si cu 
majoritatea statelor europene. Situaţie care îndreptățește si 
întrebarea, la care s-au dat deja răspunsuri contradictorii, dacă 
există sau nu filosofie românească. 

Filosofia nu poate să apară oriunde si oricând, desi ea 
poate, o dată apărută undeva, să fie continuată altundeva. Dar 
apariţia ei propriu-zisă necesită condiţii speciale. Cea mai 
importantă este tradiţia, care la rândul ei nu poate fi activată 
în orice situație. 

Lipsa tradiţiei explică și lipsa filosofiei în tari cu situaţii 
foarte avantajoase practicării acestei îndeletniciri. Singură 
tradiţia nu este însă determinantă. Grecii, de exemplu, au avut 
tradiţia filosofiei antice, ca și a filosofiei moderne, neoaristotelice 
din Epoca Renașterii, dar n-au mai ajuns la practicarea unei 
filosofii grecești contemporane. 

Tradiţia poate să fie directă sau împrumutată, dar în 
ambele situaţii trebuie să existe o necesitate a continuării 
tradiţiei filosofice autohtone sau a preluării unei alte tradiţii. 

Pe aceste coordonate putem urmări geneza gândirii 
filosofice românești, pentru a constata apoi masura în care 
aceasta s-a desăvârşit sau nu. 

Tradiţia filosofiei traco-gete, menţionată de istorici şi 
filosofi de seamă (de talia lui Herodot şi Platon) a fos amintită 
chiar în legatură cu apariţia filosofiei (la Diogenes Laertios). 
Cel putin patru dintre cei șapte înţelepţi (Salmoxis, Orfeus, 
Anacharsis si Pittacos) erau traco-geti. Aceştia n-au suferit 
influenţe străine, ci au fost emisarii credințelor mitologice 
(„Și iubitorul de mituri este un fel de filosof“ zicea Aristotel) 
ale traco-getilor, credinţe care nici n-au apărut datorită acestor 
înţelepţi, nici n-au dispărut o dată cu ei. 

Detractorii filosofiei românești consideră absurde 
referintele la tradiţia traco-geta, ca si detractorii românilor în 
genere, care n-ar avea nici o legătură cu populaţiile traco- 
gete. Apărătorii filosofiei românești regăsesc în cultura 
populară românească si mai ales în mitologia românească (cea 
mai bogată după cea grecească) toate elementele incipient 
filosofice din cugetările inteleptilor traco-geti. 

Intervine aici și o problemă de principiu. Grecii îi 
considerau pe traco-geti barbari, iar studiul istoriei $i al culturii 
acestora, care s-au petrecut pe teritoriile locuite de români, 
respectiv de daco- şi traco-romani, revine prin excelenţă 
acestora, neprezentând nici un interes pentru populaţiile 
migratoare (slavi, bulgari, maghiari, turci), stabilite aici după 
romanizarea de aproape un mileniu a traco-getilor. 

Referințele la Salmoxis, de exemplu, sunt cu atât mai 
indreptatite la românii care trăiesc încă pe teritoriile traco- 
geților, din moment ce ele au fost făcute şi de către populaţiile 
germanice (Iordanes) care doar au trecut pe aici. Tradiţia 

acestor referinte, cu identificarea getilor cu gotii s-a mentinut 
pana târziu (cf. Carolus Lundius, Zalmoxis, primus getarum 
legislator, Upsala, 1687). 

Regăsirea în cadrul culturii populare românești a fondului 
mitologico-filosofic al traco-getilor reprezintă un „focar“ 
permanent al filosofiei românești până în zilele noastre, care 
se si face adesea simţit si a fost constientizat prin ceea ce 
Mircea Vulcănescu numea „ispita tracică, reziduală a spiritua- 
litatii românești“. 

Detractorii filosofiei românești, care doresc chiar un fel 
de interzicere instituţională a cercetărilor pe linia tradiţiilor 
filosofice străvechi, se opun și „ispitei greceşti“ a filosofiei 
noastre, legată de învăţământul filosofic, neoaristotelic de la 
Academiile Domnești din Iasi şi Bucuresti (1650-1821), pe 
motivul că se făcea în greacă şi latină, uitând că același lucru 
se făcea şi în Occident. De altfel, profesorii acestor Academii 
îşi desăvârşeau instruirea la Padova, focarul Renaşterii 
filosofice occidentale. 

Dar ce legătură avem noi cu aceşti greco-latini ? 
Răspunsul este simplu. La aceste Academii învățau odraslele 
boierimii româneşti. Unul dintre cei instruiți de profesorii 
acestor Academii a fost Principele Dimitrie Cantemir, care 
scrie lucrări filosofice în limba latină și încearcă redarea 
terminologiei filosofice în limba română pe filiera interpretării 
lor etimologiste grecești. 

„Ispita neoaristotelică“ în filosofia românească s-a 
menţinut până în zilele noastre. Athanase Joja, Avram M. 
Frenkian şi Constantin Noica, la Centrul de logică al 
Academiei Române, au fost iniţiatorii unei Școli filosofice de 
interpretare moderna a logicii lui Aristotel. Noica fiind si 

editorul Introducerii în logică a lui Teophil Coridaleu, dupa 
care se preda la Academiile Domnești, ceea ce evidenţiază o 
filiatie neoaristotelică incontestabilă. 

Respingerea oricărei tradiţii (în realitate aproape 
trimilenare) a filosofiei româneşti (la care se adaugă și tradiţia 
creştină, cu aproape un mileniu mai veche decât la vecinii 
noștri, care a şi atins cele mai elevate forme ale isihasmului 
ortodox) face ca până si recunoaşterea filosofiei românești de 
după Maiorescu să apară ca o ciudatenie la o populaţie 
primitivă, cum îi consideră unii pe români. 

De fapt, toate „ispitele“ noastre tradiționale au apărut, 
s-au menţinut și au fost reactualizate datorită unor trebuinte 
ale lor de a fi. Curajul si credinitele traco-getilor în nemurirea 
sufletului si în forțele spirituale erau strict necesare pentru 
supraviețuirea în zonele de promenadă ale celor mai sălbatice 
populaţii nomade. Preocupările teologico-filosofice ale daco- 
romanilor din Pannonia, Dacia, Dacia Ripensis, Dacia 
Mediterranea si Scythia Minor reprezentau interesul vital 
pentru creștinismul autentic al acestor populaţii periferice ale 
romanitatii care nu-şi permiteau oscilaţii spirituale în fata 
primejdiei de neantizare, pe care au şi încercat s-o 
desavarseasca slavii secolului al VI-lea prin încălcarea 
limesului dunărean al creştinătăţii orientale. La fel de necesar 
s-a dovedit neoaristotelimul grecesc, cu tenta sa logicizantă, 
care a deschis seria argumentelor logice în favoarea 
continuității traco-geto-romane a valahilor, atât de pregnante 
în lucrările de istorie ale Principelui Cantemir si ale 
reprezentanţilor Şcolii Ardelene, în timp ce ocupanţii 
vremelnici ai teritoriilor valahe utilizau reprimarea sângeroasă, 
tortura, exterminarea şi exilarea. 

Posibilitatea si necesitatea unei filosofii nationale nu 
garantează însă si existenţa efectivă a acesteia. Efectiva in 
sensul că se manifestă, se face vădită în toate domeniile 
prioritare ale unei culturi, care au şi tendinţa de a converge 
spre filosofie. Altfel, chiar dacă este practicată, de împrumut 
sau nu, filosofia nu există efectiv, ca filosofie naţională, 
distinctă. 

Mircea Vulcănescu enumeră câteva criterii de atestare a 
unei filosofii naţionale: 1) existenţa unei activităţi filosofice 
autentice si originale fata de celelalte filosofii cu care se 
aseamănă sau nu; 2) existența unui mediu de difuzare si de 
receptare extins pe planul întregii culturi naţionale, în limba 
acestei culturi; 3) existenţa unui rol prioritar al filosofiei în 
cadrul sistemului educational al unei tari; 4) existența unor 
sisteme filosofice specifice de amploare. 

Filosofia românească dintre cele două războaie mondiale 
îndeplinea cu prisosinta aceste criterii. Activitatea filosofică 
era autentică şi originală. După o perioadă de sincronizare cu 
filosofia occidentală contemporană, pe care și-au insusit-o 
generaţiile postmaioresciene prin studii aprofundate în Austria, 
Germania și Franţa, filosofii români au obţinut rezultate 
remarcabile, prioritare fata de cele occidentale în diferite 
domenii: logică, etică, estetică, sociologie, filosofia ştiinţelor, 
filosofia religiei, istoria religiilor, teologie. Se conturase o 
filosofie originală creștin ortodoxă, ca şi investigaţiile de 
amploare în domeniile predilecte ale filosofiilor orientale. 
Exista un mediu extins de difuzare a ideilor filosofice, în 
numeroase ziare și reviste, dintre care multe de strictă specialitate. 
Ceea ce a determinat și diversificarea stilurilor expozitive: 
eseistice, de largă receptivitate, și tehniciste, destinate 

specialistilor calificati. Rolul prioritar al filosofiei se manifesta 
in toate domeniile culturii si, in mod special, in cadrul 
ştiinţelor. Matematicieni, medici, psihologi, ingineri erau 
„consumatori“ şi creatori de filosofie, mai ales în domenii 
inter- şi multidisciplinare, prin care s-au şi înscris ca precursori 
ai ciberneticii. În toate liceele se preda filosofia: logica, 
psihologia, etica, estetica, sociologia erau materii obișnuite 
în liceele umaniste. Împreunarea fericită dintre litere şi 
filosofie permitea o instruire superioară filosofică a scriitorilor 
(poeţi şi prozatori), a criticilor de artă $i mai ales a clasicistilor. 
În fine, apăruseră sisteme filosofice de amploare cu specific 
românesc, legate direct de valenţele filosofice ale limbii 
române. 

Având în vedere diversitatea direcțiilor disciplinare din 
filosofia românească, putem considera totuși că, cel puţin în 
prima perioadă postmaioresciană, predomină tendinţele 
logiciste. Au apărut însă și doctrine de amploare în care nu se 
mai face uz de logică. O particularitate însă a logicii românești 
o constituie lipsa extremismelor, frecvente în alte filosofii 
occidentale, care au condus la dispute sterile între clasicisti, 
simbo Listi şi dialecticieni. Predominanta clasicismului logic 
n-a împiedicat obţinerea, de exemplu, a unor rezultate 
remarcabile în logica simbolică. Aspectele creştin-ortodoxe 
ale filosofiei românești sunt clar disctincte de cele mistico- 
existentialiste ale ruşilor pribegi, ca şi aspectele orientale, care 
n-au condus, ca în Occident, la apariţia sectelor extremiste cu 
practici oculte. Sistemele filosofice, de asemenea, au 
particularități traditional-romanesti, pe de o parte, si, pe de 
alta, sunt legate de succesele stiintelor contemporane, tehnico- 
informationale, ceea ce le deosebeste de cele occidentale de 

la începutul secolului trecut, care erau mai mult un fel de 
sinteze disciplinar-filosofice, abandonate şi acestea încă din 
perioada interbelică. 

Având în vedere tendinţele postmoderniste lichidatoare 
din filosofia occidentală, considerată universală, constatăm 
că aceasta, în ciuda comoditatii ei (căci este mai uşor să nu 
faci nimic în filosofie, decât să faci totuşi ceva), nu se aplică 
în filosofia românească. Aici, dimpotrivă, strădania este de a 
dovedi că filosofia există şi este viabilă. Iar aceasta strădanie, 
iată, devine şi ea o particularitate a filosofiei românești. 

O particularitate importantă am spune, căci filosofii români 
au de apărat o tradiţie de aproape trei milenii, spre care se 
întoarce periodic, prin ,,ispitele“ sale, filosofia românească. Ea 
fiind, poate, cea mai apropiată de imaginea metaforică a 
cugetării de pe urmă. Ca bufnița Minervei care zboară în amurg, 
purtând cu sine, prin tenebrele uitării, amintirea palidă a 
strălucirii diurne. Mărturia readucerii aminte. 

